РЕПУБЛИКА СРБИЈА

НАРОДНА СКУПШТИНА

ДЕВЕТА СЕДНИЦА

ПРВОГ РЕДОВНОГ ЗАСЕДАЊА

25. мај 2015. године

(Први дан рада)

 (Седница је почела у 10.10 часова. Председава Маја Гојковић, председник Народне скупштине.)

\*

\* \*

 ПРЕДСЕДНИК: Поштоване даме и господо народни посланици, отварам Девету седницу Првог редовног заседања Народне скупштине Републике Србије у 2015. години.

 На основу службене евиденције о присутности народних посланика, констатујем да седници присуствује 106 народних посланика.

 Ради утврђивања броја народних посланика присутних у сали, молим народне посланике да убаце своје идентификационе картице у посланичке јединице електронског система за гласање.

 Констатујем да је применом електронског система за гласање утврђено да су у сали присутна 143 народна посланика, односно да је присутна већина од укупног броја народних посланика.

 Сагласно члану 86. став 2. и члану 87. став 2 Пословника Народне скупштине, обавештавам вас да сам ову седницу сазвала у року краћем од рока утврђеног у члану 86. став 1. Пословника Народне скупштине и изузетно за понедељак, дакле мимо дана утврђених у члану 87. став 1. Пословника Народне скупштине, због потребе да што пре размотримо предлоге аката из предложеног дневног реда.

 Такође, сагласно члану 101. став 1. Пословника Народне скупштине, обавештавам вас да ће ова седница бити прекинута у 15.00 часова због тога што је за 16.00 часова заказана Трећа посебна седница Народне скупштине у 2015. години, на којој ће се народним посланицима обратити председник Републике Италије, његова екселенција господин Серђо Матарела, те вас позивам да присуствујете седници у 16.00 часова.

 Достављен вам је записник Седме седнице Првог редовног заседања Народне скупштине Републике Србије у 2015. години.

 Пошто данашњој седници присуствује већина од укупног броја народних посланика, констатујем да постоји кворум за усвајање наведеног записника.

 Обавештавам вас да је провером у служби за послове Одбора за административно-буџетска и мандатно-имунитетска питања утврђено да том одбору нико од народних посланика није доставио у писаном облику примедбе на наведени записник.

 Стављам на гласање записник Седме седнице Првог редовног заседања Народне скупштине Републике Србије у 2015. години, одржане 13. и 15 маја 2015. године.

 За 138, против нико, уздржаних нема, није гласало 12, од укупно присутних 150 народних посланика.

 Констатујем да је Народна скупштина већином гласова усвојила записник Седме седнице Првог редовног заседања Народне скупштине Републике Србије у 2015. години.

 У сазиву ове седнице, који вам је достављен, садржан је предлог дневног реда седнице.

 Пре утврђивања дневног реда, потребно је да Скупштина одлучи о предлозима за стављање на дневни ред аката по хитном поступку, предлозима за допуну дневног реда и о предлогу за спајање расправе.

 Влада је предложила да се по хитном поступку стави на дневни ред Предлог закона о изменама и допунама Закона о приватизацији, који је поднела Народној скупштини 21. маја 2015. године.

 Стављам на гласање овај предлог.

 За 138, против нико, уздржаних нема, није гласало 12, од укупно присутних 150 народних посланика.

 Констатујем да је Народна скупштина већином гласова прихватила овај предлог.

 Народни посланици Зоран Живковић и Владимир Павићевић, на основу члана 92. ст. 2. и 4. Пословника Народне скупштине, предложили су да се дневни ред седнице допуни тачком – Предлог закона о допунама Закона о високом образовању, који су поднели Народној скупштини 26. септембра 2014. године.

 Да ли неко од ова два посланика жели реч? (Да.) Реч има народни посланик др Владимир Павићевић. Изволите.

 ВЛАДИМИР ПАВИЋЕВИЋ: Даме и господо народни посланици, поштована председнице Народне скупштине госпођо Гојковић, народни посланик Зоран Живковић и ја смо, као што је председница Народне скупштине то малопре и саопштила, у скупштинску процедуру упутили предлог допуна Закона о високом образовању, поштована господо.

 Овај предлог закона ми смо у скупштинску процедуру упутили још 26. септембра 2014. године. Од 26. септембра 2014. године овај предлог закона чучи тамо где смо га оставили тог дана, поштована господо. Упркос томе што смо на почетку сваке седнице и овог редовног заседања покушавали да убедимо народне посланике да гласају за то да се и овај предлог допуна Закона о високом образовању уврсти у дневни ред седнице, скупштинска већина овде никада није гласала за то. Надам се, поштована господо, да ће данас да буде другачије. У покушају да убедим народне посланике Српске напредне странке и других странака овде, ја ћу да кажем шта је смисао нашег предлога закона.

 Смисао нашег предлога закона, поштована господо, јесте да се у Закон о високом образовању унесе и принцип академске честитости за који до сада није било места у нашем Закону о високом образовању. Академска честитост, поштована господо, ако се то није знало до данас, заснива се на самосталној изради писаних радова и стриктном поштовању туђих ауторских права. Не видим, даме и господо народни посланици, зашто народни посланици који седе у овој скупштини не би гласали за то (ево, и господин Арсић пажљиво прати) да академска честитост постане један од основних принципа високог образовања и у нашој држави.

 Подсећам даме и господу народне посланике да бисмо отварањем расправе о овом предлогу и гласањем за овај предлог закона ми, као централна политичка институција у нашем уставном систему, на примерен, одговарајући начин реаговали, поштована господо, на тешке прекршаје принципа академске честитости, на поплаву плагираних радова и дисертација којој смо били изложени у претходних годину и по дана, а да смо чинили велику штету зато што до данас, господине Арсићу, госпођо Гојковић и остала господо, нисмо на одговарајући начин реаговали на тај велики проблем. Позивам вас да данас отворимо расправу и о академској честитости, поштована господо. Хвала.

 ПРЕДСЕДНИК: Стављам на гласање предлог.

 За 15, против нико, уздржаних нема, није гласао 141, од укупно присутних 156 народних посланика.

 Констатујем да Народна скупштина није прихватила овај предлог.

 Народни посланици Зоран Живковић и Владимир Павићевић, на основу члана 92. ст. 2. и 4. Пословника Народне скупштине, предложили су да се дневни ред седнице допуни тачком – Предлог закона о планирању и уређењу простора и насеља, који су поднели Народној скупштини 21. априла 2015. године.

 Да ли неко од народних посланика подносилаца жели реч? Реч има народни посланик Зоран Живковић.

 ЗОРАН ЖИВКОВИЋ: Наш предлог има за циљ да поправи Закон који је донет 2014. године и већ су уочени многи недостаци. Основ овог предлога закона је Закон о планирању и уређењу простора и насеља из 2003. године. Сматрамо да је тај предлог потпуно примерен простору и времену у којем га нудимо, значи, држави Србији, данас, 2015. године.

 Да подсетим на неке ствари које су у том предлогу закона и које би требало да определе све посланике да се он стави на дневни ред, а можда и усвоји, ако за то буде воље, или да се поправи ако има неке мане, у шта сумњам.

 Овим законом је први пут установљен и у целини дефинисан нови републички завод за просторно и урбанистичко планирање; укинута Инжењерска комора и основане струковне коморе Србије; уведен контакт-план као фаза у изради плана; проширен систем просторних планова просторним планом предела; проширен систем урбанистичких планова урбанистичким пројектом и уређеним основама за села; отворена могућност грађанског прегледања плана; први пут дефинисана конкретна задужења и одговорност за носиоце јавних овлашћења; дата овлашћења локалним самоуправама да ближе уређују садржаје планова; укинута дискрециона права за урбанистичке инспекције и уведена нова техничка и оперативна решења и процедуре.

 Нека решења из 2003. године која су укинута законима који су били у међувремену су поново афирмисана и побољшана, а то су: Стратегија просторног развоја Србије, секторске стратегије просторног развоја, пуна самосталност и избор локалних самоуправа у планирању и уређењу простора; укинута је хијерархија планова, поједностављен садржај планова; правила уређења су побољшана, правила градње су побољшана; комисија за планове и стручна контрола су поново афирмисани, одговорни инжењери и личне лиценце итд.

 Надам се да ће већи број посланика прихватити реалност да постојећи закон не одговара ономе што је потребно Србији данас, што је и надлежна министарка више пута поновила. Мислим да би за Србију било добро да се овај закон данас стави у процедуру. Тиме би се показало да овај парламент жели да се бави озбиљним предлозима закона и, друго, тиме би био остварен пут ка доношењу једног доброг закона, који би потпуно регулисао ову област. Хвала.

 ПРЕДСЕДНИК: Стављам на гласање.

 За 17, против нико, уздржаних нема, није гласало 140, од укупно присутних 157 народних посланика.

 Констатујем да Народна скупштина није прихватила овај предлог.

 Народни посланици Зоран Живковић и Владимир Павићевић, на основу члана 92. ст. 2. и 4. Пословника Народне скупштине, предложили су да се дневни ред седнице допуни тачком – Предлог резолуције Народне скупштине о признању и осуди геноцида над Јерменима почињеног у Османском царству у периоду од 1915. до 1922. године, који су поднели Народној скупштини 20. априла 2015. године.

 Да ли желите реч? (Да.) Реч има народни посланик Зоран Живковић.

 ЗОРАН ЖИВКОВИЋ: Двадесет четвртог априла ове године се навршило сто година од почетка геноцида над Јерменима у Османском царству, који је осуђен и формално актима парламената или влада скоро тридесет држава у целом свету. Тиме је човечанству стављен један нови стандард оцене онога шта и на који начин треба да се, без сумње, без идеолошких, политичких, националних или верских предрасуда, осуди као нешто недостојно људског рода. Да подсетим, сличне декларације и резолуције су усвојене у Руској Федерацији, Грчкој, Белгији, Француској, Канади, Кипру, Италији, Швајцарској, Аргентини, Уругвају, Шведској, Либану, САД, Немачкој и многим другим државама.

 Већ сам неколико пута, у покушају да ову резолуцију ставимо на дневни ред, поновио да грађани Србије, српски народ, држава Србија имају посебан интерес да у највишем телу своје државе, а то је овај парламент, донесу резолуцију зато што су били жртве великих, разних злочина у последњих неколико деценија, односно цео један век. С друге стране, и оптуживани су да су неки представници, неки грађани са ових простора, наводно у име грађана Србије, српског народа и ове државе, чинили ратне злочине.

 Немамо никаквог разлога да се стидимо своје историје. Можда неки појединци, неке политичке групе, неке политичке опције, неке идеологије имају разлога да се стиде и да буду не само постиђене него и одговарајуће кажњене, али држава Србија, грађани Србије немају никаквог разлога да се стиде своје историје.

 У том смислу, са тим циљем, посланик Павићевић и ја предлажемо ову резолуцију, која је апсолутно права мера одговора на оно што се десило пре сто година.

 Да поновим још једном, ова резолуција нема никакву жељу нити циљ да се бави актуелном политиком Турске или ових земаља које су донеле декларације и резолуције, него се бави осудом јасно одређеног злочина који се десио, који је почео да се чини пре сто година и трајао добрих седам година, у којем је неколико милиона људи јерменске националности убијено на најсвирепији начин.

 Надам се да ћете учинити то да и Србија буде део ове групе земаља које су нашле прави начин да осуде овај геноцид. Хвала.

 ПРЕДСЕДНИК: Хвала. Стављам на гласање овај предлог.

 За 10, против нико, уздржаних нема, није гласало 145, од укупно присутних 155 народних посланика.

 Констатујем да Народна скупштина није прихватила овај предлог.

 Народни посланик др Благоје Брадић, на основу члана 92. ст. 2. и 4. Пословника Народне скупштине, предложио је да се дневни ред седнице допуни тачком – Предлог закона о изменама и допунама Закона о утврђивању јавног интереса и посебним поступцима експропријације и издавања грађевинске дозволе ради реализације пројекта „Београд на води“, који је поднео Народној скупштини 15. маја 2015. године.

 Како нису испуњени услови да се Народна скупштина изјашњава о овом предлогу, јер је чланом 154. Пословника предвиђено да се предлог закона може уврстити у дневни ред седнице у року не краћем од 15 дана од дана његовог подношења, овај предлог закона поднет је 15. маја 2015. године, значи, услови се испуњавају за 15 дана.

 Народни посланик проф. др Јанко Веселиновић, на основу члана 92. ст. 2. и 4. Пословника Народне скупштине, предложио је да се дневни ред седнице допуни тачком – Предлог закона о посебним условима и начину измирења обавеза корисника стамбених кредита са валутном клаузулом у швајцарским францима, који је група од 12 народних посланика Посланичке групе Борис Тадић – СДС, ЗЗС, ЗС поднела Народној скупштини 25. фебруара 2015. године.

 Реч има народни посланик др Јанко Веселиновић.

 ЈАНКО ВЕСЕЛИНОВИЋ: Поштована председнице, поштовани народни посланици, ја ћу и данас покушати да позовем народне посланике, да замолим народне посланике да заштите интерес грађана Србије, а не финансијских институција, боље речено менаџера који зарађују огромне суме новца на бази зеленашких камата које те банке имају. Дакле, не ради се овде чак ни о запосленима у банкама. Ти запослени у банкама примају мале зараде, али зато менаџери зарађују енормне суме баш због зеленашких камата. Не само због камата, већ и због трошкова, којима грађани не могу ући у траг и који тешко да могу да добију, ако не траже, извештај од банке која им узима новац.

 Овде се, да се разумемо, ради о три закона: о измени Закона о Народној банци, о измени Закона о заштити корисника финансијских услуга и посебног закона који се тиче штедиша који имају валутну клаузулу. Дакле, овде се ради о заштити свих корисника финансијских услуга, свих грађана.

 Неки желе да замене тезе, да кажу да се ту ради о одређеној групи грађана. Не, ради се о свакоме од нас, о сваком грађанину Републике Србије који има било какав контакт с банком, који прима пензију преко банке, који прима плату преко банке, који је узео кредит, који је имао минус на текућем рачуну. Дакле, ови закони се односе на та питања, не регулишу само положај корисника кредита који су узели кредите индексиране у швајцарским францима.

 Наравно, ја не могу да утичем на вас да ви... Док ја тражим да подржите овај закон и заштитите грађане, међусобно причате, бавите се неким другим темама, које нажалост неће помоћи грађанима Србије, без обзира на моје молбе и на апел да прихватите законе који би учинили да грађани своја права заштите у институцији, а не на друге начине.

 ПРЕДСЕДНИК: Време, хвала.

 Стављам на гласање ваш предлог.

 За 15, против један, уздржаних нема, није гласало 136, од укупно присутна 152 народна посланика.

 Констатујем да Народна скупштина није прихватила овај предлог.

 Народни посланик др Благоје Брадић предложио је да се дневни ред седнице допуни тачком – Предлог закона о измени Закона о здравственом осигурању, који је поднео Народној скупштини 30. марта 2015. године. Изволите.

 БЛАГОЈЕ БРАДИЋ: Захваљујем, госпођо председавајућа. На почетку сваке седнице, а ово је шести пут, ја предлажем Народној скупштини да прихвати мој предлог да уврстимо у дневни ред предлог измене Закона о здравственом осигурању, којим бисмо умногоме помогли грађанима Србије. У ова два минута покушаћу да објасним о чему се ради.

 Дакле, Законом о здравственом осигурању у члану 41. се говори о томе ко има право на лечење уста и зуба, тј. популарно речено на поправку зуба, преко финансија Републичког фонда за здравствено осигурање, тј. уз помоћ оверене здравствене књижице. У том члану се каже да ту врсту услуге могу да имају млађи од 18 година, студенти и средњошколци до навршене 26. године, труднице и одређене врсте пацијената који имају неке специфичне болести, да их сад све не набрајам.

 Оно што сам ја предложио јесте да изменимо члан 41. Закона о здравственом осигурању и дамо право свим грађанима да имају могућност лечења уста и зуба на терет Републичког фонда за здравствено осигурање. Говорим о цифри од преко четири и по милиона наших суграђана у Републици Србији. Оно што је парадокс, тих четири и по милиона су радно способно становништво, које уплаћује доприносе за здравство, а једино нема право да на терет Фонда, тј. на терет новца који се скупља уплатом тих доприноса, поправља своје зубе и лечи болести уста.

 Сваки пут када сам излагао овај предлог, ја сам апеловао, пре свега на колеге посланике лекаре, па на остале колеге, да прихвате мој предлог из простог разлога што то не тражи повећање рада уговорених лекара и сестара у здравственим организацијама примарног здравственог нивоа, нити тражи додатна средства, јер на позицији стоматолошке здравствене заштите Републичког фонда за здравствено осигурање има нераспоређених преко 350.000.000 динара, што је више него довољно за куповину додатног материјала како би те услуге могле да се пруже нашим суграђанима.

 Још једанпут апелујем, пре свега на колеге, а онда и на све народне посланике да прихвате мој предлог и изађу у сусрет грађанима Србије, јер живимо у врло тешком времену, када врло мали број наших суграђана може да одвоји новац да иде код приватних стоматолога. Дајмо им шансу да могу да поправе зубе и лече обољења уста на терет Републичког фонда, који они својим средствима пуне. Хвала.

 ПРЕДСЕДНИК: Хвала. Стављам на гласање предлог.

 За 16, против нико, уздржаних нема, није гласало 139, од укупно присутних 155 народних посланика.

 Констатујем да Народна скупштина није прихватила овај предлог.

 Народни посланик проф. др Јанко Веселиновић, на основу члана 92. ст. 2. и 4. Пословника Народне скупштине, предложио је да се дневни ред седнице допуни тачком – Предлог закона о изменама и допунама Закона о заштити корисника финансијских услуга, који је поднела група од 12 народних посланика Посланичке групе Борис Тадић – Социјалдемократска странка, Заједно за Србију, Зелени Србије 25. фебруара 2015. године.

 Да ли народни посланик жели реч? Изволите.

 ЈАНКО ВЕСЕЛИНОВИЋ: Хвала. Сваким даном 50% грађана Србије, они који зарађују или имају нека примања, лежу и устају са проблемом да им банке отимају њихову имовину, њихова средства, без икакве државне заштите.

 Ми смо тражили да се измени Закон о заштити корисника финансијских услуга, чиме би се увела могућност да грађани и живе и враћају кредите или неке друге обавезе које имају према банкама. Како да живи неко, питам и народне посланике и грађане Србије, када је његова рата за кредит два или три пута већа од његове плате, често и дупло већа, чак и уколико оба брачна друга раде?

 Ми смо овим законом о заштити корисника финансијских услуга предвидели да су одредбе општих услова пословања које су у супротности са основним уговором ништаве.

 Шта се дешава? Грађани закључе уговор, а општим условима банке уводе нове и нове обавезе, које грађани не могу да изврше.

 Тражили смо да рата кредита не може, ни за случај да се она повећа, да буде већа од 50% примања грађана. Дакле, да се омогући грађанима, још једном помињем, да живе и да враћају кредите.

 Неће имати ко да враћа те кредите када грађани банкротирају. Ово је у интересу и државе и грађана, јер ће Агенција за осигурање депозита бити та која ће враћати те кредите у име грађана и држава ће имати проблема, све због високих плата менаџера, још једном понављам, зеленашких камата и зарада које они имају, не радници у банкама, који су бедно плаћени.

 Паре грађана иду менаџерима и њиховим матичним компанијама, које често нису из Србије и у ствари послују само на тржиштима какво је наше, где грађани нису заштићени од Народне банке, као што је случај код нас, где Народна банка води рачуна о крупном капиталу, води рачуна о себи, чак је и законом прописала да нема одговорности за обавезе које се тичу њеног пословања.

 ПРЕДСЕДНИК: Хвала. Стављам на гласање предлог.

 За 14, против нико, уздржаних нема, нису гласала 142, од укупно присутних 156 народних посланика.

 Констатујем да Народна скупштина није прихватила овај предлог.

 Народни посланик проф. др Јанко Веселиновић предложио је да се дневни ред седнице допуни тачком – Предлог закона о допунама Закона о Народној банци Србије, који је група од 12 народних посланика Посланичке групе Борис Тадић – Социјалдемократска странка, Заједно за Србију, Зелени Србије поднела Народној скупштини 25. фебруара 2015. године. Изволите.

 ЈАНКО ВЕСЕЛИНОВИЋ: Молим народне посланике и посланице да се уздигну од страначких стега и да гласају у корист грађана, а не у корист крупних финансијских интереса, врло често кажем, који немају никакве везе са грађанима Србије. Дакле, овај закон о измени Закона о Народној банци је само прописао да Народна банка, гувернер Народне банке Републике Србије има једну додатну обавезу, а то је да поред банака штити и грађане Републике Србије.

 Није ми јасно како то да нећете да прихватите измену Закона која каже да ће Народна банка Републике Србије, поред осталих обавеза, обављати и послове заштите права и интереса корисника услуга које пружају банке и да ће, у случају поремећаја на финансијском тржишту који узрокују прекомерну штету, корисници ових услуга имати заштиту код Народне банке. Није ми јасно како посланици већине, Српске напредне Странке, Социјалистичке партије и осталих странака, не прихватају обавезу Народне банке да штити интересе грађана. Зашто одбијате да Народна банка буде народна (дакле, она у свом називу има реч „народна“), а да не буде банка крупног финансијског капитала где паре грађана Србије иду у џепове менаџера тих банака?

 Још једном понављам, не ради се само о корисницима кредита у швајцарским францима, ради се и о онима у еврима, али се ради и о свим корисницима финансијских услуга, сваком од вас. Сви сте ви осетили, када добијете обрачун од банака, да банка узима и оно што јој не припада.

 Није ми јасно због чега, гледам и вас, председнице Народне скупштине Републике Србије, не предложите ове измене које на минималан начин штите грађане Србије, кориснике финансијских услуга, и омогућавају Народној банци да на неки начин обузда зеленашке камате и нереалне трошкове који нису уговором предвиђени. Због тога вас молим још једном да заштитите грађане, а да не штитите крупни капитал и менаџере који раде у тим банкама. Хвала.

 ПРЕДСЕДНИК: Хвала. Стављам на гласање овај предлог.

 За 15, против нико, уздржаних нема, није гласало 145, од укупно присутних 160 народних посланика.

 Констатујем да предлог није прихваћен.

 Народни посланик др Благоје Брадић, на основу члана 92. ст. 2. и 4, предложио је да се дневни ред седнице допуни тачком – Предлог закона о изменама и допунама Закона о информисању и медијима, од 22. априла 2015. године. Изволите.

 БЛАГОЈЕ БРАДИЋ: Захваљујем, госпођо председавајућа. Ја бих вас само молио да ми поновите закон, нисам вас чуо од галаме у сали, да знам.

 ПРЕДСЕДНИК: Није галама нека, причају колеге иза вас, из овог клуба суседног, али чујете. Информисање и медији.

 БЛАГОЈЕ БРАДИЋ: Захваљујем. Уважена председнице парламента, колеге народни посланици, поштовани грађани Србије, ово је четврти пут да дајем предлог измене, тј. да дајем предлог да се у дневни ред уврсте Нацрт закона о изменама и допунама Закона о информисању и медијима и Нацрт закона о изменама и допунама Закона о јавним медијским сервисима.

 О чему се ради? За нешто више од месец дана локалне самоуправе ће изгубити право да из својих буџета финансирају локалне јавне медијске сервисе. Онда ћемо добити следећу ситуацију у Републици Србији – да имамо грађане првог и другог реда, када говоримо о јавном медијском сервису, информацијама и доступности тих јавних медијских сервиса свим грађанима.

 По закону који смо усвојили прошле године (мислим, јуна месеца), јавни медијски сервис на територији Републике Србије постоји као РТС (Радио-телевизија Србије), Радио-телевизија Војводине, и до јуна месеца су биле локалне телевизијске станице које су биле локални јавни медијски сервиси. Оног момента када ми будемо скупштинском одлуком, тј. законском одредбом прекинули на локалу да финансирамо медијске сервисе, грађани јужно од Саве и Дунава ће изгубити могућност информисања из своје околине о свему ономе што је битно за рад и функционисање једне заједнице, било да је то Шабац, Ниш, Димитровград, Пирот, Зајечар, Рашка, Нови Пазар, Сјеница, Краљево, Крагујевац, Јагодина. Бићемо упућени на то да све информације, што се тиче јавног медијског сервиса, које спадају у његов домен, добијамо преко РТС-а. Сведоци смо, а то може свако од вас да потврди, колико је информација из других места доступно преко РТС-а. Не зато што РТС не жели, него физички не може да постигне.

 Неопходно је прихватити наш предлог измене Закона како бисмо јужно од Саве и Дунава имали регионални јавни сервис који би имао иста права и обавезе као, рецимо, Радио-телевизија Војводине. Ја сам предложио да то буду минимум два телевизијска канала и минимум три радијска канала како бисмо задовољили потребе грађана који губе јуна месеца ту могућност да под истим условима имају могућност јавног медијског информисања.

 ПРЕДСЕДНИК: Хвала. Стављам на гласање овај предлог.

 За 12, против нико, уздржаних нема, није гласало 146, од укупно присутних 158 народних посланика.

 Констатујем да Народна скупштина није прихватила овај предлог.

 Народни посланик др Благоје Брадић, на основу члана 92. ст. 2. и 4. Пословника Народне скупштине, предложио је да се дневни ред седнице допуни тачком – Предлог закона о изменама и допунама Закона о јавним медијским сервисима, који је поднет Народној скупштини 22. априла. Изволите.

 БЛАГОЈЕ БРАДИЋ: Захваљујем, госпођо председавајућа, наставићу. Тако ћемо, значи, ми од јуна месеца имати грађане који плаћају телевизијску претплату и имају могућност јавног медијског сервиса, мислим на грађане Војводине и грађане града Београда, и оне који ће уредно плаћати телевизијску претплату, али неће имати могућност истог информисања као што то имају они који живе у Београду и Војводини.

 Зато апелујем, поштоване колеге, да прихватите мој предлог и да изменимо Закон о медијима и медијским сервисима како би сви грађани у овој републици имали иста права и исте обавезе. Јер, у реду је да се плаћа телевизијска претплата, то кошта и ми то треба да финансирамо, али уз обавезу плаћања ми можемо да имамо и право коришћења.

 Нека свако од оних који живе испод Саве и Дунава каже да ли је његово место, одакле долази као народни посланик, довољно заступљено у информацијама преко РТС-а. Сигурно није. Па, Ниш има у нишкој хроници не више од петнаест секунди дневно, а Ниш има 250.000 становника.

 Зато понављам да је потребно променити закон и увести у закон регионални јавни медијски сервис, који ће се бавити проблемима грађана, живота испод Саве и Дунава. А РТС и РТВ ће бити опција и могућност избора праћења информација на територији Републике, а не једина могућност. Лепо је да ја из Ниша знам да ли трамвај број 6 иде до крајње станице, да ли има воде на Карабурми, али ја то не желим да имам као основну информацију, ја то желим да имам као допунску информацију ако желим да чујем. Мене интересује оно што се дешава у мом родном граду, као што вероватно и вас интересује шта се дешава у вашем Шапцу, Ужицу, Приједору, Новој Вароши, Димитровграду, Пироту, Прокупљу, Врању, а не да ли има воде испод Савског моста.

 Зато апелујем, поштоване колеге, да прихватите овај мој предлог како бисмо изједначили грађане Србије у правима и обавезама.

 Јесте, неко ће да каже – у закону постоји могућност да се додатно финансира неки од електронских медија како би се свака локална заједница додатно обратила својим грађанима, што се тиче тог општег јавног сервиса. Да, али то је додатни трошак из буџета локалне самоуправе. Ја инсистирам да ми имамо исто право да користимо ту претплату коју сви уплаћујемо, као што се то ради у Војводини и Београду. Ја то не причам зато што желим да се њима смање права, не, то је у реду...

 ПРЕДСЕДНИК: Време, захваљујем.

 Стављам на гласање овај предлог.

 За 10, против нико, уздржаних нема, није гласао 149, од укупно присутних 159 народних посланика.

 Констатујем да Народна скупштина није прихватила овај предлог.

 Народни посланик Борислав Стефановић предложио је да се дневни ред седнице допуни тачком – Предлог закона о слободи од страха, који је поднела група од 19 народних посланика 20. новембра 2014. године.

 Борислав Стефановић није ту.

 Стављам на гласање овај предлог.

 За девет, против нико, уздржаних нема, није гласао 150, од укупно присутних 159 народних посланика.

 Констатујем да Народна скупштина није прихватила овај предлог.

 Народни посланик Гордана Чомић предложила је да се дневни ред седнице допуни тачком – Предлог одлуке о образовању анкетног одбора ради утврђивања чињеница и околности које су довеле до хеликоптерске несреће у којој је живот изгубило седам особа, који је Народној скупштини поднела група од 16 народних посланика Посланичке групе Демократска странка 9. априла 2015. године.

 Реч има Гордана Чомић. Изволите.

 ГОРДАНА ЧОМИЋ: Захваљујем. Предлажем Народној скупштини да већином гласова усвоји предлог о оснивању анкетног одбора, који би по саставу чинио по један народни посланик из сваке посланичке групе. Спремна сам да у име народних посланика прихватим и амандман да у групу буде укључен и један представник групе независних посланика, да председница Народне скупштине заказује прву седницу групе, да њој председава најстарији народни посланик и да између себе бирају и заменика председника анкетног одбора.

 Циљ рада анкетног одбора је да утврди околности и чињенице које не постоје у извештајима који су доступни јавности, а урађени су седам, односно четрнаест дана након трагедије у којој је седам људи изгубило живот.

 Два основна питања немају одговора. То је – ко је, на основу чега и како информисао министра одбране о потреби да се покрене спасилачка мисија хеликоптер? На основу чега је министар донео такву одлуку, коју је усмено тада проследио, мимо начелника Генералштаба, надлежном лицу по субординацији? То је врло важно питање и кључно за разумевање чија је све политичка одговорност у питању. Друго, ко је мењао план лета једном када је спасилачка мисија покренута и када су сви налози у субординацији дати, пошто ни тог одговора нема.

 Реакције које смо добили представљају својеврсно ругање владавини права, јер нам се каже да је анкетни одбор политичка представа. Верујем свима који тако коментаришу због тога што тако изгледа анкетни одбор из угла некога ко има искрено незнање о владавини права. Због тога сматрам да је добро по све да гласањем данас ставимо на дневни ред тачку у којој ћемо одлучивати о оснивању анкетног одбора.

 Ово је последња седница у редовном пролећном заседању на којој имамо прилику да предлажемо. Током ванредних заседања нема мењања дневног реда. Уколико се данас не догоди разум и не усвојимо овакву одлуку, ми ћемо наставити током јесењег заседања да тражимо анкетни одбор, јер је то одбрана владавине права, јер је то дуг према људима који су погинули. Хвала вам.

 ПРЕДСЕДНИК: Хвала. Стављам на гласање овај предлог.

 За 15, против нико, уздржаних нема, нису гласала 144, од 159 народних посланика.

 Констатујем да Народна скупштина није прихватила овај предлог.

 Народни посланик мр Александра Јерков предложила је да се дневни ред седнице допуни тачком – Предлог закона о измени Кривичног законика, који је поднела Народној скупштини 30. септембра 2014. године.

 Изволите.

 АЛЕКСАНДРА ЈЕРКОВ: Захваљујем, госпођо председнице. Ово је седми или осми пут да предлажем исти предлог закона. Мој предлог закона се састоји само из једног члана, односно предлога да се у листу кривичних дела која не застаревају уврсти и крађа беба.

 Прича иза њега је веома једноставна. Европски суд за људска права је 5. марта донео, а 26. марта 2013. године објавио своју одлуку да је Република Србија повредила право на приватност и породични живот наше суграђанке Зорице Јовановић којој је украдено дете 1983. године. Том истом одлуком је обавезао Републику Србију да до септембра 2014. године усвоји законодавство којим би се спречило да се овакве ствари даље дешавају, али и да остану нерешене.

 С обзиром на то да ја никада до сада нисам чула ни једну једину реч о томе зашто народни посланици одбијају да се овакав предлог закона усвоји, а да нових аргумената немам, ја ћу покушати да вас убедим овако.

 Због чега народни посланик Драган Алексић не жели да се у листу кривичних дела која не застаревају уврсти крађа беба? Због чега народни посланик Алексић Ирена не жели да се у листу кривичних дела која не застаревају уврсти крађа беба? Због чега народни посланик Анастасов Адриана не жели да се у листу кривичних дела која не застаревају уврсти крађа беба? Због чега народни посланик Антић Зоран не жели да се у листу кривичних дела која не застаревају уврсти крађа беба? Због чега народни посланик Арсић Верољуб, потпредседник Народне скупштине, не жели да се у листу кривичних дела која не застаревају уврсти крађа беба? Због чега народни посланик Атлагић Марко не жели да се у листу кривичних дела која не застаревају уврсти крађа беба? Због чега народни посланик Бабић Владо не жели да се у листу кривичних дела која не застаревају уврсти крађа беба? Због чега народни посланик Бабић Зоран не жели да се у листу кривичних дела која не застаревају уврсти крађа беба? Због чега народни посланик Баришић Драгана не жели да се у листу кривичних дела која не застаревају уврсти крађа беба? Због чега народни посланик Берић Небојша не жели да се у листу кривичних дела која не застаревају уврсти крађа беба? Због чега народни посланик Бероња Љиљана не жели да се у листу кривичних дела која не застаревају уврсти крађа беба? Због чега народни посланик Бечић Игор, потпредседник Скупштине, не жели да се у листу кривичних дела која не застаревају уврсти крађа беба? Због чега народни посланик Бирманчевић Бобан не жели да се у листу кривичних дела која не застаревају уврсти крађа беба?

 ПРЕДСЕДНИК: Хвала. Стављам на гласање овај предлог закона.

 За 18, против један, уздржаних нема, нису гласала 142, од укупно присутног 161 народног посланика.

 Констатујем да Народна скупштина није прихватила овај предлог.

 Народни посланик Зоран Бабић предложио је да се обави заједнички начелни претрес о Предлогу закона о изменама и допунама Закона о приватизацији и Предлогу закона о изменама и допунама Закона о стандардизацији.

 Да ли народни посланик Зоран Бабић жели реч? (Не.) Захваљујем.

 Стављам на гласање овај предлог.

 За 127, против 14, уздржаних нема, није гласало 20, од укупно присутног 161 народног посланика.

 Констатујем да је Народна скупштина већином гласова прихватила овај предлог.

 Стављам на гласање предлог дневног реда у целини.

 За 130, против пет, уздржаних нема, није гласало 28, од укупно 163 народна посланика.

 Констатујем да је Народна скупштина већином гласова утврдила дневни ред Девете седнице Првог редовног заседања Народне скупштине Републике Србије у 2015. години.

Д н е в н и р е д:

 1. Предлог закона о изменама и допунама Закона о приватизацији;

 2. Предлог закона о изменама и допунама Закона о стандардизацији;

 3. Предлог одлуке о избору Повереника за заштиту равноправности;

 4. Предлог одлуке о изменама Одлуке о избору чланова и заменика чланова одбора Народне скупштине Републике Србије (уврштен у дневни ред седнице 27. маја 2015).

 Прелазимо на рад по утврђеном дневном реду.

 Прелазимо на заједнички начелни претрес 1. и 2. тачке дневног реда – ПРЕДЛОГ ЗАКОНА О ИЗМЕНАМА И ДОПУНАМА ЗАКОНА О ПРИВАТИЗАЦИЈИ И ПРЕДЛОГ ЗАКОНА О ИЗМЕНАМА И ДОПУНАМА ЗАКОНА О СТАНДАРДИЗАЦИЈИ

 Молим министра да уђе у салу са својим сарадницима.

 Сагласно члану 90. став 1. Пословника Народне скупштине, обавештавам вас да сам позвала да данашњој седници присуствују: министар привреде Жељко Сертић, помоћник министра привреде Јелена Поповић, вршилац дужности помоћника министра привреде Милун Тривунац, Љубомир Шубара, директор Агенције за приватизацију, Драган Угрчић, директор Центра за приватизацију, Јелена Арсић и Андријана Стојковић, виши правни саветници у Агенцији за приватизацију, Марко Обрадовић, посебни саветник министра привреде, Стојанка Вучковић, руководилац одељења у Агенцији за приватизацију и Јован Петровић, руководилац групе у Министарству привреде.

 Молим посланичке групе, уколико то већ нису учиниле, да одмах поднесу пријаве за реч са редоследом народних посланика, у складу са чланом 96. став 4. Пословника.

 Сагласно члану 157. став 2. Пословника Народне скупштине, отварам заједнички начелни претрес о Предлогу закона о изменама и допунама Закона о приватизацији и Предлогу закона о изменама и допунама Закона о стандардизацији.

 Да ли представник предлагача, министар привреде Жељко Сертић, жели реч? Реч има министар Жељко Сертић.

 ЖЕЉКО СЕРТИЋ: Поштована председнице, даме и господо посланици, данас сам овде са својим колегама испред вас са предлогом измена и допуна Закона о приватизацији и Закона о стандардизацији како бисмо у једном делу, пре свега, овог првог закона напокон решили проблем дуг више од две деценије, а то је процес приватизације.

 Прво желим да се захвалим свим посланичким групама, и коалиције на власти, али и посланичким групама из опозиције, које су прихватиле позив да у петак разговарамо о Закону о приватизацији и Закону о стандардизацији. Зашто нам је то било важно? Баш зато што је овај закон унет по хитном поступку, због рокова које имамо, желели смо да обавимо разговоре и да разговарамо са свима вама о последицама, о тренутним решењима и ономе што се дешавало, и шта су узроци за то да данас морамо да се вама обратимо и да тражимо вашу подршку.

 На једном од тих састанака неко ме је питао – министре, како ћете да решите „врућ кромпир“ који сте добили? Да, управо тако, питање је управо „врућег кромпира“, који смо ми добили, као Влада, прошле године када је 28. августа у овој скупштини изгласана нова Влада Републике Србије. Један од највећих проблема, један од највећих „врућих кромпира“ које смо добили у руке јесте управо питање 500 предузећа и процеса приватизације.

 Мој одговор на то је... Цитираћу једног великог човека, јер сам прочитао сјајну изјаву коју је дао у неком тексту, бивши председник Абрахам Линколн, који је рекао: „Не можете побећи од сутрашњице избегавајући је данас“.

 Мој одговор на то је да у потпуности прихватам одговорност за сваки потез ове владе. Ја као министар прихватам сваки чин који смо урадили у овом процесу приватизације у претходном периоду и прихватам пуну одговорност за ово што говорим у име будућих генерација и у име свих оних који ће се једног дана бавити бизнисом или бити руководиоци, имати своје компаније или седети у овој скупштини, а никада више неће причати о проблемима о којима ми данас причамо, јер ја данас морам, нажалост, да прихватим и одговорност неких мојих претходника којима је политика била изнад економије.

 Нажалост, ми данас причамо о преко пет стотина предузећа која су у потпуном хаосу, пет стотина предузећа која нико није хтео да приватизује од 2000. године до данас, или је, како нам статистика каже, велики део њих био некада продат, затим очерупан, уништен, девастиран, враћен држави на старање. Имамо 526 предузећа, од којих мало које може да издржи тржишну утакмицу, јер је технологија у њима стара преко 35 година. Како они да играју исту утакмицу са компанијама које су већ данас у 21. веку? Највећи број стручњака, висококвалификованих, образованих радника, менаџера, инжењера давно је напустио те фабрике, те компаније.

 Укупан износ дугова ових компанија далеко превазилази сву имовину коју имају, и покретну и непокретну; дакле, и магацинске просторе, и оно што се налази у њима, и објекте и права која имају. Само педесет компанија са тог списка дугује држави и комерцијалним повериоцима четири милијарде евра. Замислите да имамо тај новац данас у оптицају у економском животу Србије!

 Дакле, то су проблеми са којима смо се суочили. То су ствари и наслеђе које смо оставили.

 Знате ли шта је најпогубнија ствар у свему томе и шта је највећа чињеница против приче о процесу приватизације? Па, за шест последњих година, дакле, од 2009. године до данас, ни једна једина приватизација није обављена. Преко 3.000 предузећа је продато у периоду од 2000. до 2009. године. Ниједна приватизација није урађена у последњих шест година! Некоме то није био интерес, или нешто друго.

 Ја вас сада отворено питам, можемо ли ми уопште да говоримо о овом делу процеса данас као о приватизацији? Приватизација је давно урађена. Ми данас причамо о једном другом моделу како да сагледамо проблеме 526 предузећа, како да их сегментирамо и како да урадимо процес најбоље и најчистије за будућност наших генерација. А проблеми у њима су, како сам већ рекао, озбиљни.

 Шта је политика урадила у претходним годинама? Најлакше је било завући руку у државни буџет, узети паре и проследити. Како се које предузеће побуни, како који штрајк крене, ви само дате паре. Милијарде су из државног буџета отишле за помоћ предузећима, пре свега у реструктурирању, али и оним другим.

 Једна добра идеја је направљена 2005. године, да се само за нека предузећа, за велике гиганте који су некада представљали економску кичму и развој српске економије, у неком периоду изврши заштита, веома кратком, и да се учини реструктурирање за само, понављам, неколико предузећа и за неко кратко време. Ми смо данас, после десет година, дошли у ситуацију да, на основу политичких договора челника општина, молби, договора, ко зна чега, имамо неколико десетина заштићених предузећа.

 Када смо прошле године, и ми и ви овде, изгласали Закон о приватизацији у августу месецу, на списку Агенције за приватизацију су била 144 предузећа која су имала посебан режим. Да ли је могуће да смо заиста имали 144 гиганта? И, да ли је заиста било могуће да десет година не можемо да урадимо? А ниједно предузеће није промењено, ниједно није реструктурирано на начин како је то замишљено у почетку и како је требало да се уради. Онда говоримо о економији или говоримо о политици.

 Е па, ова влада, премијер Србије Александар Вучић и ја као министар привреде прекидамо са процесом економске утопије. Не може више да се ради, да се извлаче паре из предузећа, а да при том то није на економској основи. Не могу више паре из буџета да се дају ако није економски оправдано. Уместо да се бавимо развојним програмима, да дајемо подршку за ових 1.000.000 људи који већ раде у реалном сектору, да их буде што више, да млади отварају компаније, да буде што више предузетника, ми своју енергију и, нажалост, највећи део пара дајемо управо за предузећа која су давно, давно изгубила своју суштину.

 Знате за податак Светске банке која је израчунала да је сваке године Србија 750.000.000 евра давала за та предузећа. Није тај податак тачан у смислу да је из буџета сваке године дато толико пара, али јесте податак да та предузећа нису плаћала своје обавезе – ни „Електропривреди“, ни „Путевима Србије“, ни „Железницама“, ни електродистрибуцији. Та предузећа нису плаћала порезе и доприносе локалним самоуправама, а да не говорим о порезима и доприносима радника. А где су порези на зараде и све оно што је требало да буде?

 То није одржива економија. То није економија са којом можемо да се суочавамо. Ја нећу да будем политичар који ће да држи мрак и даље у том делу и да се правимо луди, као да се ништа не дешава. Не. Баш зато што се бавим економијом, баш зато што сам 25 година провео у приватном сектору, хоћу да приватни сектор има будућност у овој земљи. Не може имати уколико немамо структурне реформе урађене до краја. Ово што смо почели је тек почетак озбиљних реформи, које морају да се спроведу да бисмо за пет или десет година могли да кажемо да смо нешто квалитетно и добро урадили у овој земљи. Начин на који је то до сада рађено заиста није ни на какав начин просперитетан.

 Шта се десило, шта се десило оног момента када смо у августу месецу донели закон и када је дефинисана политичка одлука да овај процес мора да буде завршен?

 Ја вас нећу лагати. Ја нисам знао у какав хаос улазим када сам 3. септембра овде пред вама положио заклетву. Нисам знао са каквом опструкцијом се ми суочавамо. Нисам знао за све слабости система које имамо, а поготово интересних група којима није био интерес да се процес приватизације заврши.

 Шта је било питање? На који начин? Као неко ко је цео живот провео у привреди, нисам се тиме бавио, нисам био ту да видим те процесе. Сигуран сам да нико од вас, или већина вас, такође нема ту информацију и да не зна какве проблеме имамо. Нажалост, они који је требало то да знају, они који су петнаест година водили ову државу и економију, очигледно нису знали. Или можда јесу.

 Остало је питање, то је било постављено пре неки дан у нашем разговору – а шта сте ви урадили за ваших седам месеци, господине министре? Сад ћу вама да изнесем не шта је урађено за седам месеци, већ шта је урађено од момента када је Закон примењен и од оног момента када је нова влада у овој скупштини положила заклетву.

 Дакле, прва ствар, престали смо са финансирањем компанија које немају економски одржив раст и које не могу да представљају будућност ове државе. Почели смо да хапсимо све преваранте који су се у њима налазили, и биће хапшења још. Људи треба да знају да смо затекли у компанијама хаос. Фирме нису плаћале своје обавезе држави кроз акцизе, порезе и доприносе, а директори су имали најскупље лимузине у држави, највеће плате, по неколико стотина хиљада динара. Да не причам о другим преварама које су рађене. Консултантски уговори за развој фирме, па нигде папира једног немате, а камоли да видите по резултатима рада да је нешто остало иза њих и да је нешто направљено у том периоду.

 Почели смо да мењамо људе. Погледајте данас, много података је објављено за „Железару“. Иако нисмо успели да завршимо успешно процес приватизације, направили смо менаџмент уговор и „Железара“ је у овом моменту скоро на оној тачки прелаза, бар на позитивној нули. Дванаест милиона долара је сваког месеца била у минусу! Зашто? Способни људи знају како се то ради, имају другачије услове. Потребна нам је помоћ, и странаца и свих који су добронамерни у овој земљи. За месец или два, када „Железара“ отвори другу пећ, имаћемо профитабилну „Железару“. Што је најважније, „Железара“ је од првог момента када је нови менаџмент ступио на снагу почела да плаћа своје обавезе, и према ЕПС-у, и према „Србијагасу“, и према „Железницама Србије“, према свима онима који чине здрав економски живот у Србији.

 Погледајте „Галенику“, шта је нови менаџмент урадио за кратко време. Од губитника. Мислим да је једина фармацеутска кућа у Европи која има минус, која има губитке. Ево, „Галеника“ се враћа на своје ноге.

 „Петрохемија“, уз све проблеме које имамо са ценом гаса, у априлу месецу бележи по први пут, после низа година, позитиван резултат, не рачунајући камате и остала фискална оптерећења. Економисти знају шта то значи.

 Погледајте друга предузећа. „Симпо“ је добио два и по милиона вредан уговор да опреми хотел „Хилтон“. Направили смо социјални програм, увели нови менаџмент, скинути су сви непотребни трошкови. „Симпо“ је имао на стотине запослених радника по објектима који нису функционисали. Не можемо, људи, живети у прошлости. Ако нешто режемо, не морамо да угасимо све, не треба да све оно што може да да резултат направимо лошим, али не може се ни на старим принципима руковођења и рада чинити корак у будућност.

 Могао бих да набрајам овде сатима, за сваку компанију у претходном периоду, на десетине компанија где смо успели да уђемо, да направимо позитиван резултат и да преокренемо, припремимо компаније, не да би држава остала власник, него да бисмо те компаније претворили у профитабилне центре, или барем да буду негде око нуле како би било привредника и инвеститора заинтересованих да уђу.

 Зар мислите стварно да ће у 2015. години, када цео свет нешто нуди, неко доћи у нашу фирму која је пропала, која дугује десетине милиона евра, и казати – сјајно, ево, ми ћемо да купимо, да покријемо све трошкове, двадесет, тридесет, педесет милиона, дајте нам све раднике и ми ћемо да направимо нови програм? Људи, то је утопија, то не постоји. За десет, двадесет милиона евра, ви на ливади направите најбољу фабрику, без дугова, без икаквог питања на који начин да се ради и на који начин можете да направите корак у будућност.

 Оно што је још важније, врло јасно су за свих 526 предузећа сегментирани делови, на који начин и шта, у којем правцу које предузеће може да иде. Одржали смо на стотине састанака, не са челницима синдиката, Орбовићем, Чанком и осталима који су на врху те пирамиде, него са представницима радника готово свих највећих фабрика које се спомињу у држави, па са гранским синдикатима. Па су формиране радне групе на којима смо причали шта да радимо. Нико није хтео да преузме одговорност на себе и каже – па то је немогуће. Сви имају неке идеје.

 Ми смо земља пуна идеја, а нигде реализације. Када кажете онима који имају велике идеје – ево вам закон, ево вам правилници, ви знате какви су ваши статуси унутар компанија и фирми, дајте нам предлог како да извршимо приватизацију, сви беже од тога. А први изађу на телевизију, радио, у медије и кажу – ми имамо сјајне идеје како бисмо неку фирму решили. Ја сам отворио за свакога од заинтересованих страна, сваки дан је могао да уђе код мојих сарадника или код мене лично и да разговарамо о конкретним потезима на који начин да се функционише.

 Друга ствар, поставља се питање – шта сте ви урадили, урадили сте дванаест објава и две приватизације. С обзиром на то да шест година ништа није урађено, да смо после шест година и у Агенцији за приватизацију затекли потпуни хаос, да није било документације, папира, уговора, предлога правилника како се ради приватизација... Господин Шубара је постављен за Нову годину за директора. Фактички, озбиљан рад је почео у том моменту када су људи схватили да ће заиста процес да буде завршен до краја. Као да су људи спавали, као да не желимо да се то уради, као да ову земљу треба да оставимо неком другом, а не нашој деци и генерацијама које долазе. Где је ту лична одговорност у односу на све те процесе у којима живимо и радимо?

 Пет стотина двадесет и шест предузећа је тренутно у списку Агенције за приватизацију. Три стотине тридесет и осам предузећа, њихов процес плана, рада, објаве, решавања је 1. јула завршен. Три стотине тридесет и осам предузећа је 1. јула завршена прича. Остаје нам 188 предузећа. Један део је у реструктурирању, један део је ван тога.

 Ви сте имали ове велике компаније, „Ласта“ и „Симпо“ нису били заштићена предузећа, повериоци су могли да наплате од њих, али смо уз велики труд разговарали са банкама, са приватним повериоцима и са свим јавним предузећима којима те компаније дугују – дајте да вратимо у функционисање, дајте да вратимо у живот та предузећа, пре ћете да добијете своје дугове, него да гурнемо све у стечај и да завршимо тај део. Код неких великих система је тако.

 Имали смо у оном акционом плану, у јануару месецу, 188 предузећа која смо ставили да иду у стечај. Од тога, 75 предузећа није имало ниједног запосленог. Ни то није било урађено, нешто што је била само папирологија, ни то није било урађено у претходних шест година. И онда се поставља питање – а зашто ви за седам месеци нисте спаковали свих 500 фирми и дали на продају? Па, успех је и ових дванаест, што је објављено. Две смо завршили. До краја ове недеље ће бити још 25–26 објава. Дакле, имаћемо 40 предузећа за која је спакована документација на легалан начин, по свим правилима како је требало да се уради. И биће објављено.

 Све ово што смо урадили у претходних седам месеци, молим вас, немојте да бацимо под воду, немојте да нам правни систем и закон који стоји испред нас као препрека онемогуће да процесе које смо покренули довршимо. Суштина је само у једном: ни за један секунд вас не молим да продужимо процес приватизације, да некоме продужимо агонију или да дамо лажну наду. Само вас молим да процес донесемо, јер ми нисмо криви за ово што се дешавало претходних година.

 Молимо вас за ситне измене Закона. Прво, за сва предузећа за која закључно са овом недељом, односно 31. маја, објавимо позиве, да нам дозволите до трећег позива да та предузећа буду заштићена, да нам се не деси „упадање“ неког повериоца, јер тог момента та приватизација пада у воду. Тог момента морамо да повучемо и ФАП и све оне који су се већ пријавили.

 Треба нам још неко време да видимо да се за сва та предузећа спреми све што је потребно законски. Оно што је веома важно, а то пише у Предлогу закона, не тражимо неограничено. Нећемо да се играмо са вама, са објавом позива, са додатним стварима. Тражимо егзактно, до 31. октобра, заштиту за предузећа. Та предузећа ће 31. октобра бити, ових 40 које сам набројао, или дефинисана и продата, дакле, знаће се ко је стратешки партнер, ко је купио имовину или капитал, или ће отићи у стечај, банкротство, ликвидацију или на неки други начин, како је дефинисано.

 Треба нам од вас сагласност да као Влада можемо одговорно да донесемо, за мали број предузећа, до годину дана, заштиту од принудне наплате. Дакле, говорим о малом броју предузећа, који је усаглашен и са Светском банком и Међународним монетарним фондом, због којих неће пасти аранжман, јер смо њима објаснили до детаља шта смо затекли, шта се дешавало у ових седам месеци, колико посла је урађено и шта још треба да урадимо да бисмо тај процес довели до краја.

 Треба нам само мало. Пољопривредни комбинат Београд, наш највећи произвођач млека, једна од највећих ствари, треба нам још месец или два да се заврше правни послови. Ко ће да се јави, какви ће бити услови конкурса... Ја сам први министар који неће дозволити ниједну приватизацију у којој ће неки тајкун или било ко други да купи компанију само због тога да би је за две или три године распарчао и сазидао зграде. А тога имамо до сада невиђен број случајева: ИМТ на Новом Београду, имате БИП који се налази поред „Газеле“, имате многе компаније које имају огромну вредност земљишта. А држава је највећи поверилац.

 Милијарде смо дали. Има ли право држава да врати нешто за себе да би могла новац који приходује да уложи у реални сектор, да омогући сутра и мање порезе и доприносе и да релаксира оне који сами раде, да добију нешто? То је политика одговорности коју води премијер Вучић, и ми као министри, свако од нас.

 Сви који се баве бизнисом, и у опозицији и на свим другим местима, сви посланици који имају било какав контакт са пословном заједницом знају да нема пословне организације, асоцијације, коморе, страног инвеститора који је дошао у Србију а да га лично премијер није примио. То се никада у Србији није дешавало. Никада ниједан премијер није био толико заинтересован да подигне економију земље. Никада нико није био заинтересован да отворено каже истину људима у очи. Докле ћемо да се кријемо? Ја то нећу да радим на месту министра. Премијер има свој политички пут, и човек је исто тако преузео сву одговорност за све послове који се данас раде.

 Ја вас молим да нам дозволите да овим изменама Закона на овај процес једном ставимо тачку. Превише дуго траје, преко две деценије, и то је рак-рана друштва.

 Има компанија које могу да преживе, има компанија које смо оспособили и вратили у живот, има компанија које су до јуче биле у страшним дуговима, без и једног јединог посла. Данас имате компанију „Јумко“ са 1.700 запослених, са 12.000.000 евра вредним уговореним пословима. Неће нико да купи „Јумко“ због три хале, али ће да купи због уговора.

 Треба нам време, не може преко ноћи. Не можете папиролошки, правно, административно да завршите све те послове. Јер, ми смо кренули јако касно. Зашто? Рекао сам вам због чега – шест година ништа није урађено, ниједан пропис, ниједан документ, ниједна приватизација није ни објављена, ни припремљена, нити је некоме био интерес да се то спроведе. Још једном вас молим за подршку да Законом о приватизацији на овај начин ставимо реалну тачку и да се окренемо будућности.

 Када причамо о будућности, када разговарамо о томе шта је будућност ове земље, у економском смислу је то сектор малих и средњих предузећа. Преко 99%, сектор МСП-а чини српску економију.

 Данас је један веома важан закон пред вама, односно измене и допуне Закона о стандардизацији, који ће омогућити подршку управо сектору малих и средњих предузећа.

 Не знам да ли знате, постоји 22.000 стандарда дефинисаних у Европској унији. Ми смо се обавезали да ћемо их следити и да ћемо наше законодавство и наше стандарде уподобити са њима. Ми морамо да се ускладимо са Уредбом 1025 ЕУ. Моја колегиница, која седи поред мене, и цео њен тим су огроман посао урадили у претходном периоду, 95% свих стандарда ЕУ је имплементирано у Србији. Али, постоје још неке ствари које морамо да урадимо, управо да бисмо пружили шансу сектору малих и средњих предузећа да може да утиче на доношење стандарда и код нас, а преко нас – у Европи.

 Треба нам, као прва ствар, да Институт за стандардизацију постане пуноправни члан свих међународних организација, пре свега у Бриселу, то нам је веома важно. Да бисмо то поставили, потребне су нам измене и допуне Закона којима ћемо омогућити Институту да има своје аутохтоне приходе, јер је интенција у целој Европској унији (где је, иначе, слична ствар) да највећи део трошкова покривају државе чланице у својим институтима који се баве тиме, али је жеља и намера да што више средстава обезбеђују из консалтинг услуга и других услуга које морају да буду присутне у том делу.

 Примењено је 95% свих стандарда, али је мали број стандарда преведен на српски језик. Додатна средства која обезбедимо морамо да усмеримо на подизање капацитета малих предузећа, која не могу то самостално да раде, морамо да уложимо у обуке, морамо да им дамо стандарде на српском језику да би људи најбоље разумели. Јер, сви људи који раде у Институту, када су радне групе, раде директно на енглеском језику. Нажалост, због немања довољно средстава, тако се ствари одвијају.

 Али, важно је да смо посао урадили, да ће стандарди од сада бити јавно доступни, не само преко „Службеног гласника“, него ће бити доступни на интернет сајту Института, да ће транспарентност свих процеса, и одлучивања, и рада, и развоја у будућности, да буде присутна.

 Зато је то важно и зато је то једна од кључних ствари због којих вас молимо за промену Закона о стандардизацији.

 На крају, с обзиром на то да имамо овај лепи синоним за стандарде, предлажем да данас уведемо неке стандарде овде у Скупштини, који ће нам омогућити да се боримо аргументима, да се боримо чињеницама, а не лажним оптужбама ко је, где, зашто и због чега шта урадио.

 Молим вас, економија је заједнички интерес свих грађана Србије. Мислим да је више него јасно, више него икада, да уколико не будемо имали економију, дугорочно, на здравим основама, са перспективним компанијама које следе међународна правила, питање је на који начин неко види будућност и државност наше земље.

 Ја вас зато молим, у то име, да будемо окренути будућности, да гледамо будуће догађаје. Ако ја као министар могу да преузмем одговорност на себе, да разговарам са свим штрајкачима, са свим радницима, са свим директорима, где разговори нимало нису пријатни јер треба некоме да срушите неке жеље ... Они су живели у нади да ће држава да дође и да чаробним штапићем нешто промени. Неће.

 Као одговорна држава, то желим да вам напоменем, ван свих реалних могућности наше земље, обезбедили смо транзициони фонд у износу од шеснаест милијарди динара како бисмо свима онима који, нажалост, остану без посла помогли да имају у једном делу, барем у неком моменту, сигурност да могу своје основне породичне обавезе да испуне.

 Нећу вас слагати. Као ни малопре, када сам рекао какав смо проблем затекли, тако вас ни сад не лажем. Да, биће и отпуштања, биће и радника који ће остајати без посла, биће предузећа која морају да оду у стечај, али стечај није баук, стечај је начин да предузеће нађе начин да живи. Сви ви долазите из различитих градова и општина Србије, сигуран сам да свако од вас може да наброји компаније које су биле у стечају, које су данас приватизоване, где су враћени радници, почели да раде, где је обновљена производња, али та предузећа су данас потпуно здрава, са потпуно новом перспективом.

 Немојте да представљамо људима ствари онаквим какве нису – од онога што треба да буде позитивније да правимо лоше, а оно што је лоше да величамо – јер то није у интересу грађана Србије, то није у интересу нити наше деце, нити будућности.

 Молим вас још једанпут за подршку изменама и допунама Закона о приватизацији и изменама и допунама Закона о стандардизацији како бисмо лепше живели и како се не бисмо кајали, на основу оне Линколнове реченице да не можемо одгодити ни на који начин ствари у будућности ако их данас померамо унедоглед. Хвала још једанпут што сте ме саслушали.

 ПРЕДСЕДНИК: Хвала. Да ли неко од известилаца надлежних одбора жели реч? (Не.) Реч има народни посланик Драган Јовановић.

 ДРАГАН ЈОВАНОВИЋ: Госпођо председнице, уважени министре Сертићу, уважени гости из Министарства привреде, имали сте добро уводно излагање и мање-више сте поменули све оно што је битно и због чега ће и посланички клуб Нове Србије у дану за гласање подржати како измене Закона о приватизацији, тако и измене и допуне Закона о стандардизацији.

 Оно што је важно, оно што треба да донесу ове измене, пре свега ћу се осврнути на измене Закона о приватизацији, јесте да се заустави једно перманентно „крварење“ српског буџета. Ви сте поменули студију Светске банке, која је истакла да се неких 750.000.000 долара годишње из српског буџета издваја за различите видове подстицаја и субвенција фирмама у реструктурирању, а њих имамо преко 500. Али оно што бих посебно истакао јесте један детаљ који сте и ви напоменули, а то је да су године пролазиле, проблеми су се гомилали, а нико те проблеме није решавао.

 Имали смо једног од ваших претходника, уваженог министра Динкића, који је на велика врата увео политику у то министарство и направио тај број фирми у реструктурирању који је направио.

 Нажалост, ми овде нисмо у ситуацији да видимо стенограме, нешто што смо раније говорили. Ја сам у августу месецу, када смо доносили измене и допуне Закона о приватизацији и када је на вашем месту био уважени министар Вујовић, који је са пуно ентузијазма излагао о тим променама, рекао да ће новине које су те промене доносиле, а то је модел приватизације путем преузимања имовине и капитала фирми, у пракси донети стагнацију и проблеме.

 Нажалост, вероватно смо у том тренутку и министар Вујовић а и сви ми народни посланици били жељни правде, пре свега, јер смо били свесни како је до тог тренутка текла приватизација у Србији, која се спроводила или аукцијски или тендерски. Сви смо били сведоци да је, морам и грубу реч да кажем, доста била и лоповска. С друге стране, имамо једну трећину раскинутих купопродајних уговора фирми које су некада продаване и два пута. Тако да сада причамо о фирмама у реструктурирању, којих има 526, али све те фирме су већ једном биле продаване и већ се једном држава намиривала. Неке од њих, нажалост, и два пута.

 Оно што морам посебно да напоменем, уважени господине министре, поред вас седи и директор Агенције за приватизацију, јесте одговорност руководећих људи у Агенцији за приватизацију за све претходне године. То мора овде посебно да се истакне. Као члан Одбора за привреду више пута сам био иницијатор да се јавно обзнане примања, односно плате тзв. менаџера или заступника државног капитала у фирмама у реструктурирању. Та примања су била више стотина хиљада динара, а негде и пет пута већа него што су примања народних посланика, а апсолутно то нико није знао, нити се ко на то освртао.

 Ми смо ту дошли докле смо дошли. То је била једна од главних опструкција да се овај процес приватизације што пре заврши, јер зашто би неко ишао у приватизацију и скупљао мукотрпно папире ако може да седи у фирми, гомила губитке, никоме ништа не плаћа, нити струју, нити гас, нити било какве обавезе, држава му даје субвенције, исплаћује плату. Тако сте ви могли, што би рекли неки, да гишкате из године у годину. Али, добро је што се ипак дошло до закључака и, да кажем, до једног краја, када ће ствари морати да се погледају на прави начин.

 Када кажем да се погледају на прави начин, ви сте овде поменули две групе фирми... Једна је група фирми које је држава препознала као фирме од националног интереса. Ја бих због грађана који прате овај пренос и ова наша излагања рекао да су међу њима врло битна предузећа за државу Србију, као што су Рударски басен Бор, Азотара итд. У тим фирмама има око 20.000 запослених. Добро је што је држава за тај временски период јасно и гласно ограничила да ће се најдуже до годину дана штитити рачуни тих предузећа, да неће доћи до принудних блокада, а да ће најдуже за годину дана и њихов статус бити решен.

 Друга група предузећа су управо фирме које ће Агенција за приватизацију до краја маја месеца... А, да подсетим све да постојећи закон предвиђа да се те посебне фирме у реструктурирању штите од поверилаца до краја маја месеца. Ако имамо тридесет и нешто фирми које ће се појавити на продаји и које ће објавити Агенција за приватизацију у наредних пар дана, нормално је да сачекамо да се тај процес заврши и да не дође... Јер, ко ће купити ако кренемо са првом, другом или трећом објавом, а то све може трајати најдуже до 31. октобра 2015. године? Нормално је да их заштитимо и да покушамо да бар тих 30 или 35 фирми које ће бити на продају, још једном да напоменем, путем преузимања имовине и капитала, пре свега... да се тај процес заврши.

 Сам тај процес, многе колеге посланици ће овде питати зашто тако дуго траје. Морам да кажем да постоји и неколико објективних разлога. Пре свега, процена тих фирми. Ви сте већ напоменули у уводном излагању да ми, нажалост, имамо економисте, имамо инжењере из истих школа, истих факултета, али ти инжењери, ти економисти дају процене које су и до десет пута за исту фирму другачије, зависно од куће. То је проблем, јер када добијете процену, не знам, ливнице или било које друге фирме, која је неприродно велика, то аутоматски одбија потенцијалног купца.

 С друге стране, имамо проблем јер је требало да исти ти менаџери који су опструисали читаву ову причу ураде пројекат пословања те фирме коју сутра будући купац треба да преузме. То је био додатни проблем у закону. Ја сам о томе говорио и у августу 2014. године, али, нажалост, он је тада прихваћен. Као позициони посланик, и сам сам гласао за то надајући се да ће се та ситуација временом решити, али, нажалост, видели смо да се она није решила.

 Шта је додатни проблем? Да бисте сада једно предузеће објавили на продају, морате да добијете сагласност свих приватних поверилаца. У пракси је то изузетно тешко. Ово што смо успели да тих тридесетак фирми буду објављене до краја овог месеца, искрено сматрам великим успехом. Једна од тих фирми је из општине Топола, одакле ја долазим, Ливница Топола, па знам из праксе колико је то тешко.

 С друге стране, оно што морамо сви да разумемо, и за фирме, а њих ће бити око 400 и нешто, које ће након овог процеса отићи у стечај ... Стечај јесте, када кажете, пре свега, запосленима у тим фирмама, тешка ствар, али он може бити лек. Јесте то некада горак лек, али, ево, ви сте напоменули доста општина у Србији, водим општину Топола већ неких десет година и могао сам да видим шта значи када подижете фирме које су отишле у стечај. Имамо примере фирми које су два пута продаване, али су из стечаја добиле нови живот и могућност да нормално послују и даље запошљавају људе.

 Али, уважени министре, оно што ви морате нама посланицима јасно казати, и што грађани треба да знају, јесте да је ово што данас доносимо само први корак, који морају пратити кораци других министарстава да бисмо сутра имали брз и ефикасан начин приватизације фирми које ће сутра отићи у стечај, након доношења ових измена и допуна Закона о приватизацији. Ове законе морају да прате закони о конверзији земљишта.

 Када помињемо фирме које су продате из стечаја и које успешно раде, морам да поменем Пољопривредни комбинат „Опленац“ из Тополе, где је дошао руски капитал. За три месеца је подигао фирму која је два пута неуспешно приватизована путем аукције или тендера. Али, шта је проблем? Руси кажу – господо, решите проблем конверзије или ми више нећемо да улажемо. За три месеца су уложили скоро три милиона евра. Ми смо у проблему, чекамо један закон, други закон и сада, просто, сви стојимо. Ви морате, иако то није у вашем ресору, да заједно са другим министрима омогућите да се овде на време појављују закони, да дођемо већ до септембра месеца са новим законом о стечају, који мора да буде брз и ефикасан.

 Ми имамо стечајне управнике ... Имали смо, нажалост, лош пример у пракси да један стечајни управник води 18 стечаја, да узима хиљаде евра месечно. И када локалне самоуправе нађу потенцијалне инвеститоре, имате случај да гро новца који се добије оде на некакве трошкове тих стечајних управника и они наплате по двадесет, тридесет ... Имам пример из Тополе, из Трговинског предузећа „Партизан“, које је продато из стечаја, где је стечајни управник узео 120.000 евра, а радници добијају мрвице. Због тога је потребно да се ове ствари промене.

 Добро је што сте напоменули да ће сви запослени – то посебно хоћу да нагласим у своје име и у име посланичког клуба којем припадам, Нове Србије – да ће сви запослени у фирмама које оду у стечај моћи да добију социјални програм и да ће Министарство рада пратити све ове одлуке које данас предлаже Министарство привреде и које ће усвојити парламент, да радници у тим предузећима који се пријаве могу добити 200 евра по години стажа и на тај начин бити сигурни да неће отићи, ако се њихове фирме сутра не продају, на улицу, без ичега.

 Још једна ствар је врло важна, то морамо да напоменемо, имате раднике у фирмама у реструктурирању који имају, између пет и десет година, неповезани радни стаж. Сада је прилика, да ли ћете преко одређених радних група, са Министарством за рад, борачка и социјална питања, али овај проблем се мора решити. Ти људи морају имати сигурност да сутра када се буду пријавили, када буду добили социјални програм, тај социјални програм прати и повезивање радног стажа – јер имаћемо у овим фирмама велики број радника, више хиљада њих, који ће стећи могућност да иду у пензију, да иду на биро, а затим у пензију – да се не секирају да ће имати проблема са неповезаним радним стажом и свим што то прати.

 Ово су кључне ствари да бисмо сутра имали могућности да на прави начин и локалне самоуправе, и министарство и Влада могу да разговарају и да доводе потенцијалне инвеститоре.

 Оно што је такође врло важно, уважени министре, што сте поменули, јесте да се препознају и делови фирми који сутра могу имати потенцијална тржишта. Морам да напоменем једну од њих, то је конфекција „Рудник“ из Горњег Милановца, која има седам саставних делова. Та фирма има само два дела, а то су Горњи Милановац и Топола, која раде, а има пет делова где ради само администрација и црпи новац од оних делова фирме који раде. Ви имате онда неслућени простор за манипулације тих директора, менаџера. Што је њима интерес да се сутра фирма приватизује? Они ће први сутра да добију „шут карту“ од нових власника. Наравно да ће увек гледати да „сисају крв“ оним деловима фирме који раде.

 Због тога је важно да се овај процес на јасан и транспарентан начин заврши, значи, да се каже – фирме које ће изаћи до краја маја месеца на продају путем јавног објављивања Агенције за приватизацију имају заштиту до 31. октобра, када је крајњи рок да се приватизују, осим фирми које су од стране Владе Републике Србије препознате као фирме од посебног националног интереса. И тиме, са обезбеђеним социјалним програмом с једне стране, са пратећим законима (који што пре треба да дођу пред народне посланике од Владе Србије), да се омогући брз и ефикасан начин да се нађу нови партнери, нови инвеститори и да се покрену фирме које ће улазити у стечај, да имамо сутра могућност, то сте и сами помињали, да већ у наредној години, за месец или два, имамо решено питање стечаја, да се ти стечаји на вуку годинама, да се тамо не развлачи имовина предузећа и на тај начин сви губимо и пропадамо.

 Уважени министре, поменули сте на самом почетку вашег излагања „врућ кромпир“ који сте добили. Добили смо га сви ми са вама заједно, али, на крају крајева, сви ми заједно морамо рећи истину грађанима Србије. Та истина је таква каква јесте. Овај процес се више не може одлагати. И, кажем, то је једно „крварење“ које имамо из буџета.

 Искрено, желим вам сваку срећу. Још једном вас молим да пратећи закони што пре дођу пред народне посланике, јер само у том јединственом пакету можемо изгурати ове ствари до краја.

 Још једну ствар желим да напоменем, тиче се тзв. друштвених предузећа. Она у овом закону нису побројана, али је врло важно, у тим друштвеним предузећима широм Србије имамо више хиљада запослених, треба због тих људи јасно и гласно рећи да ће она и након 31. 12. наставити да раде, само што ће се структура капитала променити, више неће бити друштвена, већ ће преко Акцијског фонда постати државна предузећа. Суштина је да запослени у тим фирмама, ако оне послују успешно, немају чега да се прибојавају.

 Толико од мене и од посланичког клуба коме припадам. Кажем још једном, желим вам сваку срећу, подржаћемо ове измене, али вас држимо за реч да ће нов пакет закона бити врло брзо пред посланицима. Хвала.

 ПРЕДСЕДНИК: Реч има министар Сертић.

 ЖЕЉКО СЕРТИЋ: Захваљујем посланику што ме је подсетио на једну веома важну тему. Само да кратко, у једној минути, дам образложење.

 Ми смо управо завршили, и у процедури је измена и допуна Закона о споразумном финансијском реструктурирању, који треба да буде увод за сва предузећа која се нађу у датом моменту у почетној фази финансијских проблема, да не чекају банкротство, да не чекају стечај, да не чекају нешто што је природни процес тржишне економије.

 Дакле, стечај није везан за ову нашу прошлост о којој причамо; све земље света које имају тржишну економију, имају агенције за стечај, имају утврђене процедуре итд. Проблем је што га ми нисмо системски уредили, на прави начин. Проблем је образовање наших судија, стечајних управника, које је много боље него што је било раније, али морамо да радимо у том правцу и даље.

 Пре недељу дана смо господин Селаковић, као министар правде, и ја као министар привреде потписали са Светском банком један велики програм подршке нашим стечајним процесима, који треба да чине целокупни мозаик свих закона и правилника којима ћемо релаксирати ситуацију, али ставити и нове обавезе стечајним управницима и стечајним судијама и направити, пре свега, процес стечаја бржим и снажнијим. Мислим да ће сам закон бити у току лета припремљен. Дакле, закон о споразумном финансијском реструктурирању ће бити веома брзо пред вама, а закон о стечају – већ је формирана радна група и почели смо да радимо.

 Само да вам кажем за још једну ситуацију, веома важну, коју сте споменули, а то је питање отпремнина. Да, омогућили смо предузећима да узму отпремнине, да се радници пријаве. Сваког дана их је све више, свако жели да искористи та средства, било за покретање неког свог посла или за покривање основних трошкова у својој кући.

 Нама је веома важно да напоменемо да нам се десио један процес и да знате да и о томе мислимо. Имамо предузећа у којима су се људи јавили, радници су се јавили за прихватање отпремнина. Онда видите на тим списковима да су се за отпремнине највише јавили радници, а административно особље хоће да остане у тим фабрикама. Ако радници оду, како ће те фабрике наставити да живе, без обзира на то у ком моделу? Зато смо преко директора ургирали и разговарали са представницима синдиката – не могу функционалне целине и производни процеси који постоје да буду угрожени. Тај однос мора да буде избалансиран.

 Малопре сте споменули колико имамо административних радника у предузећима, колико они некада чине велики баласт тим фирмама. Дакле, мора се свеобухватно свако предузеће реструктурирати, у сваком предузећу се мора наћи оптималан број људи, најмањи могући. Није исто данас радити неку врсту финансијске или било какве друге оперативе, и пре двадесет година. Данас имате компјутере, јефтине рачуноводствене програме. Или било какве друге оперативне и менаџерске послове. За то је некада требало много више људи. Наша предузећа се нису спремала за то. Сви су остајали, штавише, административни апарат се увећавао, а тамо где нам радници требају, тамо их чак некад немамо довољно.

 Тако да водимо рачуна о свим аспектима и свим елементима који чине укупну слагалицу и мозаик свих послова које морамо да урадимо. Радимо паралелно, веома посвећени том послу. Хвала за примедбе које сте дали.

 ПРЕДСЕДНИК: Реч има народни посланик Петар Петровић.

 ПЕТАР ПЕТРОВИЋ: Госпођо председнице, господине министре са сарадницима, што се тиче Посланичке групе Јединствене Србије, могу одмах на почетку излагања да кажем да ћемо ми подржати и један и други закон, закон о изменама и допунама Закона о приватизацији и измене и допуне Закона о стандардизацији. Своје излагање ћу више базирати на првом закону, не идући за тим да је ово много важнији закон него што је Закон о стандардизацији, али сигурно је да је у овом тренутку за грађане Србије и раднике у предузећима којих се дотичу ове измене Закона о приватизацији много значајнији него овај други закон.

 Оно што на почетку желим да вам кажем, господине министре, то је да сте ме веома пријатно изненадили. Не оним што сте говорили у уводном излагању, о томе смо већ слушали на разним консултацијама, него вашим емотивним излагањем ових предлога измена и допуна закона. То значи, по мени, да стварно имате жељу, са својим сарадницима, да после усвајања овог закона коначно решимо, у највећем броју, ова предузећа која годинама тапкају у месту или иду уназад и да, на крају крајева, видимо неко светло на крају тунела, да радници који раде у тим предузећима могу, са својим најближима, са својим породицама, да очекују да сутра могу редовно да примају плату, да имају неку сигурност итд. У том смислу, Јединствена Србија вам даје пуну подршку.

 Већ сте говорили (то ми знамо, само сте још једном назначили) да се у Србији тренутно 526 предузећа налази, да тако кажем, да не употребим неки други израз, у лошој ситуацији; односно, лоше стоје, како би рекли економисти.

 Говорили сте о томе да је Влада учинила и да ће учинити да 16 предузећа, чини ми се, која су од стратешког значаја за Републику Србију имају посебан третман и могућност, још годину дана, да се нађе неко решење да изађу из поступка реструктурирања, кризе и да радници који се налазе у тим предузећима имају боље сутра.

 Ви сте употребили израз да у тим предузећима данас има 25.000 радника који раде. Ја бих вас исправио и рекао – има 25.000 радника који су у радном односу у тим предузећима, али питање је да ли сви раде.

 Нећу сада да набрајам сва та предузећа, али ако кажемо да је у тих 16 предузећа некада радило пола милиона радника, можда нећу баш погодити цифру, рећи ћу вам да је, рецимо, у мојој Фабрици каблова, где сам провео 20 година и „Првој петолетки“ у Трстенику, у комшилуку, некада било 25.000 радника, само у те две фирме. Сада у 16 фирми има, како сте рекли, око 25.000 радника.

 Поменули сте и дугове ових 526 предузећа, односно њихове обавезе према добављачима, према јавним предузећима, према држави. Оне се крећу око четири милијарде евра. Према мојим сазнањима, вероватно ви имате боље податке, од те четири милијарде евра сигурно највећи део, да не лицитирам са процентима, али сигурно преко 80% одлази на дугове према држави, према јавним предузећима, или је пола-пола. Али, добро, рекао сам да нећу да лицитирам. Вероватно да има и много обавеза према неким приватним предузећима која су испоручила робу тим предузећима и не могу у овом тренутку то никако да наплате.

 То везујем зато што смо сада у Предлогу измена и допуна закона предложили, односно ви сте предложили, а ми ћемо то подржати, да могућност принудне наплате одложимо до 31. октобра ове године. То је још један помак ка бољитку, односно да омогућимо свим тим предузећима да изнађу решења како ће да измире неке своје обавезе.

 Треба имати у виду да многи добављачи, нарочито говорим о малим фирмама које имају потраживања према овим „великим гигантима“ (некад гигантима), данас врло тешко раде, производе, вуку банкарске кредите, а имају потраживања која у овом тренутку нису наплатива без обзира на то што имају пресуде и све оно на основу чега могу да траже принудно извршење. Ова предузећа би то морала да схвате најозбиљније и да покушају да нађу решење.

 Међутим, оно што бих вам ја у име Јединствене Србије предложио, то је да још једном сагледате тзв. менаџере или директоре у тим предузећима, који су водили или воде још увек та предузећа која су од стратешког значаја. Моја сазнања су да су у неким од тих предузећа плате менаџера или директора баснословне за наше прилике. Чуо сам, имам сазнања, да су се у неким предузећима те плате кретале и око 400.000–500.000 динара, а предузеће је у реструктурирању! Питам сада, као за себе, мислим да сам нормалан човек, како је могуће да директор једног предузећа који није обезбедио ни репроматеријал, ни производњу итд., како га није срамота да носи кући пола милиона динара, а његови радници примају 20.000 или 25.000 динара, из два пута? Мора да се види шта је ту и каква је одговорност тих људи, а не само... И ја бих волео, да будем искрен, да будем директор и примам пола милиона динара и да немам никакву одговорност.

 То је предлог да се на ту тему мало поведе рачуна следећих годину дана. Да се разумемо, ми из Јединствене Србије не оптужујемо никога, само кажемо да није логично да се то дешава у предузећима која се налазе у реструктурирању.

 С друге стране, за многа велика предузећа која имају више делова у свом саставу треба ићи за тим, то је такође предлог Јединствене Србије, да се продају делови предузећа, тих великих система, који имају, да кажем, прођу на тржишту. Има неких делова у неким предузећима, намерно нећу да помињем ниједно предузеће, а могао бих у овом тренутку да назначим бар пет-шест, који могу сутра да имају купца доброг, добру запосленост радника и продају својих производа. Треба да буду продати. Оно што није добро треба ставити у страну, једноставно, треба отићи у стечај, ликвидирати итд.

 Да парафразирам, знате, када се човек, далеко било, разболи од нечега, од тешке болести, боље му је одсећи ногу него да изгуби живот. Према томе, и у тим предузећима боље је неке делове одстранити, а да оно што је здраво, оно што може да ради добије подршку и од Владе Републике Србије и од свих нас у парламенту, у крајњем случају.

 С друге стране, замолио бих вас у име ове посланичке групе да се мало више поведе рачуна, када се објављују један, други, трећи тендер за продају ових других предузећа, о традицији коју имају нека предузећа. Стицајем околности, мораћу да поменем, долазим из града у коме се налази једна фабрика која има скоро двеста година дугу традицију, „Јагодинска пивара“. Било би стварно ружно и за Србију и за историју Србије да та фабрика доживи гашење. Мислим да се ту може наћи стратешки партнер, да се може наћи неко ко ће уложити новац. Тамо има данас, чини ми се, око 200 радника; није то велико оптерећење за неког новог послодавца. А јагодинско пиво било је некада најквалитетније у старој Југославији, оној некадашњој у којој смо живели. Мислим да се ту може наћи неко решење без обзира на тешкоће у којима се ово предузеће сада налази.

 Када се говори о помоћи овим предузећима, мислим да је и председник Јединствене Србије господин Марковић једном говорио о томе, треба да омогућите, као Министарство привреде, заједно са другим министарствима, да ова предузећа која имају могућности да производе неке производе, када се сутра јаве на тендер, добију посао код јавних предузећа у Србији, а не да послове добијају неке фирме, тзв. „ташна и машна“, зато што оне немају губитке у прошлој години, немају блокиран жиро рачун итд. Оне добијају послове, а моја Фабрика каблова не може да добије посао иако има, рецимо, могућности да неке каблове произведе најбоље у Европи, али не испуњава неке друге услове. Мислим да треба наћи решење да таква предузећа на тендерима добијају послове без обзира на тврда ограничења у закону о расписивању јавног позива или тендера, назовите то како хоћете.

 Ја вас молим да нађете неко решење и могућност да таква предузећа имају предност при добијању послова када се ти послови изводе у Србији и када се финансирају из Владе Републике Србије, односно из буџета јавних предузећа од републичког значаја итд. Мислим да можемо да будемо сагласни у томе и да је то једна врста помоћи да нам паре не одлазе из Србије.

 Подсетили сте ме, господине министре, када сте говорили о одласку људи из одређених предузећа путем социјалног програма итд. Знате шта је интересантно? У већини предузећа се дешава да се најстручнији, најбољи радници, не сто посто, али у већини случајева, који могу себе да нађу у другим фирмама, приватним итд., пријављују за одлазак из тих предузећа и добијају такозване отпремнине, а у тим предузећима остаје мање стручан кадар, кадар који није у могућности да изнесе неки сложен посао који се добије у том предузећу. То јесте појава у Србији и о тој појави треба водити рачуна. Треба наћи могућност, али то је опет задатак директора и менаџера, да се тим радницима на неки начин кроз систематизацију повећа зарада, да остану да раде у тим предузећима. Јер, ако нема доброг стручњака у предузећу, џаба му посао, ко ће да му заврши посао? Он ће да добије посао на тендеру, али неће имати ко да му одради тај посао. Дакле, и о томе треба водити рачуна.

 Још нешто, шта ћемо са радницима у овим предузећима који ће сутра остати без посла, а имају двадесет пет, тридесет или још неку годину радног стажа? Ви знате да обично данас сви послодавци траже млађе раднике, стручне раднике итд. Ти људи не могу да се запосле у другим предузећима, а, с друге стране, немају довољно финансијских средстава да крену самостално у неки посао. Морамо рећи да нису сви ни спремни да уђу у неки приватни бизнис. И о тим људима треба водити рачуна, да нам се не јавља све више тзв. социјалних случајева, да се не ослањају опет на државна јасла, да кажем тако, да им се помогне да преживе.

 Све су то проблеми са којима се сусрећу и ваше министарство и Влада Републике Србије. Имали сте, свакако, веома добре резултате у том делу. Да вам кажем искрено, ја сам био изненађен када сте изнели овде податак, нисам пратио то довољно, да у задњих шест година ниједна приватизација није урађена. Верујте да не могу да верујем у тај податак. Верујем, али једноставно сам затечен, најблаже речено.

 И, да не бих много дужио, ово је врло сложена проблематика, приватизација од 2000. године наовамо је била таква каква је била, као човек који је двадесет година провео у привреди (да кажем, најлепше године живота сам провео у привреди), морам да кажем да је од деведесетих година и од санкција српска привреда била у тешкоћама. Морам овде да кажем да са сетом чувам плату из јануара месеца 1993. године, када сам у Фабрици каблова примио три долара. Још увек их чувам. Три пута по један долар, то је била плата за све раднике. Дакле, било је много тешкоћа и пре 2000. године и пре приватизације итд.

 На крају, да кажем још једном, Посланичка група ЈС даје пуну подршку и Влади и вашем министарству у настојањима да српска привреда, са свим својим ресурсима, крене напред, да стане на здраве ноге, да стварамо услове за запошљавање младих школованих људи, да нам не одлазе стручњаци у иностранство.

 У крајњем случају, позивам све локалне самоуправе у Србији да се мало угледају на моју Јагодину, да трче и да доводе инвеститоре, а не само да чекамо, да дођемо на врата Министарства привреде или председника Владе и кажемо – помагај! Морамо сви да уложимо све снаге да запошљавамо младе људе. У овом тренутку у Јагодини има око 4.000 радних места која смо ми својим радом и својом жељом да запослимо младе људе, доводећи инвеститоре, урадили.

 Још једном, Посланичка група Јединствене Србије ће гласати за оба предложена закона. Хвала.

 ПРЕДСЕДНИК: Захваљујем. Реч има народни посланик др Милорад Мијатовић. Изволите.

 МИЛОРАД МИЈАТОВИЋ: Хвала, госпођо председнице. Господине министре са сарадницима, даме и господо народни посланици, тема приватизације је много присутна у овом дому, и то већ много година. Другим речима, први закони су донети 1989. године; много закона је донето после 2000. године. Ја сам набројао осам измена и допуна закона, ово је девети, што значи да се дуго бавимо једном темом.

 Када се буде писала економска историја Србије, мислим да ће то бити историја лоповлука, историја бешчашћа, да ће имати много томова, а да ће генерације моћи да проучавају како се једно богатство које су стварале генерације преточило у приватне џепове на волшебне начине, на начине које чак машта појединца не може ни да замисли.

 Управо због тога бих желео да се први осврнем на једну реч коју је рекао министар, која се односи на реч „одговорност“. Храбро кажете да сте ви одговорни. Да, али сте ви одговорни од 3. септембра 2014. године. Не можете прихватити одговорност за друге. То би за мене била формална одговорност, а ја желим стварну одговорност за све оне приватизације свих оних министара који су то радили, посебно од 2000. године.

 Добро се сећам тог времена. Био сам на једном радном месту које се зове синдикат. Ишао сам у те фабрике, слушао сам те министре, слушао сам стручњаке, а посебно оне који су дошли из белог света, који су само говорили – приватизација. Спавали су на теткином каучу, а одједном постали енормно богати. Говорили су – кад приватизујемо, биће изванредно, имаћемо мала и средња предузећа, живеће се боље. Кад оно, ми 2015. године живимо горе и имамо БДП који је шездесет и нешто процената од оног БДП-а из 1979. године! Имамо једну велику армију, како је сада колоквијално зовемо, губитника транзиције, а један мали број људи који су се енормно обогатили, који су узели то велико богатство које су генерације стварале. Нису они то узели својом памећу, својом способношћу, нити својим парама.

 Могу да вам набројим сијасет фирми, тачно како су пљачкане у тзв. концентричним круговима. Прво фирму прими неко ко од знања има неку основну школу, а највише је научио на улицама и у ратним дејствима, чији је задатак да фирму оголи, упропасти и извуче капитал. Када је доведе до стечаја, јави се прави, онај који је био у позадини, који купује ту фирму из стечаја и онда продаје имовину, продаје земљиште. То је посебно било карактеристично за пољопривредне комбинате. Практично, ти људи који су сада велики „краљеви“ свега и свачега, велики тајкуни, обогатили су се на тај начин, а говоре – својим знањем, својим способностима. Не, већ су били близу нечег што се зове крчмљење богатства, били су близу нечега и одређена власт, одређени политичари су им омогућили да дођу до тога. Нису унапредили производњу, већ купе хектар земље за две и по хиљаде евра, а после продају за осам хиљада евра и на тај начин су способни.

 Но, та приватизација је иза нас. Ја се надам, када говоримо о одговорности, да ћемо дочекати време да имамо законску одговорност тих људи који су ову земљу довели где јесте. Због тога, вама то говорим, нећу да ви формално прихватите одговорност за њих, а вас ћу питати од 3. септембра 2014. године шта сте урадили, где сте дошли и да видимо које су то незаконитости.

 Наравно, има ту инструмената. Очекујем да ћемо брзо донети закон о пореклу имовине. О њему ћемо расправљати, и о онима који су дошли до неколико стотина милиона евра узимајући оно што су генерације стварале на начин на који су стварале. Знате, они су се служили већ познатом ствари – наше идеје, а ваш бензин. То значи, није то ништа ново, било је тога и раније, управо су они давали идеје, али су узели наше паре. Ја се надам да ће кад-тад вратити.

 Зашто ово кажем? Зато што сада идемо у завршетак приватизације. Ова држава је много дала. Али, за одржавање у животу тих предузећа давали су грађани Србије, управо они који најмање имају. Путем пореза смо давали да бисмо сачували радна места.

 Социјалдемократска партија Србије, да одмах нагласим, подржаће ове измене Закона, и овог другог закона, о стандардизацији, из простог разлога што морамо завршити ову причу. Морамо је завршити јер се налазимо у ситуацији да не можемо бесконачно нешто радити.

 Али, очекујем и оно време када последице лоших политика неће сносити само грађани Србије, већ и ови који су се обогатили, како их ми колоквијално називамо – тајкуни, да ће неко почети да пита – откуд вам толика имовина, како сте до ње стигли; морате оно што сте узели од народа вратити народу. Не добровољно, већ законским регулативама, разноразним порезима, што су друге земље већ урадиле и раде. То ће у закону о имовини бити врло једноставно: погледајте имовину коју су имали 2000. године и погледајте имовину коју имају 2015. године и тачно ћете знати где су и шта су.

 Ја подржавам следеће ствари. Ви сте овде изабрали седамнаест предузећа која су од стратешког значаја за Србију. Мислим да су та предузећа добро одабрана. Мени је јако драго што сте о њима разговарали на Социјално-економском савету и што сте добили подршку синдиката за та предузећа. Њима дајемо шансу још годину дана. Мислим да та предузећа имају добру прођу, и имаће добру прођу.

 Ви сте сами говорили о ПКБ-у. ПКБ јесте битно предузеће, јесте важно за Београд и за Србију и мислим да ће после ових годину дана наћи адекватног стратешког партнера.

 Говорили сте и о „Галеници“. Постављам питање, како то да смо имали мању фирму, која се звала „Хемофарм“, која је добро приватизована, која доноси профит, а имали смо велику фирму, „Галенику“, која је дошла на овако ниске гране? Сви ми који користимо лекове јако добро знамо шта значи лек домаће производње. Његова цена је знатно нижа од оне коју имамо када купујемо лекове који се увозе из иностранства. Некоме је одговарало да се велики капитал извуче из „Галенике“. Надам се да ће се и ту поставити питање одговорности, законске одговорности; судски процеси трају, а о њима нећу говорити.

 Говорили сте о „Петрохемији“. Неколико пута сам био у њој. Знам како ради, знам како дише. Добро је, мислим да ће она моћи да се извуче, па чак из те чињенице да је читава производња заснована на енергентима који нису скупи, али мислим да ће та фирма моћи да опстане и да ради.

 Посебно ми тешко пада „Азотара“ из Панчева. „Азотара“ из Панчева, која је била велики произвођач ђубрива, приватизована је. И, гле чуда, чим је приватизована, неко се сетио да „одсече“ највиталнији део, који је срце „Азотаре“, и прода за тридесет милиона долара. И нико није крив. Ми онда увозимо ђубриво из других земаља, скупо плаћамо, а неко је узео тридесет милиона долара из „Азотаре“. Био сам и у њој толико пута и знам како дишу и како раде.

 Знате, могао бих причати о много фирми. Овде ћу цитирати Толстоја, који је рекао: „Све срећне породице личе једна на другу, а свака несрећна породица је несрећна на свој начин“. Свака од ових фирми је другачије постављена. Не можемо ту наћи нешто заједничко, али уз велики труд Министарства привреде, и других фактора, морамо наћи решења за њих јер то су фирме које су и развој ... Да не говорим о „Првој петолетки“, да не говорим о ФАП-у, о њима је било много разговора. Ви сте говорили о „Јумку“. Знамо шта значи „Јумко“ на југу Србије. Знамо шта значи када га позитивно дискриминишемо; то значи да му дамо могућност да шије униформе за војску и полицију, јер на тај начин запошљавамо на сиромашном југу хиљаду и нешто људи, који могу да зараде своју плату.

 Социјалдемократска партија Србије ће увек инсистирати да се задржи свако радно место, колико год је могуће, које има перспективу и које може да има одрживи опстанак толико да радник ради, заради и да издржава себе и своју породицу. Лако је укинути радно место, тешко је створити ново радно место. Због тога се ми залажемо. Знамо да то кошта. Ова влада је социјално одговорна влада. Спремна је да плати ту цену. Сви грађани Србије морају платити ту цену да бисмо сачували радна места. Јер, много фирми смо уништили, чак и оне које су имале перспективу. Нисмо их сачували, а могли смо, уз мало добре воље.

 Мени никако не иде у главу, и то себи нећу никад моћи да објасним, како смо могли да уништимо пољопривредне комбинате, а сад тајкуни кажу – да, будућност Србије је у пољопривредним комбинатима. Како смо могли? Бар смо храну знали да производимо. Имамо квалитетну земљу, имамо људе који знају свој посао.

 Исто тако, није ми јасно како смо успели да уништимо путарска предузећа. Градимо путеве, градимо ауто-путеве, а путарска предузећа су нам уништена. Доводимо људе са стране који добијају тендере, који управо та уништена путарска предузећа ангажују да би завршили посао. Поставља се питање, зашто смо то урадили када смо ту могли запослити наше људе, а градићемо путеве и 400.000.000 евра ћемо само ове године дати за путеве? Зашто то наши људи да не зараде?

 Говорићу о једној малој фирми. Та мала фирма се зове „Пољострој“, из Оџака. Један бизнисмен, „краљ путева“, не знам чега све није био, уништио је ту фирму. Фирма која ради за извоз, фирма где тренутно ради педесет људи, зарађују, извозе и могу себе да издрже. Да, али је она оптерећена са десет милиона евра. Поставља се питање, ко ће и кад одговарати за то што је неко оптеретио ту фирму са десет милиона евра?

 Дакле, добићете пуну подршку за ових седамнаест фирми, за годину дана. Мислим да је ту крај. Не можемо... Тих годину дана, следеће године, 1. јуна, тачно знамо где јесте. Биће тешко. Знамо да ће бити тешко, из простог разлога што ће неке од фирми морати ићи у стечај. Имамо социјални програм, двеста евра по години. Није то довољно, да се не лажемо, с тим тешко да се може почети неки већи бизнис. То су паре да би се преживело. То су могућности ове Србије и она их даје. Уосталом, знамо и сами, када је НИС приватизован, људи су добијали по седамсто евра, па су опет, ено, сад социјални случајеви.

 Дакле, суштина нове економске политике реформи јесте отварање нових радних места, удруживање, али ту држава мора имати јасне програме, знати шта жели. Нема малих и средњих предузећа ако нема великих предузећа. Та мала и средња предузећа морају да раде за велика предузећа. Због тога, мора бити приоритет шта су то велика предузећа и како ће ићи.

 Још неке ствари желим да кажем. Имамо предузећа чија је имовина на Косову и Метохији и чија је претежна делатност на Косову и Метохији. Мислим да тих осамнаест предузећа, да је добро да и за њих дамо могућност, да видимо како ће се спроводити Бриселски споразум.

 Као што знате, Влада Републике Србије поштује и спроводи Бриселски споразум, међутим, косовска агенција за приватизацију продаје имовину, незаконито. Кад-тад, то ће бити ништавно. Ако ништа друго, Европска унија, којој стратешки тежимо, сигурно ће поштовати имовину. Сама та чињеница каже да је то оно што ми морамо поштовати.

 Када сте 3. септембра 2014. године полагали заклетву, говорећи о свему овоме у свом излагању сам рекао да седате у ужарену фотељу. Имаћете подршку Социјалдемократске партије за посао који сте покренули. Желимо да се што пре заврши ова приватизација, која заиста предуго траје.

 Када се заврши приватизација, питаћемо вас за нове програме, питаћемо вас за оно што значе мала и средња предузећа, повезивање, шта је то ново што нудите и колико ћете довести страних инвеститора, односно какве ћете услове као министар привреде створити да Србија буде примамљива за стране инвеститоре. При томе, да нудимо знање и квалитет, а не само јефтину радну снагу, јер Србија има шансе у многим областима и надам се да ћемо те шансе искористити.

 Наравно, има још много ствари о којима бих желео да причам, али су колеге већ рекле. На самом крају, желим да вам кажем следеће: заиста ћемо дати подршку, будно ћемо пратити дешавања; свако радно место које сачувате ми ћемо посебно нагласити, посебно вредновати, а још више ћемо вредновати она радна места која будете отварали. Због тога, Социјалдемократска партија, заједно са својим коалиционим партнерима у овој влади, са жељом да Србија коначно стане на здраве ноге, да крене правим путем, који ће значити да грађани раде и живе од свог рада... То је основна политика Социјалдемократске партије Србије. Хвала.

 ПРЕДСЕДНИК: Захваљујем. Да ли се још неко од овлашћених јавља? Реч има др Јанко Веселиновић.

 ЈАНКО ВЕСЕЛИНОВИЋ: Поштована председнице Народне скупштине, поштовани министре Сертићу са сарадницима, даме и господо народни посланици, па, господине Сертићу, вама се није отворио падобран. Ви сте, господине Сертићу, у свом излагању у овој Народној скупштини, у августу месецу прошле године, образлажући исти овај закон који сада мењате, рекли: „Према томе, тај скок, то је као скок падобраном. Постоји један моменат – да ли ће се падобран отворити.“ Нажалост, ваш се није отворио. И, онда сте рекли: „Ја кажем, ми нудимо неке законе који ће нам помоћи да отворимо тај падобран. Циљ нам је да минимизирамо трошак, али да постигнемо нешто.“ Још сте рекли: „Верујте ми, ово сам радио, од Тајланда 1979. године, па до читавог низа других земаља; то функционише, али морамо сви да будемо на истом послу и да радимо исту ствар.“

 Господине Сертићу, могуће да вам се тај „падобран“ отворио и у Тајланду и у неким другим земљама, али овде нисте имали среће. Не само ви, него 50.000–60.000 људи на које се овај закон односи. Са тим „падобраном“ који се није отворио пропале су шансе људи у предузећима у реструктурирању за која сте ви обећавали нову наду. Од августа месеца прошле године на овом плану се ништа није десило, односно ништа што би помогло овим људима, људима који раде у овим предузећима. Нити да им сачувате посао, нити да им пружите неку другу шансу.

 Ви сте тада, господине Сертићу, најавили још нешто. Ја просто не верујем да је ваш манир да говорите неистину, просто не верујем. Али, ви сте обећали тада да ћете врло ускоро предложити два закона која ће омогућити структуралне реформе, два закона која ће омогућити да се ситуација у јавним предузећима промени и да се промени амбијент у којем би људи добили посао.

 Дакле, ви сте најавили нови закон о јавним предузећима у августу месецу; ви сте најавили закон о подстицајима којим би се омогућавало да људи који желе да започну бизнис, или га имају, тај бизнис и одрже. Дакле, закон о јавним предузећима и закон о стимулисању инвестиција су закони које сте ви обећали у августу месецу, господине Сертићу. Да данас нисте дошли са овим изменама закона, Србија би, од силних обећања која добија сваког дана, заборавила и на то једно ваше обећање, које је олако дато. Не мислим ја да сте само ви криви, господине Сертићу. Крива је цела Влада Србије, крив је председник Владе и комплетна посада у том вашем „падобрану“ који се није отворио.

 Господине Сертићу, ви сте се на почетку ове седнице захвалили посланичким групама на разумевању, што су вас саслушали пре неколико дана када сте дошли у Скупштину да им нешто кажете о овом закону. Морам да вас исправим, господине Сертићу. Господин Марко Ђуришић је био на том састанку, исказао негодовање и рекао да је непримерено то што радите. Са шефовима посланичких група, са посланицима, требало је да разговарате о том закону пре него што сте га ставили у процедуру. Ви сте, у ствари, тим састанком хтели да спречите расправу, како би овај закон тихо прошао и како ми не бисмо рекли оно што смо мислили о овом закону, раду вашег министарства и раду ваше владе у протеклих годину и нешто дана. А њу карактерише пад производње, драстичан пад страних улагања, очајан положај предузетника којима сте најавили закон, а нисте га донели. Никакве подстицајне мере, господине Сертићу, за ове људе који треба да остану без посла. Дакле, немамо никаквог основа да се нешто промени у овој земљи.

 Мислим да сте ви, господине Сертићу, частан човек. Ја сам, верујте, очекивао да ћете ви после свега овога поднети оставку и да ћете се захвалити премијеру. Можда је то вама смешно, господине Сертићу, ја сам малопре поднео оставку на место заменика председника Одбора за уставна питања и законодавство зато што нисам хтео да учествујем у нечему што сматрам да није корисно за ову државу. Дакле, као одговоран човек за предложени закон који се не спроводи, који сте ви сами назвали лекс специјалисом, господине Сертићу.

 Ако хоћете, могу вас и цитирати. Дакле, када сте дошли да образлажете овај закон, рекли сте: „Карактер овог закона је такав да има поново статус специјалног закона, посебног закона, лекс специјалис.“ Ви сте, практично, били пионир у лекс специјалисима у Скупштини Србије; дакле, после тога су дошли „Београд на води“ и други лекс специјалиси.

 Али, господине Сертићу, ово што данас предлажете није лекс специјалис. Ово је лекс специјалис специјалис. Дакле, ви сте на закон о лекс специјалису дали измене и допуне које му не само формалноправно дају карактер лекс специјалис специјалиса, већ је он суштински лекс специјалис специјалис.

 Ви одређену групу привредних субјеката које сте овим законом третирали... Сада имате измене тог закона које дају право Влади Србије да издвоји субјекте на бази (претпостављам како ова влада ради) страначких афинитета, тога ко је у одређеном региону на власти, какав ће бити ток разних предизборних кампања, од месних заједница, локала који правите итд. Дакле, овај закон даје вам могућност да ви сами креирате политику везану за предузећа над којима треба да се спроведе поступак приватизације.

 Ви сте тада били у једној незгодној ситуацији, када сте у августу били овде, јер вас је напустио млађани Крстић, па сте ви тада били и министар привреде и министар финансија. Међутим, то је кратко трајало, господине Сертићу. Могли сте у међувремену да се у вашем министарству, да кажем, конституишете и да нешто урадите. Не, ви нисте то урадили, господине Сертићу.

 Ево вам једног примера. За данашњу седницу, у сазиву стоји ко ће представљати Владу по овом питању, каже: „За представника Владе у Народној скупштини одређен је Жељко Сертић, министар привреде, а за поверенике Милун Тривунац, вршилац дужности помоћника министра привреде...“. Па, ви сте просек Владе Србије. Значи, ви немате помоћника, имате вршиоца дужности помоћника министра – у овако важном министарству. Као што немамо амбасадора у Немачкој годину и по дана, као што немамо амбасадоре у неким земљама које су нам јако важне и због привредних активности, господине Сертићу.

 Онда сте ви рекли да ће предмет овог закона бити предузећа од стратешког значаја. Ја бих додао, господине Сертићу, ви то нисте написали, од партијског значаја, како ви будете процењивали да вам је предузеће од стратешког значаја за вашу изборну кампању.

 Господине Сертићу, ви дајете нове рокове. Рецимо, у члану 14. у ствари на имплицитан начин предвиђате да ни овај закон нећете реализовати у року који сте предвидели. Јер, ви овде имате један, два, три, четири, пет изузетака, шта ће се десити уколико држава у овом периоду не уради оно што је требало да уради већ до рока који је претходно задат. Па се каже: „Ако се привредно друштво чији друштвени капитал чини мање од 50% укупног капитала друштва не приватизује у року прописаном законом, даном истека тог рока 100% неприватизованог дела друштвеног капитала преноси се на Акционарски фонд“.

 Дакле, ви сте већ предвидели шта ће се десити са тим предузећима. Ви знате да ни у овом накнадном року нећете пронаћи стратешког партнера и да ће ова предузећа само променити форму структуре тог капитала, да ће капитал сада постати део власништва Акционарског фонда. Дакле, ви сте већ овде написали, отприлике, шта ће се дешавати у наредном периоду.

 Где су вам, господине Сертићу, ти страни улагачи? Како господа из Емирата нису дошла да приватизују неко од ових предузећа? Како нису уложили капитал у производњу, него су дошли у савски амфитеатар, где сте им ви дали, поклонили земљиште и дали још триста милиона евра онако, да им се нађе? Како неко од њих није приватизовао неко од ових предузећа која су, како ви кажете, посрнула?

 Кажете, то посртање је задњих шест-седам година. Ви сте већ три године, господине Сертићу, не ви лично, него ваша странка која вас је предложила, три године на власти. Да ли ви то схватате? Три године су прошле. Влада Мирка Цветковића је владала четири године. Ви сте већ близу да остварите тај његов период од четири године. Влада Мирка Цветковића је имала много више страних улагања, господине Сертићу. И поред тога што није отворила линију према Емиратима и према неким другим пријатељима који... Сем неколико „мерцедеса“ који сада стоје у гаражама зато што су их возачи поразбијали, немате никаквих других ефеката.

 Тачно, приватизовали сте нека предузећа у Војводини, од тих страних инвеститора из Емирата, али, нажалост, приватизовано је 4.000 хектара земље од којих 2.000 хектара (ви то вероватно, господине Сертићу, знате, пошто живимо у истом крају, да тако кажем) није узорано. Дакле, запарложено је 2.000 хектара земље коју су купили ти наши пријатељи из Емирата. Зашто су купили? Па, вероватно да би једног дана препродали. Односно, добили су у закуп, чекају да постану власници једног дана неким лекс специјалисом и да то земљиште препродају. Зашто би они орали земљу када су у тај посао ушли из неких сасвим, сасвим других разлога?

 Дакле, господине Сертићу, говорите једно, радите друго. Опет кажем, не личите ви мени на таквог човека. Међутим, вас је окружење у коме функционишете навело на то. Дакле, неистине, неистине, неистине, сваког дана, сваког дана, сваког дана. Ево, кажем, не бисмо се сетили ових ваших обећања да данас није био на дневном реду овај закон па да нисмо морали о њему да говоримо.

 Дакле, ви предлажете сада нешто, кажете – речи „2013. године“ замењују се речима „последње пословне године“, или неки други датуми, са овог датума на овај датум. То је оно што ви радите обично пред крај године када стигну овде закони о продужавању рокова. Само одлажете, одлажете и одлажете. Немате активне мере, господине Сертићу, немате мере како да спасете, пре свега, мале предузетнике да наставе да функционишу, а тек да не говорим о овим великим системима.

 Немате ви, господине Сертићу, као Влада, капацитета. Није дошао ни Гузенбауер, ни овај, ни онај, нема ништа од тих саветника. Дошао је један наш, не бих га могао назвати пријатељем, вероватно је пријатељ ваше странке, да нас саветује, односно да саветује вашу странку, али нема ништа од страних инвестиција. Мислим на Блера. Дакле, нема ништа од инвестиција.

 И, шта ће се десити са овим предузећима? Чекаћемо рок да истекне. Ви ћете у међувремену на неким седницама, где ће бити „тишина тамо“, донети неке одлуке везане за ова јавна предузећа, по неком партијском систему, као што радите при запошљавању у јавним предузећима. Нећете, вероватно, ни у међувремену донети законе којима би се стање поправило и – шта? Србија ће тонути све дубље и дубље.

 Нажалост, радници који примају мале плате примаће још мање, или их неће примати. Ви ћете правити неке димне завесе, односно ваше колеге, како бисмо причали о неким другим темама, које не интересују грађане. Њих интересује шта ће се десити са овим предузећима, господине Сертићу. Немате никаквих идеја. Немате никаквих реализација. Немате помоћнике у неком стању да раде.

 Ви никада не знате када ће вас председник Владе позвати и захвалити вам се. Вероватно ни ви нисте... Стално имате торбу запаковану, да можете да напустите. Тако да, господине Сертићу, ја вам предлажем, ево, дао сам вам један другарски савет шта бих ја на вашем месту урадио, а ви како хоћете. Хвала.

 ПРЕДСЕДНИК: Захваљујем. Реч има министар Жељко Сертић.

 ЖЕЉКО СЕРТИЋ: Поштовани господине Веселиновићу, ја могу да разумем, иако нисам човек из политике и ово ми је, не знам, тек други, трећи, четврти пут да се налазим у Скупштини и да слушам овако политички написане говоре, могу то као човек да разумем, да имате неку концепцију за вашу странку, за ваше бираче и потребу да је искажете. Могу да разумем да извучете ствари из контекста и да их ставите у неки други контекст. Могу да разумем када кажете да смо... Како сте рекли, непримерено је то што сам ја као министар привреде дошао са својим колегама на састанак са свим посланичким групама да причамо, да објашњавамо, да разговарамо о предлозима закона. Ви то назовете непримереним. И то могу да разумем. Ваше је право да тако кажете. Могу да разумем да кажете да је неко нешто обећао, закон један, други, трећи, а знате да је закон о улагању прошао комплетну јавну расправу и да ће се за пар дана наћи овде на расправи пред вама. Знате јако добро шта је отворено – па, ево, само свеже, пре два дана, „Калцедонија“, нови погон у Руми.

 Дакле, све можете да истргнете из контекста и кажете како није истина и како је то погрешно. Али, ако ви, посланиче, не знате ко је пред вама стајао пре мање од годину дана и предлагао законе, ако ви мени кажете да ми се падобран није отворио, а ја сам заклетву у овој скупштини положио 3. септембра, дакле, много касније, много дана након онога о чему ви причате, онда ја постављам логично питање – све што сте рекли, колико има смисла и о чему се ради?

 Не знам одакле сте извукли папире, одакле сте извукли документацију. Имате службу Скупштине, можете да извучете тачно ко је предлагао закон, ко је шта рекао, на који начин образлагао.

 Ја стојим иза сваке своје речи, стојим иза свега што сам рекао за овом говорницом када сам дошао овде и полагао заклетву, а поготово данас када сам у уводном излагању рекао да управо за развој МСП сектора у Србији јесте важно да ове процесе завршимо, када смо храбро донели одлуке, оне које ви нисте урадили много, много година уназад.

 Ви сада постављате питање које мени није јасно. Јесте ли ви за то да завршимо процес приватизације и да одмах све фирме... да завршимо са њима и да не покушамо ништа да урадимо? Јер, ја нисам имао време пре тога; ево, шест и по, седам месеци сам министар. Или подржавате ово, да неке фирме оставимо наредна два-три месеца и да видимо како ће се процес завршити, за нека стратешки важна предузећа, у којима ради 21.500 радника, како неко рече? Да ли су запослени, већина јесте, неки су само у радном односу, али ипак се ради о 21.000 породица. Мени није јасно, као министру привреде, да ли ви то подржавате или не подржавате? Да ли хоћете да кажемо – треба све да их гурнемо на улицу, да без икаквог додатног покушаја решимо и да наставимо ту политику коју сте ви водили?

 Ја нећу да будем тај министар који ће то да уради. Рекао сам зато, одговорно стојим иза одлуке да се процес заврши, али тражим од вас један кратак период, једно мало допунско време да оно што смо започели у претходних шест или седам месеци завршимо и да, са најмањом штетом по наше суграђане и наше раднике запослене у тим фирмама, добијемо решење.

 О вашим осталим коментарима, заиста, после овога да не знате ко је стајао овде, ко је говорио, ко је бранио закон... А рекли сте ми и да сам лажов, и да обећавам свашта, и много, много тога. Мислим да то није коректно.

 ПРЕДСЕДНИК: Захваљујем. Реч има Зоран Бабић, реплика.

 ЗОРАН БАБИЋ: Тешко је полемисати када неко покушава да злоупотребљава и да кривотвори, чак да кривотвори људе и да кривотвори функције, јер господин Жељко Сертић није никада био у једном тренутку и министар привреде и министар финансија. Толико о истинитости.

 С друге стране, ја знам да је Социјалдемократска странка млада странка, али са не тако младим лидером, у политичком смислу. Знам да покушава да се профилише на политичком небу Србије, али бих волео да тај не млади лидер, у политичком смислу, каже шта жели. Реченица – нити да им сачувате посао, нити да им дате другу шансу... Да ли држава треба да даје некоме посао? Да ли сте ви за подржављење? Да ли је господин Тадић за неко друго друштвено и државно уређење? Да ли је за неко самоуправљање? Да ли је за неки повратак уназад?

 С друге стране, рекао је господин Веселиновић – све у циљу како би се Влади дало овлашћење и дискреционо право министрима и Влади да управљају сходно својим страначким интересима, да ли они у том граду живе и раде. Ова влада је тражила за седамнаест. А са којим дискреционим правом је Тадић определио и увео у процес реструктурирања преко 200 фирми у Србији?

 Радили сте то на крајње популистички начин. Певали сте успаванку која је коштала милијарде и милијарде долара и евра грађане Србије. Узимали сте од оног здравог да бисте певали успаванку оном болесном, и сада је неко други одговоран. За седамнаест компанија, за седамнаест компанија које саме живе, које и дан-данас плаћају дугове које сте им ви направили. Сада вам ни то не одговара.

 Не одговара вам ни договор који имамо и сагласност коју имамо са Међународним монетарним фондом и са Светском банком за овакав закон.

 А шта предлажете? Да ли предлажете модел приватизације као са „Алексом Шантићем“? Да ли предлажете све оно што сте урадили у Сивцу, „Бачка“ Сивац? Да ли хоћете као у „Младом борцу“ у Сенти? Шта сте урадили и колико сте увели Милета Јерковића да задужи те фирме, да отуђи комбајне, да узме кредите, да изађе, а да кредити и обавезе остану држави и свим грађанима? Да ли је то модел приватизације господина Тадића?

 ПРЕДСЕДНИК: Хвала. Доктор Јанко Веселиновић, изволите.

 ЈАНКО ВЕСЕЛИНОВИЋ: Прво, око „Калцедоније“, господине Сертићу, та фабрика је отварана неколико пута. Пре неки дан ју је отворио, по трећи пут, ја мислим, господин Вучић. О томе не бих трошио речи. Сви људи који живе у Руми добро знају да је та фабрика почела да се гради негде после 2012. године, да је 250 људи тамо седело, нешто радило. Чуо сам, истина, да су овог пута неки из администрације повучени да би лепше изгледали приликом сликања са господином Вучићем, али то је све политички маркетинг.

 Нисмо се добро, господине Сертићу, разумели. Не доживљавајте ово лично. Дакле, када сам говорио „ви“, мислио сам на Владу, а некад сам се вама лично обраћао. Добро знам да је у августу месецу ту био господин Вујовић, а да сте ви дошли у септембру месецу, није спорно то. Међутим, сва та обећања о којима сам причао и која сам цитирао дао је господин Вујовић, а ви сте месец дана после тога преузели палицу. Дакле, ви сте практично преузели улогу да извршите ову обавезу, господине Вујовићу. Извините због непрецизности. Месец дана је палицу ту држао господин Вујовић, не знам да ли пун месец дана или нешто мање, али, свакако, од септембра месеца сте ви ту, тако да, ево, за један месец вам је, ако хоћете, мања негативна оцена.

 Наравно, господин Вујовић је сада на неком другом месту, ради отприлике сличан посао као и ви овде, без одрешених руку и без могућности да покажете можда стручност коју бисте показали да имате компетентну Владу и да се струка пита. Не, овде се пита партија. Хвала.

 ПРЕДСЕДНИК: Захваљујем. Реч има министар Сертић. Изволите.

 ЖЕЉКО СЕРТИЋ: Ево, само ради разјашњења. Посланик или нема довољно информација или је опет погрешне информације добио. Компанија „Калцедонија“ је у септембру прошле године отворила погон у Суботици, а нови погон је отворен у Руми пре неки дан, тако да то говори најбоље о томе како смо отерали стране инвеститоре.

 ПРЕДСЕДНИК: Идемо даље.

 (Јанко Веселиновић: Реплика. Само један минут, молим вас.)

 Реплика на реплику на реплику. Изволите.

 ЈАНКО ВЕСЕЛИНОВИЋ: Господине Сертићу, фабрика „Калцедонија“ у Руми (говорим, у Руми) почела је са радом 2013. године, односно завршени су неки објекти. Ту је радило око 250 људи. Сада ради нешто више људи. Радили су у једној згради, па су пресељени у другу зграду. Дакле, не говорим о Суботици, говорим о Руми. Ту већ били неки људи. И, неки су је, богами, отварали још док је била незавршена до краја, па када је била напола завршена, тако да је било отварање.

 ПРЕДСЕДНИК: Да прекинемо сад. И сами сте рекли – неки радови, неки људи; значи, није била завршена, да се нађемо на пола пута.

 Реч има Жика Гојковић. Изволите.

 ЖИКА ГОЈКОВИЋ: Хвала. Поштована госпођо председнице, поштовани господине министре, даме и господо из Министарства, поштоване колеге посланици, изменама Закона о приватизацији које се данас налазе на дневном реду предлаже се да укупно седамнаест предузећа од стратешког значаја за државу, као и привредни субјекти на Косову и Метохији, буде изузето у односу на постојећи рок за приватизацију, најдуже годину дана.

 Измене Закона о приватизацији омогућиће да се одложи стечај и принудна наплата у седамнаест предузећа за највише годину дана да би она могла да се успешно приватизују, а, затим, да се поново уради процена имовине предузећа у року од 30 дана после расписивања јавног позива за приватизацију.

 Ово сам намерно навео зато што је, када говоримо о овим изменама Закона, јако пуно паушалних процена и полуистина које се износе у јавност, вероватно да би се политички додворили бирачима и да би, уосталом, код свих људи који посматрају ово, који су директно заинтересовани, а није мали број њих, створили једну лажну слику како се у ствари ништа не мења и како је статус кво, онако како је било у последњих петнаест, двадесет година.

 Циљ предложених измена Закона је да се успешно реши судбина предузећа у којима постоје услови за приватизацију, да се олакша поступак приватизације. Предложене измене имају за циљ и да се утврди реално стање имовине, обавеза и капитала предузећа, да се утврди њихова стварна тржишна вредност. Подсетићу да ми до дана данашњег нисмо имали попис имовине, стваран и реалан попис имовине, шта све поседују јавна предузећа.

 На списку седамнаест стратешких предузећа која ће бити заштићена од поверилаца у наредних годину дана, чули смо, јесу: ФАП из Прибоја, Пољопривредни комбинат Београд (ПКБ), произвођач лекова „Галеника“, „Политика“ АД, Фабрика мазива из Крушевца, панчевачка „Петрохемија“, рудник „Ресавица“ и још неколико предузећа. У тим предузећима је запослено, чули смо малопре, око 21.000 (ја имам податак 25.000) радника. То је, рачунајте, минимум 25.000 породица које су директно заинтересоване да се ови проблеми коначно реше. Одлазак у стечај тих предузећа и губитак посла за велики број тих грађана довео би до великих потреса у Србији, и на социјалном али и на привредном плану.

 Влада Србије је предложила да закон ступи на снагу даном објављивања у „Службеном гласнику Републике Србије“ како би се, наравно, у што краћем року створиле неопходне законске претпоставке за ефикасно спровођење поступка приватизације.

 Законом о приватизацији предвиђена је и обавезна приватизација за субјекте са друштвеним капиталом, и то најкасније до 31. децембра ове године, док се изменама предлаже изузетак у односу на прописани рок само за оне који су актом Владе Србије одређени као субјекти приватизације од стратешког значаја. Такође, што је врло важно, то се односи и на субјекте приватизације чије се седиште налази, или претежна делатност обавља, на територији Косова и Метохије, или им се имовина налази на тој територији.

 Треба јасно рећи да ова влада са правом оптужује све досадашње владе за болећивост и политички кукавичлук, који су Србију довели до економске катастрофе. Мислим да је ова влада тачно побројала све симптоме болећивости и кукавичлука неприватизованих предузећа која су... То је малопре господин Бабић рекао, али мислим да је неколико пута овде поновљено, врло је јасан принцип како су се преко ових предузећа добијали, тј. куповали, гласови. Значи, ова предузећа су служила, буквално, политичарима као гласачка машина, којом се трговало по систему – ми вама паре за плате, а ви нама гласове на изборима. Имовина тих предузећа се користила као Алајбегова слама, свако је крао и черупао шта је и колико хтео, а највећу корист имали су директори и тзв. синдикални прваци. Када је држави понестало пара, тзв. радници су долазили пред Владу и блокирали је или су логоровали на ауто-путу.

 Безброј је примера како се уништавала имовина. Малопре смо чули како се куповала у џаковима имовина, којом је вероватно требало да буде опрана трговина наркотицима (или већ ко зна чиме), и како се куповала у џаковима друштвена и државна имовина у последњих неколико година по Војводини.

 Мислим да су примери најбољи када говоримо о оваквим темама. Пошто долазим из Сомбора, врло често подсећам на примере из Сомбора. Господин Бабић је рекао за „Алексу Шантића“, а ја ћу, рецимо, рећи за сомборску Фабрику акумулатора, која је била једна од најбољих фабрика у Србији и извозила 80% својих производа. Када ју је купио један од највећих тајкуна, да му ни не спомињем име... Спомињао сам неколико пута, није ми проблем, његово име се стално појављује и у медијима, зна се и коме је био врло близак. Када је купио ту фабрику, између осталог, и наравно, задужио се, извлачио паре, испумпавао... Данас та фабрика не ради, а била је једна од најбољих, не само у региону, него и у целој Србији.

 Врло је слично са Индустријом меса „Чока“... Ја бих вас, министре, замолио, не морате ми ништа одговорити на ово што будем данас говорио, само ако можете било какав одговор да ми дате када је у питању Фабрика акумулатора Сомбор.

 Врло слична ситуација је била са Индустријом меса „Чока“. Фирма је отишла у стечај без динара дуга тако што је направљен притисак на раднике, који су у то време били изузетно подложни манипулацији. Била су већа потраживања него што су била дуговања. Радници су убеђени да се гласа за стечај, што је било трагично по њих. Воде се, наравно, многи кривични поступци. Фирма је тада из стечаја продата, колико је мени познато, неком Бранку Милошевићу из Врбаса.

 Шта се дешава? Фирма се у потпуности уруши, а до тада је врло добро функционисала, прода се за релативно мале паре, вероватно човеку који је одавно био припремљен или заинтересован за тако нешто, АП Војводина помаже са сто милиона динара ово предузеће, а производња стаје после само месец дана иако се свуда хвалило како ће ова фирма функционисати више него добро. Наравно да је фирма данас потпуно девастирана, покрадене су машине. Многи људи су ту провели целу своју младост. Нажалост, та фирма вероватно више никада неће моћи да се опорави.

 Мислим да је ту јако важно, не само ту, него и у многим другим фирмама, испитати ревизију и стечајне управнике, јер је просто невероватно да су у то време поједини стечајни управници водили по седам, осам, десет, петнаест оваквих фирми, да су те фирме пропадале, а они добијали на десетине хиљада евра као награду.

 Садашња влада је прецизно снимила све симптоме болести српског привредног система и јавно их саопштила, што је значајан напредак, али треба бити мало и критичан, не говорити увек у хвалоспевима. Мислим да се овде пропушта можда прилика да ту болећивост и популизам у потпуности искористимо. Ствара се једна слика у јавности – зашто баш ових седамнаест предузећа, зашто је баш тих седамнаест предузећа заштићено, зашто не нека друга?

 Долазимо у ситуацију да само што је донет Закон о приватизацији, иако је оцењен као најбољи, он мора да се мења; само што је донет Закон о стечају, иако је оцењен као најбољи у региону, он мора да се мења; само што је донет Закон о раду, иако су више него добре његове оцене у овом делу Европе, он мора да се мења. И тако унедоглед, из године у годину, донесемо један закон, онда га убрзо мењамо, чиме само продужавамо један незавршени посао. Подсећања ради, ја сам од релативно млађих људи у овом парламенту, али сећам се да је Закон о приватизацији који је донела Влада Анте Марковића имао једанаест чланова, са све прелазним и завршним одредбама, а приватизација која је тада урађена и данас се оцењује као најуспешнија.

 Тих седамнаест заштићених предузећа одабрано је, како се каже у Влади, не системом случајног узорка и лутрије, што је, наравно, добро, него на основу темељних анализа које су показале да та предузећа имају тржишну перспективу и да могу добро да се продају само ако их држава, уз малу помоћ, још годину дана држи на неки начин „под стакленим звоном“ и ако им се опрости две милијарде евра дугова. То у јавности, која је огорчена приватизацијом која се десила од почетка вишестраначја па до данас, изазива неку врсту сумње. Мислим да би додатна објашњења у сваком моменту врло добро дошла, поготово за оне људе који страхују да ће и овај пут бити преварени, као што је то био случај до сада.

 Имамо дилему зашто су поједине фирме овде, као, рецимо, „Каблови“ из Јагодине, фирма „Трајал“ из Крушевца, где је било заинтересованих, неко је могао већ да их купи. Било би добро да се опет сви заједно подсетимо да те фирме које су сада заштићене није хтео да прода ниједан премијер до сада, јер је наводно цена била мала. Подсетићу вас да је само за „Галенику“ било понуђено 100.000.000 евра, а за РТБ Бор се нудило 400.000.000 евра. Наравно, увек смо шансе пропуштали. Где би нам данас био крај да је то продато!

 Има доста интересантних ствари о којима можемо да причамо када је у питању приватизација и сви промашаји које је ова држава правила у годинама иза нас и изневерена обећања, поготово она обећања после 2000. године. Сматрам да су права радника у том периоду потпуно обесмишљена, а да су сви они који су имали сумњиви капитал преко те приватизације успели тај капитал да легализују, оперу и дан-данас, вероватно, многима од њих нико не може ништа.

 Због несумњиве жеље и свега онога што се ради у Министарству привреде, СПО и Демохришћанска странка дају потпуну подршку не само када је у питању Закон о приватизацији, већ и жеља да се коначно са овом приватизацијом заврши, али и да знамо који су то кривци када је у питању све оно лоше што се дешавало до сада. Хвала вам.

 ПРЕДСЕДАВАЈУЋИ (Игор Бечић): Захваљујем, господине Гојковићу. Реч има министар Жељко Сертић. Изволите.

 ЖЕЉКО СЕРТИЋ: Поштовани посланиче Гојковићу, пажљиво сам чуо и слушао шта сте причали, поготово онај део где сте набрајали неке познате, велике компаније које су имале огроман износ, које су, очигледно не игром случајности, угашене или је од њих направљено неко потпуно друго пословно окружење у односу на оно што су могле да чине или што су имале. Међутим, у оном делу када сте набрајали те две или три фирме, једино што недостаје и што бих волео да допуните и да истражите, то је – у ком периоду је то било, ко је био тада министар привреде, ко је био председник Владе. Тада ћемо знати ко су ти људи који су били одговорни за тако страшно стање у коме смо се нашли.

 Друго, рекли сте да често мењамо законе. Тако је. Прошле године смо донели Закон о стечају, Закон о приватизацији, а ево сада, за мање од годину дана, тражимо нове измене Закона о приватизацији. Мислим да сам јасно образложио зашто и како. Ви сте подржали, хвала вам на томе.

 Што се тиче Закона о стечају, сви кажу, стручни људи који се баве тиме, и код нас и у иностранству, да је наш Закон о стечају врло, врло добар. Чак, оно што ја имам као информацију, многе земље у региону су многе наше законе прекопирале и само уподобиле свом законодавству. Али, нама је потребан најбољи закон. Нама су потребни искораци из тог доброг окружења које смо направили, јер проблеми са којима се суочавамо морају да буду брзо и ефикасно решавани. Немамо време испред нас за чекање, тестирање и рад. Дакле, морамо да напредујемо великим корацима да бисмо стигли развијене земље и да бисмо могли да будемо поштовани чланови ЕУ и укупног економског живота у Европи и свету.

 Захваљујем на вашој подршци свему овоме, само сам вам дао објашњење зашто нам је важно и зашто ћемо ући у промену закона, јер нам је јако важна и ваша подршка, да у елементима Закона о стечају направимо искораке како би Закон био транспарентнији и ефикаснији у моделима који су нам веома значајни, да овај процес, дакле, повезано и са овим процесом о коме причамо данас, око приватизације, али и око будућих компанија које ћу евентуално ући у стечај... Да схвате, заиста, шта је суштина стечаја, а не оно што је до сада причано – да је то буквално гашење фирме само, у најсуровијем смислу. Хвала вам.

 ПРЕДСЕДАВАЈУЋИ: Захваљујем, господине Сертићу. Реплика, народни посланик Жика Гојковић.

 ЖИКА ГОЈКОВИЋ: Врло ћу кратко и брзо. Хвала вам што сте ми дали прилику да још једном говорим.

 Свима је јасно на који начин су поједини финансијери пре четири, пет и шест година уништавали предузећа, све оно што је ваљало и све оно што је било добро у Србији.

 Ја сам веровао да је просто немогуће уништити ту фабрику акумулатора, али видели смо да је и то могуће учинити када немамо судство, када немамо правну државу и када немамо људе који брину о имовини државе.

 Потпуно се слажем с вама да су закони о којима сте говорили добри, али, нажалост, они касно стижу јер је у стечај отерано пуно фирми које нису морале да буду ту. Наравно да то не иде на ваш рачун, али вас молим да још једном размислите када је у питању Фабрика акумулатора, да направите додатну ревизију шта је ту урађено да би та фабрика могла што пре да се опорави и да би људи, који су функционисали чак и за време оних несрећних ратова и добијали плате, могли поново да дођу у прилику да зарађују и да раде свој посао. Хвала.

 ПРЕДСЕДАВАЈУЋИ: Захваљујем. Да ли још неко од овлашћених представника посланичких група жели реч? Реч има мр Дејан Раденковић.

 ДЕЈАН РАДЕНКОВИЋ: Хвала, потпредседниче. Уважене колегинице и колеге, поштовани министре, једна од највећих заблуда је надање да ће тешке ствари постати једноставније за решавање ако их гурнемо под тепих и ако се сви правимо невешти на (ја бих то рекао пошто сам познат по томе да се фигуративно изјашњавам овде) присуство „ружичастог слона“ у нашој земљи. А „ружичасти слон“ је свима видљив. Сви знамо да ће решавање, а не прича о решавању проблема предузећа у реструктурирању бити велики изазов и да је свима најлакше да понове оно што је већ виђено.

 Куповина једне године је најлакша, мада ће и овај пут бити потребно да најосетљивије стратешке фирме… Једноставно је истина да што се дуже чека да се нешто реши, веће су шансе да нам треба више времена и да ће решење бити донекле, и све више, непријатније.

 Међутим, ми нећемо радити као што су радиле неке претходне владе. Много смо шанси пропустили, чак и превише. У предузећа у реструктурирању смо упумпали неколико милијарди евра. За тај износ смо могли да имамо мањи дуг, могли смо да имамо коридоре, могли смо да имамо реконструисану и обновљену железницу. Много смо тога могли са тим новцем. То нисмо урадили. Бежали смо од реалности.

 Након више од десет година реструктурирања, фирме, које још увек лебде у лимбу, неке само у правном, а неке у економском смислу, нису у ништа бољој позицији. Напротив, спасавањем тих радних места, што је неоспорна мисија, и спасавањем коопераната тих фирми, десило се нешто што нико није желео – развио се неки сектор у коме постоје другачија правила игре. Те фирме су постале одличне за запослења која немају никакву економску основу. Када имате губитак и када та фирма прави губитак, да ли ћете запослити десет, сто људи, па повећати тај губитак, то никоме није било битно, то никоме ништа није значило.

 Многи су користили те фирме да би из њих извлачили новац за најразличитије потребе. Било је апсолутно какве менаџере те фирме имају. Једноставно су менаџерима тих фирми руке биле везане – онима који су хтели да чине нешто добро тим фирмама; а потпуно одрешене ако хоће да чине лоше тим фирмама.

 Везивали смо руке опоравка фирмама где се не зна са сигурношћу какво им је стање, где се зна да је стање привремено, где не можете да наплатите своја потраживања и где ћете се врло вероватно срести са годинама грађеним мрежама интереса најразличитијих група.

 Тим фирмама нико није веровао. Зато оне и не могу добити средства за финансирање по нормалној цени. Зато њима нерадо продају и с њима нерадо послују, осим државе.

 Чекајући да се ствари реше чаробним штапићем или верујући да ће неко други да то уради уместо нас када се пробудимо из тог нелагодног сна, изгубили смо много тога као друштво. Нешто и неко то мора пресећи, али не као Александар Велики када је пресекао Гордијев чвор, јер нама није поента да нам стечај и продаја имовине буде главни модел. Није поента да будемо уписани као они који не знају ништа осим да продају зграде, машине, земљиште и да дугове фирми једноставно пребацују пореским обвезницима.

 Ми желимо да урадимо временски орочену операцију и да сачувамо све што се може сачувати, да пробамо да сачувамо, тј. да извршимо једно здраво раздвајање на фирме којима треба још времена и на фирме које немају разлога да чекају, било зато што су им перспективе лоше или зато што су им перспективе одличне.

 Изнад свега овога што сам навео, мислим да морамо да ставимо тачку барем на три ствари. Прво, да се ресурсима једног друштва управља на лош начин. Ми немамо ресурсе за бацање, а посебно немамо право да се неодговорно односимо према имовини и капиталу државе. Немамо право да све проглашавамо неперспективним и Алајбеговом сламом, или да дајемо лажну наду тамо где је нема. Различити смо у томе што говоримо какво је реално стање, али не да би лепо изгледало оно што кажемо.

 Друго на шта треба да ставимо тачку јесте да ми више немамо право да људима шаљемо погрешне поруке и да им говоримо да лимбо може вечито да траје. Људи нису бројке, ни 20.000 ни 50.000. Иза сваког од њих стоји једна породица и један начин на који они долазе до средстава за рад. Не можемо их осудити да вечно чекају, макар само долазили повремено на посао и примали неку зараду за то или примали плату с времена на време која касни и која је нередовна. Једноставно, то не води ничему.

 Једна деценија која је прошла је четвртина радног века. Из ове перспективе, боље да се наши претходници нису играли гурања главе у песак у време када је ове проблеме било много лакше решити. Зашто је било лакше решити? Зато што није био оволики спољни дуг. Тада су долазиле инвестиције, расла су финансијска тржишта, много је било повољније тле да се тада реше ти проблеми. Они су урадили то што јесу, оставили су нам ужасно стање, али не вреди плакати над хектолитрима просутог млека.

 Трећа ствар на коју треба ставити тачку јесте да ако неко мисли да овакав начин није елегантан, да ћемо пропустити да све урадимо на најбољи замишљени начин, ја кажем да неће бити сто посто елегантан и да ћемо дати све од себе да помиримо потребу да се ствари реше, колико год је могуће добро.

 Они који имају примедбе на рокове и начине приватизације можда имају најмање права да нам говоре, јер су се истакли у сумњивим приватизацијама, које су служиле само за то да се новац извуче из тих приватизованих фирми. Често су били у дослуху са онима који су такве приватизације неуко, правно неуко поништили и оставили могућност да неко присвоји одређену корист од лоше приватизације два пута.

 Да ли ћемо и ми погрешити негде? Да, хоћемо сигурно, зато што последице рђавих прописа које је неко донео, неки наши претходници, нико не може са сигурношћу да распетља.

 Изнад свега подржавамо опредељење да се мора знати шта је стварно стање у предузећима. То дефинитивно морамо да урадимо. Не може бити одударања књиговодственог и стварног стања, инвентарног стања. Не могу се залихе, дугови и потраживања произвољно процењивати. Имамо много примера, нећу о примерима. Мора се знати шта је имовина и шта је од имовине оптерећено. Мора се знати какав је статус судских поступака и процеса везаних за та предузећа. То није нешто што је немогуће урадити, цео свет то ради, и много комплекснији системи од нас то ураде, па није немогуће да то и ми урадимо.

 Ако будемо продавали, да не кажем баш мачку у џаку, али бар мачку у полумраку, ризикујемо да нас то кошта у будућности. Ризикујемо да нам се десе пропусти, попут неких приватизација (навешћу „Вршачке винограде“, на пример), у најгорем случају чак и пропусти који могу имати далекосежне последице и по финансије наше земље, а тек по углед наше државе, који с много муке после треба враћати.

 Како у нашој земљи, тако и у свету, реноме је све, верујте ми. Нико од нас неће бити вечно на овим позицијама, посебно нећемо бити ако не испунимо оно што смо обећали нашим грађанима. Пре свега, нећемо да се понашамо као они који последице својих пропуста, да не употребим јаче речи, данас користе као доказе да ми не можемо да решимо проблеме које смо наследили.

 Рокови који су дати су у реду, ту нема никакве дилеме. Закон који смо усвојили се сада мења; оставља широку лепезу потенцијалних решења где сви који желе могу да се укључе у приватизацију. Са нашим успесима у спољној политици, отварањем поглавља са ЕУ у европским интеграцијама које нас очекују, смањеним фискалним дефицитом, инфлацијом под контролом, политичком стабилношћу и другим достигнућима, која су велика, а недовољна за нас, имамо сасвим довољно разлога да верујемо да ћемо врло брзо знати који је модел за сваку фирму и да ће до јесени стање бити много, много јасније.

 Уопште не очекујемо оно што се тврди, а то је масовни стечај као реалност. Очекујемо да ћемо током лета имати муке да између добрих понуда одаберемо најбоље када је реч о фирмама које имају перспективу, а, верујте, имају је дефинитивно. Ако смо могли да нађемо решење како да „Железара“ Смедерево постане од великог проблема мали проблем, а са перспективом да постане и понос, онда је врло вероватно да ћемо ускоро бити способни да решимо и неке друге проблеме.

 Морам да напоменем да постоје предузећа која ће имати мање шанси и која ће отићи у стечај. Стечај је након реформи које смо предузели начин да се здрави и презадужени бизниси извуку из тих стечаја и спасу, као што је случај свуда у свету, а не да те фирме почну полако да одумиру зато што неко мисли да треба да још пролонгирамо и да добијемо на времену.

 Дакле, од оних фирми које оду у стечај, неке ће стати на своје ноге, на различите начине, док ће само део њих већим делом завршити своје постојање кроз продају имовине. Биће и таквих, то морамо да кажемо, а и министар је рекао да је то неминовно. Коначно, имамо и велике системе, који су стратешки значајни.

 Примери тражења решења случај по случај нам дају за право да се у наредној години посветимо активном тражењу решења, која се траже у тимском раду свих оних који те проблеме могу да реше. Пробали смо неколико пута и успели, и мислимо да је то једини прави пут. Ако за годину дана не буде успеха, онда се ту ставља тачка и на ова изузећа. Морамо да кажемо да изузећа нису наша слабост, нису слабост попуштања, она су начин да не изгубимо суштину подвођења изузетно различитих случајева под исти аршин, који свима не пристаје. Здрав систем је услов за здраву привреду и здраво друштво.

 Лице завршетка реструктурирања је да неки остају без посла, али је наличје да у будућности можемо мање опорезивати фирме и да ће људи који ће добити отпремнине, и сигурно неће завршити на улици, имати где да потраже запослење. Ако се ови проблеми не реше, ми ћемо, као и многи други, протраћити прилику да будемо они који су решили проблем, а некој новој већини оставити те проблеме као још већи проблем.

 Социјалистичка партија Србије, морам да кажем, и посланички клуб Социјалистичке партије Србије су увек били одговорни према грађанима Србије. Социјалистичка партија Србије подржава дугорочно одржива решења, која нас једино могу довести до бољег живота. Наравно, на том путу постоје моменти који нису лепи за све, али, нажалост, другачије се не може. Хвала на пажњи.

 ПРЕДСЕДАВАЈУЋИ: Хвала. Реч има шеф Посланичке групе Демократске странке господин Борислав Стефановић.

 БОРИСЛАВ СТЕФАНОВИЋ: Хвала, господине председавајући. Господине министре Сертићу, са сарадницима, уважене колеге народни посланици, знам да су у данашњој расправи многе моје колеге говориле са позиције неизбежности овог процеса; многе су говориле о грешкама у приватизацији у претходном периоду; многе колеге су говориле о томе да је то, малтене, једна ситуација у којој воз само што није ударио у неки зид који ће га зауставити. Сви смо то говорили и сви смо се подсећали великих људи из прошлости, било је ту и цитата, и свега осталог.

 Али, оно што је суштина јесте да је овим изменама заштићено седамнаест предузећа са укупно са 21.483 радника. То су, између осталих: РТБ Бор, „Ресавица“, „Симпо“, „Прва петолетка“, „Галеника“, „Трајал“, Фабрика каблова Јагодина, „Петрохемија“ и ФАП. У овој години је крајњи рок за приватизацију 188 предузећа са 18.859 радника. Дакле, све укупно кад се сабере, то је нешто испод 100.000 радника, 100.000 породица, тј. да будем прецизан, 92.000 радника у свим неприватизованим предузећима. Извињавам се ако неки број мање-више није исправан, али то је ту негде.

 Дакле, сви знамо да су то предузећа која запошљавају велики број људи. Сви знамо, али мало о томе причамо, да су то предузећа у којима многи раде, мада има и људи који фиктивно раде, али опет добијају неку зараду. Такође знамо, што се прећуткује, да су то предузећа која како-тако, са свим тим проблемима, буџетским дотацијама кроз деценије, одржавају те делове Србије у каквом-таквом нормалном стању, спречавају исељавање делова Србије и пражњење Србије, које се нажалост дешава убрзано у последњих неколико година. Србија нам се празни, омладина и стручњаци напуштају земљу, одлазе у иностранство, а људи из централних, јужних, источних и западних делова земље одлазе у Београд, најчешће, или у иностранство.

 Имамо један катастрофалан диспаритет, ужасно лошу економску и социјалну ситуацију у земљи, за коју нико жив не одговара зато што – „само сам министар од септембра, пре мене је био неко други“, што ја поштујем, само вас молим, онда поштујте то и око странака које су биле на власти пре три године, а не да овде слушамо „претходна власт“ од једног колеге малопре који је такође био део те власти. То је вређање интелигенције. Дакле, дајте бар око тога да се уозбиљимо.

 Пре свега осталог, морам да вас подсетим да смо у мају месецу 2014. године имали расправу овде у Скупштини Србије. И, како сте се позвали на Абрахама Линколна, позваћу се и ја: „Ниједан човек нема тако добру меморију да би био успешан лажов“. Хајде да чујемо шта је режим говорио у мају 2014. године у овој скупштини.

 Један колега преко пута, нећу име да му спомињем, рекао је следећу ствар: „Влада се налази у ситуацији која најбоље може да се опише једним стихом старозаветног пророка Језекиља – да је неко јео кисело грожђе, а сад овој влади трну зуби“. Међутим, он каже следећу ствар: „Неће се људи наћи на улици, него ће се у том додатном времену од пет месеци“, ово је мај 2014. године, кад се говори, „тражити решење, коначно и дефинитивно решење за овај проблем предузећа у реструктурирању и преко 50.000 српских радника“. То је рекао уважени колега преко пута, не мислим на шефа већине. У том смислу смо добили једну у низу потврда ове расправе да ће се наћи коначно и дефинитивно решење. Коначно и дефинитивно решење очигледно не постоји, јер се ми поново налазимо на истој теми, годину дана касније, у овој скупштини.

 Друга замерка је, наравно, зашто само или баш ових седамнаест предузећа или она тридесет три? Зашто? Који је то критеријум? Како сте мерили стратешку опредељеност? Да ли је то број запослених? Да ли је то стратешка природа производа који се прави или не прави? Како сте се баш за њих одлучили? Другим речима, моја замерка, министре, вама и Влади, да бих мало разбио монотонију истих аргумената, јесте у томе што нисте много више предузећа ставили на овај списак.

 Имамо изјаву министра Селаковића који је то тада бранио, који је рекао следећу ствар: „Ми желимо проблем да решимо дефинитивно и тај проблем сада мора да се реши.“ Наравно, нису решили. Онда то пореди са тумором итд., што је врло неукусно. Онда каже: „Нема васкрсења без смрти“, мислећи на смрт предузећа у реструктурирању. „Најгушћи мрак је пред зору“, каже министар Селаковић итд. Противотрови, цитостатици... Нећемо андоле, нећемо, како каже премијер, бомбоне да лечимо рак итд. Значи, ту се види једна линија истих примера, исте аргументације, која је потпуно непримерена.

 Овако каже тадашњи бранилац ставова Владе министар Селаковић: „Нећемо чекати да прође 150 дана“. Понављам, ово је мај 2014. године. „Не пада нам на памет да чекамо да прође 150 дана, па да онда смишљамо шта ћемо да урадимо.“ Не, ми ћемо то одмах, већ смо почели то да радимо, у природи политике владајуће странке која све говори у футуру и све – урадићемо, направићемо, решићемо, само сутра. То је као у оном филму – и ти ћеш, куме, само сутра. То они поручују грађинима Србије.

 Грађани Србије, чекајте ви сутра. Ево, после годину дана од „Не пада нам на памет“, цитирам министра Селаковића, „да чекамо 150 дана“. Богами, падало вам је на памет. Ево вас, ништа нисте урадили. Три године сте на власти. Три године на власти. Деведесет две хиљаде радника чекају решење, које није, по нама, само у томе да кажете – ево вам новац, нисте успели да се приватизујете, нико се жив није јавио, изволите неки новац, који је мизеран, који је мали, са којим не може никаква привреда у Србији реално да се покрене, реално говорећи, никаква. И, ти људи одоше на улицу. Купиће неке потрепштине за кућу и завршиће на улици. Пуна је Србија таквих примера, од свих власти. Од свих власти.

 Ви знате да ја не аболирам никога. Економски и приватизациони модел од 2003. године је, по мени, био ужасно лош. Али, ви сте овде причали против приватизације. До јуче, до јутрос сте причали против приватизације. Па, зашто је браните сада? Чекајте, каква је то приватизација која има страначке боје? Или је приватизација или није приватизација? Ако је приватизација, зашто онда до јуче говорите о геноциду, цитирам једног колегу, што је врло непримерен израз, над радницима Србије, а сада кажете – тешки лекови, нема смрти без Васкрса. Неће радник у Србији васкрснути док је ваше власти. Нема шансе. И овај закон је доказ за то.

 У мају ће бити ваш улазак у четири године апсолутне власти, у мају, сад. Иако се ни ми нисмо прославили у процесу приватизације, да будем благ, ово што сада радите је беспоговорно прихватање концепта приватизације, онога што је ММФ смислио. Без икаквог критеријума, без процедуре, одокативном методом, седамнаест предузећа – будите срећни, годину дана сте заштићени, а остали на добош. То је оно што ће се десити.

 Не кривим вас лично. Знате шта ћу сад да вам кажем, министре Сертићу, можда вас изненадим? Што се мене тиче, кад читам овде шта се ви говорили и шта је говорио премијер Вучић, ви сте за мене херој. А знате зашто сте ви за мене херој? Зато што је премијер Вучић овако рекао 6. маја у „Блицу“: „Нећу да трпим јавашлук. Зато сам скинуо Сертићев предлог на састанку са ММФ-ом. Мој потез је шокирао представнике Фонда. Поновно одлагање решења можда би пријало мојој странци, али ја знам да у наредне две године ништа не би било урађено. Презирем стална одлагања. Зато сам срушио Сертићев предлог и прихватио предлог ММФ-а да за свако од тих 25 предузећа разговарамо са повериоцима.“

 И, онда се деси чудо. Одједном, 11. маја за „Танјуг“ – прихваћен Сертићев предлог – изузима се седамнаест предузећа од поверилаца и од наплате. Дакле, ви сте урадили праву ствар. Само, ја мислим да је требало много више предузећа.

 Није решење, ни за српску привреду, ни за економију, ни за катастрофалну економску, а пре свега социјалну ситуацију у Србији, нарочито у централној, јужној, источној и западној Србији, није решење да им затворите ово зато што нема, боже мој, ко да купи, па ћемо онда добити новац који ћемо потрошити на белу технику, али, нажалост, у Србији – на враћање дугова. На враћање дугова, зато што уважене колеге врло добро знају да нам Србија једе на црту и да мини-маркети који су опстали по српским варошицама, селима и општинама дају робу на црту, када стигну паре. Дакле, овај радник ће прво морати да плати ту црту. И где ће он онда да ради? То је моје питање вама.

 Ја сам такође приметио да из прерађивачке индустрије имамо чак 63 предузећа. Шездесет три предузећа ће се или угасити или отићи на добош, у стечај, и ти људи ће остати без посла. Пуна су уста овом режиму пољопривреде, прераде хране – ми смо шампиони у производњи хране, а 63 предузећа одоше низ Дунав.

 Шта ћемо с тим да радимо? Зашто нисте изашли из окова промашеног економског приватизационог концепта, кад причамо о концептима ових дана? Зашто нисте покушали та предузећа да спасете? Зашто их нисте натерали да направе планове? Зашто их нисте натерали да поспеше производњу, да им помогнете да остваре извоз?

 Зашто нисте развојну банку Србије направили? Зашто не развијете радничко акционарство на пет година, па га онда продате?

 Зашто оно што сте дали смедеревској железари нисте дали осталима? Ставите на конкурс менаџмент, добро их платите, нека раде и та предузећа, а нарочито у прерађивачкој индустрији. Ево, Коцељева – може да храни пола Србије одређеним производима. Зашто? Не, на добош. Коме? Калкулантима, мешетарима, препродавцима.

 Која вам је брана од тога да се не понови оно што се дешавало? Која? Агенција за приватизацију? Па, дајте да будемо озбиљни. Ко ће да контролише порекло имовине тих људи? Ко? Кажите ми име институције. По ком закону? Колико ће бити таксиста који ће напрасно да купе нека предузећа по Србији, као што су купили „Авала филм“? То треба да нам кажете. Како ћете контролисати те мешетаре?

 Шеснаест милијарди динара сте определили у буџету за отпремнине. У 80 фирми најмање 20.000 људи ће остати без посла. Овима се одлаже на годину дана, то је још 30.000. Србијо, ово је оно што вас чека. Не зато што ви желите лоше. Верујте, не оптужујем никога, нарочито не вас, министре Сертићу. Не, ја не мислим уопште да ви желите нешто лоше. Ја мислим да ви функционишете најбоље што можете у датим оквирима, политичким, идеолошким, економским и тржишним. Проблем је што ова влада није спреман да из тога искорачи. Она ће слепо да прати овај принцип, она ће слепо да прати тржиште. Она ће да дозволи да сви оду на биро, сви ови људи, јер нема, боже мој, ко да купи. Па, шта сад? Како је рекао уважени колега, неће ваљда држава да даје послове? Па, идите у испражњену Србију па им то реците.

 Или, још боље, не мислим ништа лично, идите па им реците зашто ваше партијске колеге могу да раде у општини и јавном предузећу, а они морају на тржиште. А, ово вам се више свиђа?

 Па, идите онда тамо по српским селима, идите у „Србијанку“ Ваљево, реците њима зашто он не може да добије неку помоћ да ради, неки подстицај, неку нову теглу коју ће продати, а његов пријатељ и комшија који је ушао у СНС може да ради у јавном предузећу и општини, и баш га брига, за њега тржиште не важи. Е, то је проблем.

 Нисте ви прави неолиберали. Ви сте само неолиберали за народ. За себе сте ви и те какве буџетлије, етатисти чисти. Подржавили сте све што сте могли, али не за народ. Народ мора на тржиште. Или, да будем прецизан, они који нису у вашој партији. То је оно против чега се морамо борити.

 Зато, министре, ако можете, осим овог дела који се тиче недостатка јасног критеријума, дела који се тиче зашто само седамнаест и дела шта ће бити са осталима, али не само због отпремнина, него шта ту стратешки ова влада може да уради за те људе... Јер, то није питање за ових 50.000, 92.000 радника, то је питање за целу Србију, људи. Цела Србија ће да се спакује и оде негде. Највероватније у Београд, или у иностранство, ко може. Шта онда? Оде отпремнина. Ко ће тада да пита напредњаке где је отпремнина? Каква отпремнина, вратили су дугове!

 Не може се изаћи, људи, из кризе и рупе у коју смо упали овим устаљеним корацима, које је и наша власт предузимала. То су погрешни кораци. То је оно што вам предлажем, не нападам никога. Само изађите из кутије. Ја мислим да сте ви, министре, успели, са покушајем да спасете нешто на неки рок, да изађете из кутије. И свака вам част што сте имали снаге да се успротивите премијеру Вучићу. Хвала.

 ПРЕДСЕДАВАЈУЋИ: Захваљујем, господине Стефановићу. Реч има министар Жељко Сертић. Изволите.

 ЖЕЉКО СЕРТИЋ: Захваљујем се посланику за овај део који је врло јасно дефинисао, барем мишљење посланичке групе, у ком правцу овај закон треба да иде, да ли је то стриктна приватизација која ће без икаквог обзира ићи ка гашењу предузећа или ћемо имати подршку за покушај да у неком наредном кратком периоду заиста нешто и урадимо. Захваљујем се на томе што подржавате овај концепт да бар један део предузећа заштитимо.

 Оно где се не слажем са вама, то је концепт како су изабрана предузећа. Прво, не ради се о седамнаест предузећа, ради се о мањем броју предузећа зато што имамо један део „Петолеткиних“ компанија које су правно самосталне. Суштински је мањи број предузећа уопште у питању.

 С друге стране, та предузећа су веома важна из неколико аспеката. Под један, већ сам споменуо колико нам је „Јумко“ из Врања важан, у каквим дуговима је био и колико је било незапослених у претходном периоду. Рекао сам вам да смо обезбедили послове за „Јумко“, да данас тамо ради 1.700 људи и да плаћају све своје обавезе, дакле, не само плате, из свог редовног буџета и пословања, него плаћају порезе, доприносе, енергенте и све остало што је потребно. Имамо процес и могућност да такво предузеће продамо у неком наредном периоду. До сада заиста нисмо имали могућност, осим само имовине и хала, управо оно што ви критикујете.

 Није суштина да продамо имовине и хале, иако је и тај процес компликован, јер ако идете на продају моделом имовине, морате да имате стопостотну сагласност свих хипотекарних поверилаца. И све остале компликације које су у складу с тим...

 Међутим, један део предузећа, један део фирми које раде у овом реалном сектору ће моћи кроз наплату својих потраживања да дође до неког свежег ваздуха. Тај процес неће ићи нити брзо, нити лако, јер треба да се утврди вредност имовине и мора да се одради то. Али, велики број предузећа која данас имамо... То сам на почетку спомињао, свако у општини сигурно има прилику да зна за неко предузеће које је из стечаја купљено. Ево, имали смо сада „Митрос“ у Митровици, који је купио „Герлингер“; имамо Ливницу у Тополи. Дакле, имамо велики број предузећа која се сваког дана негде објављују.

 Сада, само да раздвојимо један део – постоји део процеса који води Агенција за приватизацију, али саме стечајне поступке води суд и преко судске праске се те ствари реализују.

 Оно што сте споменули за „Авала филм“... Ја мислим да је, прво, веома важно да раздвојимо и да склонимо етикетирање ко је шта. Ко год да је купио, ја не знам чиме се баве и шта су завршили од школе и на који начин власници компаније који су се јавили, који су положили гаранцију, али претпостављам да ћемо сви заједно да подржимо да ако је нешто плаћено 980.000.000, од тога 150.000.000 враћено пореза држави, од тога 80.000.000 динара враћено дуга „Дунав осигурању“, од тога не знам колико милиона враћено радницима који су имали спорове са предузећем око заосталих дуговања ... Када се све то сабере са додатним средствима која су обезбеђена у том предузећу у међувремену, сама држава, буџет, пошто је држава Србија власник половине капитала у „Авала филму“, добиће, процена је, око 320.000.000 динара (дакле, скоро три милиона евра) од те приватизације.

 Заиста бих волео да ми сваку приватизацију имамо на такав начин да можемо да платимо трошкове и дуговања која смо имали, и на крају да добијемо паре у буџету. Верујем да нико нема ништа против. То јесте пут да кроз такве моделе откочимо све оно што данас стоји. Имате данас, због мора прописа које смо донели у претходном периоду, немогућност чак да некада издвојите имовинске целине. Једини начин је да то урадите путем стечаја. Зато толико инсистирам на стечају. Стечај није страшни суд за предузећа. За највећи број фирми он може управо да служи.

 Имали смо ситуацију, сећате се приче са „МИН локомотивом“, данима је било по медијима како смо, ни криву ни дужну, компанију ставили у стечај, а, ето, предузеће је направило посао у Македонији, па имају ту силне милионе. Данима су медији писали о томе. Позвали смо на састанак у Министарство привреде све челнике синдиката, директора и градоначелника града Ниша. Ставили смо на сто сва документа, колико средстава је до тада „МИН локомотива“ добила из државне касе, колико није враћено, какве су обавезе које су настале по основу других послова, колико су огромни минуси.

 Када смо им ставили бизнис-план који су они предложили за излазак из те кризе, у смислу управо тог посла који је требало да добију у Македонији, схватили су да не могу једну плату да исплате од средстава које буду добили, чистих пара зарађених, а да не уђу у нове дугове. При том је требало да држава да и гаранције, и авансну гаранцију за почетак посла и да им да још новац за узимање опреме и средстава. Када је све то завршено на састанку, сами челници синдиката су рекли да је за њих стечај једини спас.

 И то јесте тако било, јер данас „МИН локомотива“ ради. Значи, предузеће је у стечају, али педесетак радника има посао и ради ремонте. Да ли је боље да ради педесет, него нико? Па, јесте. Да ли је лошије педесет, него двеста? Јесте, али радимо у систему могућег, имамо неки оквир у коме је суштина да идемо ка здравом и одрживом тржишном пословању, јер ово што смо до сада имали, заиста, нити је здраво нити је одрживо.

 Нећу понављати све разлоге које смо спомињали. Поготово сам био опширан у уводном излагању што се тиче свих предузећа, али ових седамнаест предузећа су изабрана предузећа и Влада ће вероватно после усвајања овде у Скупштини, ако буде све како се ми надамо, на својој седници донети коначан списак тих предузећа по коме ћемо тачно знати којим предузећима ћемо оставити простор.

 Заиста је суштина да за предузећа која се нађу на том списку урадимо посао. Дакле, не да пролонгирамо приватизацију – видим да је данас поново објављен текст управо са мог говора, да ми сада тражимо померање приватизације – не, ми само тражимо померање рокова за заштиту од наплате принудних потраживања да не бисмо процес приватизације зауставили.

 Молим вас да врло јасно те терминолошке изразе користимо. Дакле, не померамо приватизацију ни у једном ни у другом случају, него само дефинишемо околности под којима ће нам приватизација управо бити заустављена и нећемо моћи да је реализујемо. Хвала вам.

 ПРЕДСЕДАВАЈУЋИ: Захваљујем, господине Сертићу. Реплику има шеф Посланичке групе СНС због помињања странке и председника странке. Изволите, народни посланик Зоран Бабић.

 ЗОРАН БАБИЋ: Захваљујем, господине председавајући. Господине министре, да сам малопре ушао у ову салу када је говорио господин Стефановић и да пре тога немам ни памћење ни политичко искуство, помислио бих да у државној управи само раде чланови Српске напредне странке. Нико други не ради, нико други у животу никога у државној управи, у јавним предузећима, у општинама, градовима, министарствима није запослио, никога, само Српска напредна странка.

 Зашто су онда, када смо на једној тешкој седници смањивали плате у јавном сектору, најбучнији били представници Демократске странке? Кога су штитили? Напредњаке? Пре би нас погледали како се давимо него што би нас штитили. Штитили су своје, оне које су запослили у државној управи.

 Када смо најављивали да је јавни сектор прегломазан и превелики, у којем, ето, раде само напредњаци, ко се први побунио? Демократска странка. Чувајући напредњаке? Не, наравно, чувајући своје, све оне које су запослили за дванаест, а, богами, у Војводини и за петнаест година колико су на власти.

 Лицемерно је говорити и само пребацити терет на другога. Зашто је тешко рећи оно што сам рекао и пре неколико месеци и сада – у партијском запошљавању нема невиних, само што је кривица директно пропорцијална дужини останка на власти. Не може да се мери годину дана Српске напредне странке са петнаест година Демократске странке. Никада не може да се мери са тим грехом који сте направили према јавном сектору, са тим грехом који сте направили према јавним финансијама.

 (Председавајући: Време.)

 Две реченице, молим вас. Нисам чуо ниједан предлог, осим тога да се настави зачарани паклени круг где ће се само узимати неки нови парафискални намети, неки нови кредити, давати у нешто што није здраво, певати успаванке тим фирмама и тим људима и надаље, због популизма. Због тога ће и инвеститори бежати, због тога се нико више неће одлучивати да уђе у приватни сектор, то је паклени круг. Оно што одваја нас од вас, господине Стефановићу, јесте што имамо храбрости, што имамо воље да једном тај паклени круг у нашем друштву прекинемо.

 ПРЕДСЕДАВАЈУЋИ: Хвала, господине Бабићу. Реплика, шеф Посланичке групе ДС Борислав Стефановић. Изволите, због помињања имена.

 БОРИСЛАВ СТЕФАНОВИЋ: Хвала, господине председавајући. Штитили смо ми и тада, уважени колега, лекаре, наставнике, професоре, људе запослене у јавном сектору којима сте смањили плате уместо да им повећате плате. Али, то није погађало ваше, како то каже народ, ботове које сте запослили зато што се они нису ни надали да ће бити запослени; најчешће имају купљене дипломе и измишљена радна места, па их то није много ни погађало. Било какво смањење њима је добродошло пошто су ионако најчешће дошли ту само да пишу коментаре.

 Иначе, дао сам три или чак четири конкретна предлога министру. Ви то можда нисте добро чули. Министар је чуо врло добро шта сам ја предложио, конкретно, за 64 предузећа у прехрамбеној индустрији. Да ли је то реално или није? Ја мислим да је реално. Мислим да имате велику већину у Скупштини, о Влади да не говорим, можете те ствари да урадите. Као што бисте могли да усвојите да је партијско запошљавање кривично дело, а нећете то да урадите. Мислим да би требало то да урадите. Као што знате да, без обзира на сва поређења са Демократском странком, која је такође то радила, ми бар нисмо доносили забрану па онда запошљавали мимо сопствене забране, како ви то радите.

 Иначе, само сам хтео да додам министру пар реченица. „Ресавица“, као рудник, не може бити профитабилна. Нигде у Европи рудник тог типа није профитабилан. Профитабилно и стратешки је оно што се у руднику вади. Због тога, по мени, нормално је да држава одржи и сачува рудник „Ресавицу“, а не да ти људи, неколико хиљада њих, заврше на улици. То је прва ствар.

 Друга ствар, добио сам више дописа, верујте, у последње време. Један је из ИМР-а, Индустрије мотора Раковица. Они шаљу доказе да имају заинтересованог купца. То сте добили и ви. Други је из удружења које се зове Синдикат новинара Србије, који траже да се заустави приватизација локалних медија.

 (Председавајући: Време.)

 Молим вас да кажете да ли уопште постоји било какав начин да се то уради зато што ће ти људи завршити на улици, а неко отворити магацине уместо локалних медија? Хвала.

 ПРЕДСЕДАВАЈУЋИ: Захваљујем. Реч има шеф Посланичке групе СНС Зоран Бабић, реплика од два минута,. Изволите.

 ЗОРАН БАБИЋ: Никада нећу разумети зашто се у недостатку аргумената прелази на вређање. Да ли може један човек у Србији да се назива ботом? Знао сам за једног човека којег су звали Бота, али због иницијала, због прва два слова у имену и презимену. Многи људи у Србији имају надимке на тај начин добијене. Зашто су ботови они који нису за вас? Зашто вређате оне чију подршку немате? Због чега? Због чега вређате 50% људи у Србији, 50% људи у Србији који верују Влади Александра Вучића и Српској напредној странци? Због чега тако нешто? Због чега мржња уместо дијалога? Због чега мржња уместо предлога?

 Па, ево, и ја имам предлог. Можемо да разговарамо о томе да је партијско запошљавање кривично дело, али да је кривично дело које не застарева, да не застарева. Да не буде оно – када је Демократска странка вршила власт, када је запошљавала и тате, и маме, и шурњаје, и кумове, и пријатеље и комшије, све могуће док је запослила, е, онда је то било у реду, онда је то било сасвим у реду, а у тренутку када је то радио неко други... Ја кажем, сви смо криви, али је кривица директно пропорционална дужини останка на власти. Не можемо да говоримо о истом принципу. Дајте онда да говоримо и о подели одговорности.

 Зашто седамнаест компанија? Могу да се сложим да су неке од тих компанија стуб за те крајеве Србије, али да ли су ти стубови спречили да се до сада не одлива?

 (Председавајући: Време.)

 Да ли су досадашњи закони спречили да 45.000 људи годишње остане без посла? Да ли су спречили чињеницу да је, од 47% у Кини до 41% у суседној Румунији, 40% у Чешкој, проценат учешћа привреде у БДП-у Србије 18%?

 (Председавајући: Захваљујем, господине Бабићу.)

 Шта сте урадили, људи, осим јефтиног популизма?

 ПРЕДСЕДАВАЈУЋИ: Поштовани народни посланици, сагласно члану 27. и члану 87. ст. 2. и 3. Пословника Народне скупштине, обавештавам вас да ће Народна скупштина данас радити и после 18 часова због потребе да Народна скупштина што пре донесе акте из дневног реда ове седнице.

 Господине Стефановићу, реплика? Изволите, због помињања странке.

 БОРИСЛАВ СТЕФАНОВИЋ: Кад год вам нешто не одговара, ви о мржњи и вређању. Ја не знам, кажите ми, у које рухо да обучем чињеницу да се она вама допадне? Тим горе по чињенице, рекли бисте.

 Знате, пошто видим да овде од премијера иде тај тренд, модерни су ови цитати, па је данас Линколн на дневном реду, он је рекао: „Не можете побећи од сутрашње одговорности избегавајући је данас“. То је рекао Абрахам Линколн. Дакле, као човек и потпредседник и шеф Посланичке групе Демократске странке, ја то могу да вам кажем, знате. Ми смо мислили да то може, а видим да и ви мислите да то може. Пошто сте, укупно гледано, ви осам година на власти, значи толико сте тачно сомота ви криви за све што се дешава.

 Али, онда улазимо у оно рачунање, а ту нисте добри, па идемо у разлагање слогова и речи, ни ту баш нисте добри, то знате, чули смо синоћ и на једној телевизији, са ваздуплоховом.

 Према томе, ја вас само молим да ми кажете зашто је проблем…

 (Председавајући: Господине Стефановићу, молим вас, без личног обраћања.)

 Добро, извињавам се, није то ништа увредљиво. Дакле, ја само хоћу да питам – шта је проблем? Уместо да видимо шта се догодило другима, да пратимо све негативне стране тржишног неолибералног модела који је друге упропастио, да урадимо нешто конкретно, ево, рецимо за ова 64 предузећа...

 Друго питање, врло конкретно. Рекао сам, министре, шта би рецимо могло да се уради. Жао ми је што колега није чуо поново. Молим вас, само реците овде гласно тим грађанима, то је 92.000 радника, шта ћете са њима да урадите када потроше отпремнине или када већина њих не буде у купљеним предузећима? Само реците овде гласно, храбро, са свом храброшћу коју имате и вером у премијера, реците им – људи, шта ћемо с вама да урадимо? Хвала.

 ПРЕДСЕДАВАЈУЋИ: Захваљујем. Реч има шеф Посланичке групе СНС народни посланик Зоран Бабић. Реплика, два минута. Тиме затварамо круг реплика.

 ЗОРАН БАБИЋ: Вероватно да се та количина мржње обува заједно са „Прадиним“ ципелама у којима понеке колеге долазе у Скупштину или иду у шетњу, а исте те „Прадине“ ципеле, поштовани грађани Србије, коштају колико бар две просечне плате у Србији. Ето, где су нестале паре. Ето, где је нестао новац свих грађана Србије.

 Да ли ће од једног лапсуса, мог, неког другог човека, неко у Србији живети боље или горе? Не, неће. Али, да нису они силни милиони евра потрошени, протраћени, покрадени, отети кроз Развојну банку Војводине Бојана Пајтића, Фонд за капитална улагања Војводине, кроз све оне приватизације, кроз оптичке каблове „Нуба инвеста“ и Оливера Дулића, кроз сва она ђубрива Саше Драгина и све оне афере, преко „Азотаре“, преко свих оних силних квадрата, стотина квадрата пословног, односно стамбеног простора на пашњаку треће класе на Врачару, преко свих тих ствари које су рађене, е, да је то спречено, да то није рађено, људи у Србији би далеко боље живели.

 Од једног лапсуса, којег чак ни онај који га је овде сада приметио, а приметио га је у синоћној емисији коју је можда гледао, а био је присутан, није чуо на седници Скупштине ... Да, али ово је Народна скупштина, у којој се говори различитим жаргонима, различитим језицима, на крају крајева. Овде су људи из Сврљига, Лесковца, Врања, Краљева, Прибоја, Ужица. Да ли се ви стидите различитих људи, различитих крајева Србије? Да ли се стидите тога што можда понекад ја не разумем моје колеге и комшије из Трстеника? Извините, нисам рођен на том пашњаку треће класе на Врачару, али нисам ни отео од грађана, као што сте ви отимали преко Развојне банке, преко различитих фондова, преко свих ових несретних приватизација.

 ПРЕДСЕДАВАЈУЋИ: Спомињана је Демократска странка. Изволите, шеф Посланичке групе Демократске странке Борислав Стефановић.

 БОРИСЛАВ СТЕФАНОВИЋ: Ево, ја апелујем, господине председавајући, да овим завршимо круг реплика.

 ПРЕДСЕДАВАЈУЋИ: Ја вас молим. Ако не дате повода за реплику, сигурно ћемо завршити.

 БОРИСЛАВ СТЕФАНОВИЋ: Ево, ја баш сада апелујем. Не, нећу дати. Нећу дати.

 ПРЕДСЕДАВАЈУЋИ: Ако не, мораћу да дам паузу. Изволите.

 БОРИСЛАВ СТЕФАНОВИЋ: Добро. Дакле, заиста, поштоване колеге из различитих крајева наше дивне Републике Србије, нико овде не доводи у питање ни дијалект, како ви кажете, ни акценат, како кажете, нити било шта друго у том смислу – у питању је граматика. Ја не знам да ли неко разуме ту разлику. Овако би неко злонамеран, међу којима ја нисам, могао да каже да се у дивној, феноменалној, најлепшој на свету Врњачкој Бањи ваздух каже „ваздупх“. А не каже се. Према томе, немојте сопствене комшије доводити у тако неугодну, нелагодну ситуацију.

 Уосталом, може то и да се замути, када неко ради у јавном комуналном предузећу, па онда из тог јавног комуналног предузећа са директорске позиције направи хотел у Врњачкој Бањи који се зове „Трифун“, па сада не може да нам објасни одакле му паре за то. Али то је сада већ друга прича.

 ПРЕДСЕДАВАЈУЋИ: Господине Стефановићу, сами сте рекли да ћете допринети квалитету расправе.

 БОРИСЛАВ СТЕФАНОВИЋ: Па, допринећу.

 ПРЕДСЕДАВАЈУЋИ: Управо радите супротно. Није коректно. Молим вас да приведете реплику крају.

 БОРИСЛАВ СТЕФАНОВИЋ: Ја нисам на нивоу обућарских аргумента, ја идем на хотеле. Разумете? Значи, то је ипак виши ниво, сложићете се.

 ПРЕДСЕДАВАЈУЋИ: Захваљујем. Реплика, господин Бабић.

 (Борислава Стефановић: Нема основа за реплику. Нико није споменуо име.)

 Па, управо сте дозволили, нисте били у правцу квалитета ове расправе. Реплика, народни посланик Зоран Бабић. Изволите.

 ЗОРАН БАБИЋ: Ја ћу, господине председавајући, да у овом тренутку јавно господину Стефановићу подарим, поклоним годину дана у било ком хотелу који се налази у мом власништву или у власништву моје породице. То што се нешто зове, а мој покојни отац се тако звао, говори о вашој патолошкој мржњи и патолошком задирању у приватне ствари. Не желим да вам се икада тако нешто деси, као што се дешавало мојој породици, господине Стефановићу. Никада и никоме.

 Моја кућа се, господине Стефановићу, поред које су вас спроводили да је сликате, да је видите, уместо да сте као код колеге свратили, зове по мом покојном брату. Објекат који се налази у истом дворишту, који сам наследио од деде Давида и оца Трифуна, зове се по мом покојном оцу. По људима који су честито свој век провели у Врњачкој Бањи и Липови, и којих не да се не стидим, него се поносим тим коренима.

 Можемо да разговарамо како се акцентује, „Прада“ или „Прада“, или како год, али она кошта колико две плате у Србији. Можемо акцентовати „шкоде“, „шкоде“, или како год, али сте их разбили па побегли са лица места, а биле су власништво Републике Србије.

 Можемо говорити и о радним местима у Министарству спољних послова, где је једина квалификација био стриц. Можемо разговарати и о томе како се за годину дана са једног прелази на три категорије више место у амбасади Србије у САД. И о томе можемо разговарати.

 ПРЕДСЕДАВАЈУЋИ: Захваљујем. Дајем паузу од два минута.

 (После паузе – 14.00)

 ПРЕДСЕДАВАЈУЋИ: Настављамо са радом. Реч има Александра Томић, овлашћени представник Српске напредне странке.

 АЛЕКСАНДРА ТОМИЋ: Уважени председавајући, поштовани министри, колеге посланици, данас је на дневном реду измена и допуна Закона о приватизацији, као и део закона који се односи на врло важан део наше привреде, о чему је господин министар Сертић говорио, а то су измене и допуне Закона о стандардизацији.

 Иницијална приватизација, када је почела после 2000. године, практично се претворила у један грабеж, пре свега директора тадашњих друштвених предузећа да што више директорских места задрже, а предузећа су се временом претварала у гласачке машине странака које су тада биле на власти. Ниједна влада, ниједан министар није хтео по дубини да се позабави овим питањем.

 Оно са чим се суочила Влада Српске напредне странке и, господине Сертићу, ви када сте дошли на то место, била је једна врућа столица; изгледало је да ће она у сваком тренутку једноставно да се сруши, јер да сте наставили тим темпом нечињења, као што су раније владе радиле, не бисте могли уопште да дођете до праве слике. Тек сада, на крају крајева, сви имамо прилике да видимо како Србија изгледа у погледу 526 предузећа и поступка приватизације.

 (Председавајући: Молим вас господине Божовићу, допустите да посланица заврши излагање.)

 Велики је значај, и мислим да је то први пут у српском парламенту, да долази министар привреде и са свим посланичким групама врши одређене консултације, презентује свој рад, презентује концепт који треба ова скупштина да усвоји. Без обзира на то што се сада говори о седамнаест предузећа за која треба нешто да се пролонгира, једноставно долазите у ситуацију да сви долазе до одређених информација које до сада нико није хтео јавно да изнесе, а најмање народним посланицима.

 Народни посланици до 2012. године су држали седнице ад хок. Прво је влада радила, задуживала се, доносила кредите, одобравала пројекте, а онда је радила седнице где су се доносили закони одједном. Једноставно, сагласности за одређене пројекте, који су били у милионским износима, одобравале су се тек онда, на крају целог поступка. Значи, ту је концептуално велика разлика између Владе Српске напредне странке и господина Вучића и свих влада које су раније биле.

 Оно што је интересантно приметити, то је да би свака влада да скине са себе одговорност да је она радила одређену приватизацију, па каже – то је нека друга странка, то је нека трећа, то је нека са којом сте ви били или нисте у власти. Чињеница је да је почетак кренуо од господина Цветковића, који је прво био директор Агенције за приватизацију, па се наставило даље да тај човек буде министар финансија, па је дошао чак до места премијера. Али, чак ни његово стручно мишљење као експерта које га је квалификовало за та места политичка већина у том тренутку није хтела ни да чује.

 Значи, све ово о чему данас причамо, о потребама да се заврши поступак, долази на политичку сцену и добија политичку тежину тек оног тренутка када у Владу улази СНС, на челу са господином Вучићем.

 Оно што је важно рећи, то је да је концепт од прошлог маја до овог маја, практично, ишао корак по корак. Није тачно да се ништа није урадило. Тачно је да је урађена анализа свих привредних субјеката, значи, и друштвених предузећа и предузећа у реструктурирању. Тачно је да смо имали 144 предузећа у реструктурирању, а ресто су била друштвена предузећа. Тачно је да су од 2002. године 234 предузећа била у реструктурирању, а онда су се свела практично на 104, а после тога су сва предузећа на волшебан начин продавана, па поново враћана у надлежности државе, односно финансирање буџетом.

 Данас имамо, за ових задњих годину дана, расписане конкурсе за четири предузећа у реструктурирању, и за још осам до 1. јуна. Оно што је важно рећи јесте да је најављено још 28 предузећа за која ће се расписати, објавити јавни конкурси. Оно што је битно, ових седамнаест предузећа, на основу економских показатеља, економичности, рентабилности и профитабилности за последње две године, могу да функционишу на овом тржишту. То су биле карактеристике и критеријуми на основу којих сте ви то одабирали.

 Оно што негде заборављамо и не желимо о томе да причамо јесте да ми морамо да очувамо одређена предузећа која су практично на територији Косова и Метохије, а суштински на територији Србије. Према томе, ми не смемо да будемо неодговорни па да кажемо – не желимо да финансирамо наше раднике и рударе у Трепчиним рудницима, јер би то сутра довело до тога да 4.000 Срба изгуби посао, да једноставно остану без посла и да дођемо до тог тренутка да се иселе са југа Србије.

 Значи, о томе нико не жели да прича, али желе да причају наши политички неистомишљеници да ли ће то угрозити преговоре Београда и Приштине. Не, неће. Неће угрозити преговоре зато што Србија мора одговорно да води своју економску политику.

 Од 2000. до 2012. године, практично до доношења Закона прошле, 2014. године, економску катастрофу по питању опште приватизације сви су гурали под тепих. Овде се око тога сви слажемо, али негде заборављамо онај део да смо се европским директивама обавезали да ћемо тај поступак завршити, да државну помоћ, коју је једноставно из буџета Србије сваке године Србија била дужна да даје, јел', јер се тако навикло годинама, до 2012. је то постао принцип рада, па и данас кажемо – ето, може да буде не седамнаест, шездесет пет... Значи, та навика да се једноставно даје а да се не зарађује на тржишту капитала мора да престане, и та утопија за коју сте рекли да мора да престане је једини прихватљив концепт не неолиберализма, него опстанка привреде Србије.

 Шта добијамо данашњим изменама и допунама Закона? Добијамо да ових седамнаест предузећа, која су од стратешке важности, како економског, тако националног развоја уопште друштва, треба да добију још одређени период до годину дана. А да не кажемо да је, рецимо, више од половине већ дебело загазило у одређене преговоре што се тиче изналажења стратешких партнера и процедура којима треба да се распишу јавни тендери. Значи, треба да им се да тај рок да заврше тај процес који су започели.

 Приватизација мора да се заврши до краја тих зацртаних рокова. То није само наша обавеза зато што ми то желимо као Влада, него смо се једноставно, као одговорно друштво, обавезали не само према ММФ-у, који стало спомињемо, него и према Светској банци; везали смо све пројекте, везали смо комплетно за преговоре са ЕУ.

 Државне помоћи из буџета Србије од 2017. године више неће бити. Нећемо смети из буџета да дајемо паре за јавна друштвена предузећа, било која, која су у надлежности државе. Она ће морати на тржишту капитала да се понашају одрживо. Колико приходују, толико морају и да расходују, и то мора да буде свима јасно.

 Оно што на крају треба рећи, што се овог закона тиче, јесте да постоје одређени стратешки пројекти којима треба посветити посебну пажњу. Негде смо у договору са посланицима који заиста сматрају да су одређена предузећа у последње две године показала да имају јако добре резултате, према билансима стања и успеха ви видите да они имају велике приходе, да на та предузећа треба ставити посебан фокус од стране Министарства привреде, изнаћи одређене механизме уз помоћ којих их треба заштитити да би заиста на адекватан начин добила велику цену када улазе у преговоре са стратешким партнерима. Мислим да ће то бити предлог једног од амандмана које ћемо дати моје колеге и ја.

 Други део, који такође не бих волела да заборавимо, то је да су многе компаније и друштвена предузећа запошљавала људе са посебним потребама. На њих не треба никако да заборавимо и на неки начин треба у том року такође да их заштитимо од свега тога. То ћемо, значи, дати кроз одређену врсту амандмана.

 Али, оно што је важно рећи и не заборавити, треба на сваком месту да кажете да је педесет фирми потрошило до сада четири милијарде евра из буџета, односно грађана Србије, баш зато што смо водили, као држава, као друштво, једну неодговорну политику захваљујући директорима који су живели у прошлости зарад своје личне добре будућности, а не зарад будућности друштва и државе.

 Други закон, измене и допуне Закона о стандардизацији, у ствари је наставак оних економских реформи у којима је Србија на путу и који једноставно треба да се покаже у најбољем светлу – то је да имамо могућност да домаће компаније добију сертификате по међународним стандардима и да са таквим сертификатима могу да се појаве не само на домаћем тржишту са робом, него и страном.

 Нико не каже да је тај сертификат тзв. „економски пасош“, јер ви онда отварате многе извозно-увозне односе са другим државама, па и у региону, па и у оквиру ЕУ, и постајете конкурентни као друштво, као привредне активности, као људи који се једноставно баве одређеним делатностима за које имају међународне сертификате.

 То је главни проблем, рецимо, када причамо о стратешким пројектима где наше фирме уопште не могу да изађу на конкурсе због тога што немају одређене међународне сертификате. Онда се питамо зашто наше фирме не могу да буду носиоци међународних тендера. Управо су ово услови који стварају те могућности. То ће донети велике уштеде, пре свега буџету Србије, али и отворити многе пословне активности у том погледу.

 Оно што смо данас имали прилике да чујемо, то је да би наши неистомишљеници једноставно желели да се врате на власт са неким јефтиним политичким памфлетима, који нигде не воде ову Србију. Ти јефтини политички памфлети доводе до тога да се у друштву створи једна слика о томе да ми нешто рушимо, а то што рушимо је срушено одавно, још 2005, 2006, 2007. и 2008. године.

 Погрешан концепт приватизације, који једноставно никада није заживео у овој Србији и само је представљао предмет грабежа и поделе политичког плена, који је представљао, као што сам рекла на почетку, гласачку машину, тај концепт више нигде не може да опстане. То је поступак приватизације, значи, целог привредног реструктурирања, завршен у земљама средње и источне Европе још пре двадесет година. Добро је што ми не желимо да каснимо више у тим процесима. Добро је што желимо то да завршимо.

 У сваком случају ћемо у дану за гласање прихватити овај ваш предлог. Захваљујем вам што сте заиста били толико увиђавни и на Одбору данас имали толико прилике да објасните сваки детаљ и сваки поступак који је наведен у овом закону који треба да да одређене резултате сутра и за годину дана по питању развоја привредних активности у Србији. Захваљујем.

 ПРЕДСЕДАВАЈУЋИ: Захваљујем, госпођо Томић. Сада прелазимо на редослед народних посланика према пријавама за реч. Реч има народни посланик Владимир Маринковић. Изволите.

 ВЛАДИМИР МАРИНКОВИЋ: Захваљујем. Уважени председавајући, поштовани министре са сарадницима, даме и господо народни посланици, првенствено морам да изразим велико задовољство аконто онога што је министар у свом уводном излагању рекао показавши једну озбиљну дозу толерантности и жеље да у Народној скупштини првенствено остваримо потребан консензус и дијалог око овог веома важног питања.

 Као посланик Социјалдемократске партије Србије, лично сам свестан тога да ово јесте један од највећих проблема у нашој држави, али, исто тако, не желећи да левичарим, иако смо у много наврата у неким говорима то чули кроз демагошке флоскуле, желим да се потпуно јасно и реално осврнемо на ситуацију у којој се налазимо и да се не бавимо само последицама, него да се позабавимо и узроцима овога. Исто тако, очекујем од либералне опозиције један конструктивнији став, став који ће утицати на то да заједнички дођемо до решења које је најбоље за наше тржиште и нашу економију.

 Сигурно је да је за ова предузећа, која ће бити на неки начин у неколико наредних месеци заштићена, и омогућиће се да дођемо до најквалитетнијег решења када је у питању њихова приватизација, односно промена власничке структуре, то било једино могуће у овом моменту. Наравно, мислим да је исто тако веома лоше за нашу земљу што је господин Шубара именован тек 31. децембра прошле године на ову функцију, веома одговорну, директора Агенције за приватизацију, имајући у виду његово велико искуство у привреди и монетарној политици и познавање фискалне политике и свега другог.

 Што се тиче економске политике, сматрам да би то било квалитетније и боље решено, али ми смо у ситуацији у којој се налазимо, која је веома тешка, и у овом тренутку морамо да на један озбиљан начин разматрамо судбину 25.000 људи који раде у овим предузећима која ће у наредних неколико месеци бити заштићена само од тога да им повериоци не активирају своја потраживања.

 Наиме, ради се о предузећима која могу, уз једну јасну политику реорганизације, да буду реструктурирана и да раде сасвим коректно и сасвим успешно на тржишту, да буду ефикасна, продуктивна и конкурентна не само на регионалном, него и на светском нивоу.

 Ради се о великим компанијама, као што је ФАП, као што је рудник у Ресавици, као што су друге компаније које су веома важне за нашу привреду и за које се везују судбине хиљада породица, судбине не само малих и средњих предузећа, него и великих компанија.

 Поменућу само пример РТБ Бора, који је директно увезан са јужнокорејском „Јуром“ која купује сировине од њега – шта би било када би се 31. овог месеца РТБ Бор отерао у стечај? Потенцијално би се направио проблем за многе компаније које стварају додатну вредност, које су носиоци извоза у нашој земљи, које су носиоци производње и реиндустријализације, која нам је и те како потребна и за коју се сви овде заједнички залажемо; дошли бисмо у ситуацију да они потенцијално размишљају о томе да оду из наше земље, инвестирају у неку другу, можда повољнију дестинацију, где је повољнији пословни амбијент.

 На овај начин нећемо дозволити да нам невидљива рука тржишта руководи економијом, него ћемо се као озбиљна држава, и на овај начин то показујемо, укључити у решавање проблема људских судбина и опстанка ових компанија на дуги рок. Ту се на овај начин показује и она социјално одговорна црта ове Владе Републике Србије, али и нас овде у парламенту, који првенствено водимо рачуна о интересима грађана Републике Србије, о интересима наших компанија, желећи да овај проблем, који наравно није превазиђен већ петнаестак година, решимо и да направимо услове за функционисање једне модерне тржишне економије.

 Разговарали смо, господине министре, јутрос на седници одбора и дошли до закључка да чак у преко 90% случајева генератор кризе у којој се налазе ова предузећа у реструктурирању и у процесу приватизације јесте менаџмент, који није професионално радио свој посао.

 Овим путем вас молим да се размисли можда и о изменама и допунама Закона о јавним предузећима, да оно што смо урадили кроз аранжман и уговор о професионалном менаџменту са Железаром у Смедереву применимо, потенцијално, на сва друга предузећа и да покушамо да ангажујемо, у складу с интересима обе стране, оне људе којима је то „кор бизнис“, оне људе који могу да обезбеде тржиште и који могу сасвим профитабилно да раде у интересу својих компанија, у интересу радника који ту раде и у интересу државе Србије у којој сви ми живимо и радимо и највећи нам је интерес да се она економски развија.

 Исти такав модел треба да применимо и на јавна предузећа пошто се и ту суочавамо са великим проблемима. Јавна предузећа су генератор неликвидности у нашој земљи. Ретко које јавно предузеће, сем оних која јесу успешна, као што су „Телеком“, „Електромрежа Србије“, уопште има разрађен концепт управљања менаџмента, дивизије за управљање људским ресурсима у тим компанијама кроз изграђивање једног јасног модела и процедура регрутовања, селекције оних који су најбољи, оних који су најспособнији. Надам се да ћете процес корпоративизације урадити што пре како би они који су најквалитетнији, најобразованији могли ефикасно и ефективно да воде та предузећа.

 Чак смо и од колеге из Демократске странке који је овлашћени представник посланичке групе чули да подржава овакав концепт ангажовања професионалног менаџмента у компанијама које се налазе у кризним ситуацијама.

 Лепо сте напоменули, морам да се осврнем на то, да држава и те како, и само Министарство, ради на томе да максимално помогне тим предузећима, али бих био много срећнији, када је у питању „Симпо“ (навели сте тај пример) и аранжман са хотелом „Хилтон“ који ће бити изграђен у Црној Гори за неколико месеци, који вреди два и по милиона евра, да за њега нису заслужни ни Жељко Сертић, ни Драган Стевановић, који су се и те како борили за тај пословни аранжман, него управо они који руководе том компанијом, они који ће тражити тржишта, они који ће тражити послове као да је то њихова компанија и као да им сваки дан њиховог живота и њихових породица зависи од успеха тих компанија.

 Онима који стално имају критике и примедбе, а без предлагања неких конкретних решења, поручујем да верују, да верују у консензус, да верују у дијалог. Завршићу свој говор посланицом апостола Павла, другом, Коринћанима, која каже – ако нема вере, онда је узалудна вера ваша, али и проповед наша. Тако да, мало више вере, мало више конструктивности, дијалога и можемо доћи до најбољих одрживих решења у нашој земљи. Хвала.

 ПРЕДСЕДАВАЈУЋИ: Захваљујем, професоре Маринковићу.

 (Владимир Павићевић: Реплика.)

 Господине Павићевићу, не видим да уопште на било који начин у говору господина Владимира Маринковића…

 (Гордана Чомић: Либерална опозиција.)

 Захваљујем на духовитости, госпођо Чомић. Реч има народни посланик Горан Ћирић. Изволите.

 ГОРАН ЋИРИЋ: Поштовани господине председавајући, поштовани господине министре, поштоване колегинице и колеге народни посланици, данас разговарамо о предлогу закона о приватизацији, изменама и допунама. На Одбору за привреду смо са господином Сертићем и са директором Агенције за приватизацију разговарали о изазовима који су пред свима нама. Знамо да је ово заиста огроман, велики проблем и изазов за читаву Србију, а посебно за људе и породице које се издржавају од ових система, али из угла народног посланика и људи који седе у овој скупштини, мислим да је потребно сагледати са којих позиција полазимо.

 Дакле, прошле године, пре само десет месеци, овај закон је најављиван као економско чудо, као нешто што ће донети 90% решења свих отворених питања приватизације и ових система у реструктурирању у Републици Србији. Ми смо вас тада упозоравали да нека решења неће бити функционална и да неће бити ефеката од тога. И сами сте рекли, а и из извештаја директора Агенције за приватизацију смо заиста добили признање да то једноставно није функционисало и да капацитет институције каква је Агенција за приватизацију није био у довољној мери ефикасан да би изнела тај процес од тренутка када је усвојен сам закон у августу месецу, да смо изгубили неких пет месеци до краја 2014. године и да то време није искоришћено.

 Ми као народни посланици треба да се питамо, заиста, какви су ефекти закона које смо у овој сали изгласали. Ефекат је, као што смо чули од министра у уводној речи, да није било ниједне приватизације у протекле три године, па ни у протеклих шест година. Али, ви као извршна власт и као министар у овој влади, која траје три године са различитим изменама, носите ту одговорност извршне власти, јер сте на себе узели одговорност да организујете институције које треба да изнесу читав тај посао.

 Када говоримо о тој подели власти – ви сте у извршној, ми смо овде законодавна, имамо судску власт – имамо једну апсурдну ситуацију о којој нико није говорио до сада, а то је да, на основу једног акта нижег нивоа, који је донела Влада, о изузетку и списку седамнаест компанија које су предмет овог закона, ми сада усвајамо једно системско решење у Скупштини, које се прилагођава том акту који је усвојила Влада, дакле, извршна власт, ми као законодавна власт, а упркос одлуци Уставног суда који је још 2013. године прогласио неуставним члан 20ж Закона о приватизацији.

 Заиста смо као народни посланици у једном врло апсурдном положају. На који начин се изјашњавати када имамо све то у виду? У могућем очекивању... Господине Шубара, ви сте данас говорили да ће Уставни суд променити своју одлуку о уставности или неуставности истог члана о коме смо се изјашњавали и у августу месецу прошле године, о коме ћемо се изјашњавати данас или у среду када ће се гласати у Скупштини о овој теми.

 То су озбиљни системски изазови у овој скупштини. Мислим да је то важно поменути. И о томе смо разговарали. Очекујем одговор министра или директора Агенције за приватизацију.

 Када говоримо о директору Агенције за приватизацију, ево, чули смо управо ту анализу одговорности. Као посланик Демократске странке, заиста не могу да не говорим о тој одговорности, са прихватањем те понуде о пропорционалности одговорности свих нас у том процесу и учешћу у процесу приватизације у Србији. Ви сте и понудили члановима посланичких група, и опозиционих, да о овоме на системски начин говоримо. Али, пошто смо чули ту врсту опсервације са друге стране, ја заиста имам потребу да кажем, врло је важно подсетити све вас, али и јавност у Србији, да је процес својинске трансформације у Србији започео 1988. године.

 Између осталих, министри у том процесу су били и Милан Беко и Јоргованка Табаковић. Директори Агенције за приватизацију, а углавном је Демократска странка оптуживана као кључни фактор који је спроводио тај процес приватизације у периоду од 2001. до данас, 2015. године, били су: Владимир Чупић, Мирко Цветковић, Бранко Павловић, Миодраг Ђорђевић, Владимир Галић, Весна Џинић, Владислав Цветковић, Вида Узелац, Маријана Радовановић и Љубомир Шубара.

 Ниједан од ових директора није члан Демократске странке, нити је био. Помислићете на Мирка Цветковића – није био ни тада као директор Агенције, а није био ни као министар финансија, нити као премијер.

 Дакле, можете да размислите о именима и презименима која су можда у вашим странкама, али ако делимо ту врсту одговорности, ја стварно мислим да је Демократска странка потпуно спремна и отворена да разговарамо о тој врсти одговорности сваког појединачног директора Агенције за приватизацију и свих људи који су учествовали од 1988. године до данас.

 Имамо и једну апсурдну причу која се понавља из расправе у расправу када се помене процес приватизације. Знате и сами где су највеће примедбе, у којим случајевима приватизације – двадесет четири спорне приватизације од 2004. године, у коалиционој влади ДСС-а и Г17 са мањинском подршком СПС-а. Од двадесет четири спорне приватизације, двадесет три су у том периоду. Једна једина ван тог периода је „Сартид“, којим се сада хвалите, који је тада приватизован за 23.000.000. Нападали сте и нападате тај процес приватизације, а тада је „Сартид“ изашао из фазе када је производио печурке, шампињоне. Сада је на технолошки много вишем нивоу, после учешћа „US Steel“-а и читавог процеса. Mного га је било лакше подизати у овој фази, него у тој фази када је био приватизован, и то не из Агенције за приватизацију, него из стечајног поступка.

 Дакле, толико о свим тим нападима на Демократску странку и о кључној и искључивој одговорности Демократске странке. Зато је важно поделити ту врсту одговорности, пропорционално, потпуно се слажем, али са овим подацима имамо сада и квантификоване аргументе за ту врсту расправе.

 Оно што сам поставио као питање вама као директору Агенције за приватизацију, једно важно питање, то је – тренутни статус Агенције за приватизацију, да ли је она способна да изађе на крај са приватизацијом петсто система у реструктурирању ако ни сама није успела да се избори за сопствени статус? Агенција за приватизацију је петнаест дана у блокади. Један од разлога је (видите, није ни ту Демократска странка крива) – пре три године, повлачење пет милијарди динара из Агенције за приватизацију у буџет Републике Србије.

 Данас запослени у Агенцији за приватизацију не примају плате. Ми усвајамо, или ћемо усвојити, тај закон у среду, па мислим да је врло важно да се као одговорни људи питамо колико ће људи који раде у Агенцији за приватизацију бити мотивисани да обаве тај велики посао и које механизме има директор Агенције у овом тренутку да мотивише и подигне те људе и да ли је на видику излазак из блокаде? Мислим да је то неопходан предуслов да би ти људи примили неки динар и да би размишљали о сопственој егзистенцији.

 Тачно је, не само због тога што би то била политички продуктивна ствар, залагали смо се, Демократска странка се залагала против смањења плата и пензија. Не због тога што ћемо добити неке политичке поене, него због тога што ће читава економија у Србији падати, јер видимо ефекте свих ових реформских закона: пад индустријске производње од 7% у последњој години, раст јавног дуга и индекс од 73% учешћа јавног дуга у БДП-у, што је трећи најгори резултат. Тај проценат је једино мањи него 2000. године када је то било 203%, учешће јавног дуга у БДП-у, и крајем 2001. године када се смањио до 93%. Проверите то добро. Дакле, после тог периода када је, видите случаја, иста коалиција која је сада на власти чинила тадашњу владу, ми имамо такву врсту ефеката свих реформских закона које смо овде усвајали.

 Због тога је важно да, узимајући све ово у обзир, размислимо о овом закону на тај начин и да позовемо и вас да нађемо решење. Прво, да имамо мотивисане људи који ће директно учествовати у том процесу и размишљати о начину на који ће све ово спровести, а са поштовањем Уставног суда и очекивањем одговора како то ми по други, трећи пут доносимо Закон о приватизацији упркос негативном ставу Уставног суда, посебно по тој тачки 20ж? Хвала.

 ПРЕДСЕДАВАЈУЋИ: Реч има министар Жељко Сертић. Изволите.

 ЖЕЉКО СЕРТИЋ: Даћу пар напомена и објашњења како бисмо били у складу са овом дискусијом која је добра и иде у добром правцу, јер проблеми јесу заједнички и јесу нешто што морамо да решавамо заједничким снагама.

 Као прво, споменули сте... Не знам да ли је то погрешна интерпретација или сте на то циљали. Влада није усвојила документ са седамнаест предузећа која ће ићи у тзв. заштиту. Дакле, прво је потребно да парламент усвоји промене Закона. Уколико у среду или када буде дан за гласање то учинимо, на седници Владе ће Министарство привреде предложити Влади Србији списак предузећа који треба да имају до годину дана заштите. Дакле, то није нити правно исправно, нити је могуће да Влада то сада учини, нити је то урадила.

 Друга ствар, ја нисам чуо, али узимам да се можда нисмо добро разумели, да је господин Шубара, колико ми је он потврдио, рекао да ће Уставни суд да промени одлуку. Ја нисам чуо да је било ко спомињао да ће Уставни суд променити своју одлуку. То је немогуће, јер Уставни суд има свој став, који је заузео.

 Генерално, што се тиче Закона и овог проблема који имамо, а везано за члан који сте споменули, некада не постоје идеална решења, некада не постоје ситуације у којима можете све да задовољите. Онда бирате најмање лоше решење или ситуацију која нам омогућава да неку кризу пребродимо.

 За нас као предлагаче овог закона и за мене као министра, ово је најмање лоше решење, да покушамо, с обзиром на то да је ограничено време… Дакле, не предлажемо сада неку трајну категорију, која би била директно у супротности са Уставним судом и да кажемо – океј, за предузећа та и та тражимо измену Закона до даљњег, до неке нове одлуке Скупштине Републике Србије да се мења заштита. Не, тражимо за један број предузећа до 31. октобра, а за други део предузећа, онај мањински, само један ограничени период, тако да верујем да ћемо имати разумевање свих посланика за такву ствар.

 Што се тиче Агенције за приватизацију, потпуно сте у праву. И ово што смо сада коментарисали и ваш коментар је био управо на основу разговора јутрос на Одбору за привреду, када смо вас информисали о проблемима са којима се суочава Агенција за приватизацију, и то је чињеница. Један део послова је везан за неприпремљену документацију, папире, за нерад, у најблажем облику речено, у претходном периоду.

 Информисао сам вас да смо тражили нова решења, да је 31. децембра именован нови директор, шта је урадио у том периоду, шта је затекао и какве промене смо направили. То смо врло храбро решили. Ја имам врло јасан став по питању наших агенција да морамо озбиљно да их реформишемо, чак многе да угасимо.

 Имаћемо за десетак или петнаест дана овде у парламенту расправу о Закону о улагањима у којем предлажемо гашење две агенције, формирање једне нове на потпуно новим, корпоративним принципима управљања – нити политички, нити буразерски, нити на било који начин. Причамо о економији која не познаје било коју категорију осим тржишног пословања. Али, оставићемо то за то.

 Што се тиче саме Агенције за приватизацију, малопре смо спомињали, пошто је неко од посланика коментарисао питање стечаја, ми ћемо Законом о стечају предвидети озбиљне промене у концепцији и организацији институција које прате стечај, тако да ће један велики део посла који обавља Агенција за приватизацију бити пребачен. Имамо предлог за једну другу концепцију, институционални оквир. Сама Агенција за приватизацију ће претрпети озбиљне промене, и то тек у другој половини године или од септембра месеца.

 Када највећи део послова приведемо крају, доћи ћемо са предлогом како да у будућем периоду вршимо мониторинг над процесима које смо започели у овом моменту. Јер, када обавите одређене послове у процесу приватизације, имате период надзора над тим процесима како бисте избегли ситуацију да вас неко превари као државу. Дакле, како ћемо формирати тело које ће радити мониторинг, једну мању групу људи, довољно стручних и образованих, који могу то да раде стручно, о томе ћемо овде причати у другој половини године, односно од септембра месеца. Само да знате да планирамо, у оквиру портфолија Министарства привреде, озбиљне промене у агенцијама и оним државним институцијама које ми контролишемо. Хвала.

 ПРЕДСЕДАВАЈУЋИ: Реч има народни посланик Ђорђе Милићевић.

 (Дејан Раденковић: Реплика.)

 Немате могућност, господине Раденковићу. Изволите, господине Милићевићу.

 ЂОРЂЕ МИЛИЋЕВИЋ: Поштовани министре, поштовани представници Министарства, поштовани представници Агенције за приватизацију, даме и господо народни посланици, колега Раденковић је у уводном излагању, као овлашћени представник посланичког клуба Социјалистичке партије Србије, рекао да ћемо ми подржати овај законски предлог. Оно што ћу ја додати јесте да подржавајући овај законски предлог посланички клуб СПС заправо жели да подржи циљ који се жели постићи усвајањем овог законског предлога, а то је да се реши судбина оних предузећа за која постоје услови и могућност за приватизацију, односно да се олакша и помогне поступак приватизације.

 У потпуности смо сагласни са вама, господине министре, када кажете да све оно што није урађено у претходном временском периоду, када је реч о поступку и процесу приватизације, треба и мора да се уради сада. У томе, наравно, имате подршку посланичког клуба Социјалистичке партије Србије.

 Правећи некакву хронологију, тачно је да Закон из 2001. године није могао да оконча и заврши овај изузетно важан поступак и процес за Србију. Нажалост, примењујући овај закон, а последице јесу катастрофалне и погубне за српску привреду, имали смо веома слаба предузећа, читав амбијент је био лош.

 У прилог оваквој констатацији говори оно што сте ви рекли у данашњем уводном излагању, да ми данас заправо говоримо о 526 предузећа чију судбину треба да решимо, а, чини ми се, чак преко 70% чине предузећа која су већ била приватизована, па је приватизација раскинута и данас се та предузећа налазе у озбиљним проблемима. Такође сте рекли да првих педесет од 526 предузећа имају дуговања од четири милијарде евра, што су огромни проблеми.

 Тачно је и то да Закон који смо усвојили у републичком парламенту 2014. године јесте отклонио бројне недоречености и недостатке које је имао Закон из 2001. године. Тачно је да он јесте, по нашем мишљењу, направио један квалитативан помак, искорак унапред када је реч о регулисању самог поступка и процеса приватизације, али је тачно и то да постоје евидентни проблеми у примени одређеног броја чланова овог закона. Ти проблеми се управо решавају усвајањем предложених измена и допуна Закона о приватизацији о којима данас говоримо, кроз три, рекао бих, главне промене.

 Дакле, све оно што није могло бити решено у претходном временском периоду биће решено кроз три кључне или суштинске промене. Прва промена тиче се тога да ће предузећа за која су објављени тендери за приватизацију бити заштићена до 31. октобра. Друга промена је да Влада Републике Србије може донети одлуку да одређени број предузећа буде заштићен најдуже до годину дана. Трећа промена – процена тржишне вредности предузећа на дан 31. децембра 2014. године.

 Када је реч о ономе што на неки начин представља прву промену, дакле, када је реч о предузећима за која постоје административни и сви други потенцијали да се може објавити њихов позив за продају, та предузећа, дакле, хоће бити заштићена до 31. октобра, односно биће заштићена од принудне наплате док се не оконча трећи позив за приватизацију. Уколико се предузећа продају, добиће нове власнике, то је позитивно, добро, то и јесте циљ предложених измена. Уколико се то не деси, предузеће одлази у стечај.

 Што се тиче друге промене, такође веома важне, Влада ће имати могућност да сачини списак одређеног броја предузећа, лицитира се са бројем седамнаест, ми ту цифру нисмо могли да видимо и то није тема закона о којем данас говоримо, али Влада ће сачинити списак одређеног броја предузећа која ће бити заштићена најдуже до годину дана.

 Оно што ми желимо да кажемо поводом одлуке коју Влада треба да донесе јесте да је веома важно имати веома јасне и прецизне критеријуме, верујемо да их имате, и да треба имати једну орочену заштиту. Тачно је, заштита јесте годину дана, али та заштита може бити и релативно краћа.

 С друге стране, што се тиче критеријума, веома је важно да неки од критеријума буду: утицај тих предузећа на запосленост у држави, али и на запосленост у региону, утицај предузећа на рад других привредних субјеката у држави, одрживост предузећа, тржишни потенцијал и, наравно, стратешки значај који предузећа имају уколико се баве производњом стратешки значајних производа.

 Оно што такође желимо да вам сугеришемо, важно је, по нашем мишљењу, по мишљењу посланичког клуба СПС, да оног тренутка када Влада донесе одлуку о одређеном броју предузећа чија заштита хоће бити орочена, дакле, најдуже до годину дана, ресорно министарство (то јесте једна сугестија од стране посланичког клуба СПС и мислим да сте ви то малочас и поменули) формира појединачне тимове за свако предузеће и да ти тимови буду у континуитету у контакту и са руководством предузећа, али и са синдикатима.

 Јер, нажалост, тачно је да руководства појединих предузећа нису имала за циљ и интерес да се започне са озбиљним поступком и процесом приватизације. Тачно је и то да вредности које су утврђене за поједина предузећа јесу отежавале и онемогућавале завршетак поступка и процеса приватизације. Врло је важно, када је реч о једној новој процени тржишне вредности, да сагледамо све промене које се јесу у међувремену дешавале, да се утврди реално стање имовине, обавеза, капитала и стварна тржишна вредност, како сте ви дефинисали, на дан 31. децембра 2014. године.

 Наравно да није идеја и циљ предложених измена и допуна Закона о приватизацији о којима данас говоримо да се пролонгира или одуговлачи приватизација. Наравно да није циљ да се приватизација не заврши. То је стратешко опредељење Владе Републике Србије. Влада Републике Србије се Законом о приватизацији обавезала да ће продају друштвеног капитала завршити до 31. децембра и ми верујемо да ће тај посао бити завршен. Овде је суштина у следећем: да се, уз сагледавање прилика и ситуације у појединим предузећима где постоји могућност да се оконча поступак приватизације, помогне да се та приватизација успешно заврши.

 Што се тиче других предузећа, у којима нема могућности да се оконча поступак приватизације, та предузећа одлазе у стечај. Уколико се не може спровести реорганизација кроз стечај, одлазе у банкрот и ликвидацију.

 Оно што је веома важно јесте да ресорно министарство и Влада Републике Србије имају један социјално одговоран однос према запосленима у том предузећу. Али, исто тако, недопустиво је да та предузећа стоје у једном недефинисаном и нерешеном статусу. Оваква ситуација не може да се пролонгира и одуговлачи унедоглед, да имате некакав фиктиван посао, минималну зараду, да будете терет републичком буџету, а да не привређујете, да не остварујете профит, да немате производњу. Сви губици, када је реч о овим предузећима, директно јесу терет републичког буџета. Индиректно јесу терет пореских обвезника. Оног тренутка када уђу у поступак стечаја, она јесу терет сопствене имовине.

 Дакле, за посланички клуб Социјалистичке партије Србије сама приватизација јесте национални проблем. Нажалост, огроман број грађана Србије јесте осетио негативне последице поступка приватизације у претходном временском периоду. То је за нас национални проблем, и од реализације и завршетка овог изузетно важног поступка и процеса зависиће умногоме и економска будућност државе.

 Ми као посланички клуб подржавамо намеру, настојање Владе Републике Србије и ресорног министарства да изнађу што већи број стратешких партнера за поједина предузећа, за што већи број предузећа и да се што већи број предузећа успешно приватизује. Верујемо да ће измене о којима данас говоримо омогућити да се на један фер и ефикасан начин коначно заврши промена власништва предузећа, да читав процес буде транспарентан и да постоји један ниво, рекао бих, максималне одговорности.

 Верујемо да ће се у Србији окончати поступак приватизације, и у интересу Републике Србије, и у интересу запослених, и у интересу синдиката, али, наравно, и у интересу поверилаца. Веома је важно да сви ови које сам набројао буду на истој страни. У супротном, то јесте веома лоша порука за инвеститоре који размишљају о евентуалном доласку на наше тржиште.

 Дакле, ми овде говоримо о, рекао бих, нужним компромисима неколико принципа који јесу од подједнаке важности и подједнаког значаја.

 Шта је циљ? Циљ је сачувати радна места у предузећима која имају тржишну перспективу. Малочас сам говорио да треба на прави начин размотрити критеријуме који ће определити вас као Министарство да предложите одлуку Влади Републике Србије и да треба сагледати стратешки значај одређених предузећа.

 Тим поводом желим да направим дигресију у односу на оно што сте споменули у уводном излагању. Реч је о два предузећа, мислим да сте их споменули – ИМТ и ИМР. Дакле, Србија има велики потенцијал у пољопривредној производњи. Неке процене су да је потребно око 15.000 трактора годишње. Између 350.000 и 360.000 трактора домаћих пољопривредника је произведено управо у овим предузећима. Обнова пољопривредне механизације домаћим тракторима за осиромашене пољопривреднике, са релативно малим поседима, јесте најефикаснија и најреалнија у овом тренутку.

 Треба истаћи да ова два предузећа јесу међусобно стратешки партнери; ИМР производи између 30% и 40% делова за тракторе ИМТ-а. У тракторе ИМТ, ИМР уграђује се око 97% домаћих компонената. Усмерени су и на домаће произвођаче, дакле, према неким подацима којима располажемо, имају 200–300 кооперантских фирми, са око 5.000 запослених. Имају, колико смо схватили, стратешке партнере, седам заинтересованих стратешких партнера. Реч је о производњи трактора са традицијом дугом деведесет година, што сврстава ове наше фирме у ред добро котираних произвођача, са изузетно обученом радном снагом. Мислим да оба предузећа запошљавају, у овом тренутку, око 1.100 радника.

 Без обзира на проблеме које ова два предузећа у овом тренутку имају, ми смо просто желели да вам сугеришемо, то наравно не доводи у питање нашу подршку и подршку концепту о којем данас говоримо, али смо просто желели да вам сугеришемо, имајући на уму потенцијал пољопривредне производње, развојне шансе које Србија у том контексту има, да са аспекта стратешког значаја размишљате и о ова два предузећа.

 Дакле, на самом крају, јасно је да изменама и допунама Закона о којима данас говоримо Влада Републике Србије и ресорно министарство врло јасно показују, по ко зна који пут, да политика није и неће бити изнад економије и да ова влада не постоји због политичких странака, политичких партија које јесу део владајуће коалиције, већ због грађана Србије. Ми овде говоримо о моделу како сагледати проблеме и како понудити решења за будућност генерација, дакле, прекинути са процесом економске утопије, јер то није одржива економија.

 Још једном, на самом крају, у дану за гласање имаћете подршку посланичког клуба Социјалистичке партије Србије када је реч о циљевима који се желе постићи усвајањем овог законског предлога. Захваљујем.

 (Дејан Раденковић: Пословник.)

 ПРЕДСЕДАВАЈУЋИ: Захваљујем, господине Милићевићу. Изволите, господине Раденковићу, по Пословнику.

 ДЕЈАН РАДЕНКОВИЋ: Члан 103. потпредседниче, прекршили сте члан 103. Када је претходни говорник говорио, нисте га упозорили да износи неистине, а то је ваша обавеза.

 ПРЕДСЕДАВАЈУЋИ: Захваљујем, господине Раденковићу.

 ДЕЈАН РАДЕНКОВИЋ: На чему захваљујете? Дозволите ми да објасним шта је …

 ПРЕДСЕДАВАЈУЋИ: Нећу дозволити да користите јављање по Пословнику за реплику. Захваљујем. Реч има министар Жељко Сертић.

 ЖЕЉКО СЕРТИЋ: Само кратко, један мали коментар на излагање претходног посланика, с обзиром на то да је споменуо две компаније које су некада биле озбиљне компаније и велики гиганти и запошљавале далеко већи број радника него данас.

 Међутим, суочили смо се веома много пута у претходном периоду са оптужбама како њих, као ни неке друге компаније, нико није хтео да прими, како нису имали простор у Министарству привреде да дођу, како нико у Агенцији за приватизацију није желео са њима да разговара.

 Сада вам јавно пред камерама кажем оно што сам рекао на том састанку где смо чули такву оптужбу – позивам представнике синдиката, директоре, руководство, чланове надзорног одбора, не знам ко је све тамо био, да седнемо заједно пред камерама и да набројимо колико пута сам ја седео на састанцима у Министарству привреде са њима, кога смо све примили од инвеститора, колико је разговора у Агенцији за приватизацију било обављено.

 Пре два и по или три месеца смо направили један велики састанак на коме смо дефинисали тим људи, који треба, независно од нас, ево вам, људи, направите модел какав ви мислите да треба, али да буде законски уоквирен, да буде веома јасан, прецизан и спроводљив и донесите нам га, са задовољством ћу да га потпишем и да дам предлог. Не можете из суве дреновине да извучете воду за купање. Не можете да направите из нечега што не постоји нешто. На овај начин, какви су предлози били, свако је чуо само свој део.

 Нама су се свакако јавиле неке компаније из Европе и ван Европе и долазиле са предлозима, али оне увек прво кажу – да, ми смо заинтересовани. Онда представници синдиката, које веома поштујем, и директори чују тај део, али не чују онај други део када ти исти људи кажу – али ми ћемо да дођемо у компанију под тим и тим условима. Јер, први представници најзаинтересованије компаније за ИМТ су рекли – ми нећемо ове раднике, ми нећемо да ово функционише на овај начин, нама не треба ова машина, опрема, нама треба само име.

 Па, зашто би то неко платио десет, двадесет, тридесет, педесет, сто милиона евра? Нико то неће на тај начин. Али људи чују селективно, чују само оно што желе да чују. И, по принципу одговорности, да ја не бих одговарао пред својим радницима, да бих ја био добар вођа синдиката, ја ћу да кажем – ови горе нису ништа урадили. Директор ће да опере руке за себе. Не само у овом случају, у многим случајевима. Онда су сви криви горе: Агенција за приватизацију, Министарство привреде и, на челу, министар привреде.

 Ја вам кажем да то није истина. Небројено пута је са тим компанијама обављен разговор, са инвеститорима, али модел приватизације у оквиру ових законских решења и са овом транспарентношћу која се од нас тражи, и начином како су то видели страни инвеститори и оним што је компанија могла да понуди – не постоји. Постоје неки други начини, кроз стечајни поступак, кроз издвајање дела имовине, и оно што сам рекао – да држава заштити свој део имовине, да преузме грађевинско земљиште, потенцијално, које постоји.

 Да ли је неко дошао тамо заиста због машина и опреме? Онда треба да купи само фабрику и само ту опрему која стоји ту и да производи тракторе или машине или шта год друго, а не да дођете да купите за милион евра неку опрему која је стара и расходована, која више нема ни кроз амортизацију никакву вредност, а зато ћете да за пет година направите бум у изградњи на том делу земљишта.

 Заиста, није само пример ово, само желим да рашчистим јер знам да су појединци из компанија долазили, и по посланичким групама, и разговарали на различитим странама. Зато сам и рекао, када сам завршавао свој део – молим вас, желео сам да причамо о аргументима, да причамо аргументовано о свакој ситуацији. Не постоји човек, нити ми који седимо испред вас, нити било ко запослен у Министарству привреде, Агенцији, коме није био циљ да објавимо што је могуће већи број приватизација, да спакујемо документацију по пропису како је дато и да дамо покушај било коме да у оквиру пакета који се направе дође да приватизује. Међутим, постоје заиста проблеми, реални и објективни. Набрајао сам их, нећу више понављати.

 Суштински, желим само да ви имате поверење у оно што ми радимо, да знате да смо озбиљно почели да радимо, да смо сви прионули на посао, да смо изабрали тимове, најбоље људе из Агенције за приватизацију да нам помажу у том процесу, да су око нас најкомпетентнији људи који раде свој посао. Господин Тривунац је школован, в. д. помоћника министра, таква му је тренутна улога у Министарству, али води комплетан процес приватизације заједно са директором приватизације. Човек који је школован у Америци, који има више сертификата, међународних, него било ко од нас овде у сали. То су људи који воде процес приватизације и који знају шта можемо, шта не можемо, како то постоји и на који начин.

 И даље ћемо чинити за свако предузеће, и за ИМТ и за ИМР такође, све што можемо, да покушамо кроз ове друге процесе да им нађемо стратешког партнера, али постоји објективна реалност, која мора да буде уважена од свих партнера у тој игри, а не само од нас. Хвала вам лепо.

 ПРЕДСЕДАВАЈУЋИ: Захваљујем. Реплика, Ђорђе Милићевић.

 ЂОРЂЕ МИЛИЋЕВИЋ: Није реплика. Просто, пре свега да вам се захвалим на одговору. Није нам намера, ни мени као посланику, представнику посланичке групе, да упутим било какву критику и да кажем да Министарство ништа није урадило по питању ова два предузећа. Чак нисам ни споменуо да сте били незаинтересовани да разговарате. Напротив, само смо упутили једну сугестију, јер сте ви у уводном излагању поменули ова два предузећа. Мислим да је добро да имамо једну квалитетну расправу данас, да имамо један отворен дијалог и да разговарамо управо на овај начин, један реалан приступ, уз аргументе и чињенице.

 Ви сте изнели аргументе и чињенице и ми смо вам на томе захвални. И, наравно, то сам рекао више пута у свом излагању, апсолутно се не доводи у питање поверење за поступак и процес који треба сви заједно да завршимо у Србији, понављам, у интересу Републике Србије, синдиката, у интересу запослених и поверилаца. Захваљујем на одговору.

 ПРЕДСЕДАВАЈУЋИ: Захваљујем, господине Милићевићу.

 Поштовани народни посланици, у складу са чланом 87. Пословника Народне скупштине, сада одређујем паузу до 15.45 часова и молим шефове посланичких група да позову народне посланике да присуствују Посебној седници Народне скупштине на којој ће се обратити председник Републике Италије господин Ђорђо Мартадела. Са радом Девете седнице Првог редовног заседања настављамо одмах по завршетку Посебне седнице. Захваљујем.

 (После паузе – 16.25)

 ПРЕДСЕДАВАЈУЋИ: Настављамо са радом. Реч има народни посланик Иван Јовановић. Није у сали. Народни посланик Неђо Јовановић није ту. Реч има народна посланица Гордана Чомић. Изволите.

 ГОРДАНА ЧОМИЋ: Захваљујем. Закон о изменама и допунама Закона о приватизацији који је пред нама, пред нама је са идеалним разлозима да буде добро критикован. Пре шест месеци, односно пре годину дана овде смо слушали слатке речи о томе да ће преко 526 предузећа која нису успела у приватизацији да буду приватизована, јер је проблем закон. Онда смо се суочили са реалношћу, па видели да то баш не иде тако и да постоје, нажалост, разлози зашто није успела приватизација. Када би се хтела у само једној сликовитој реченици описати садржина овог предлога, онда он гласи – сад ћемо завршити, само да продужимо рок.

 Имам потпуно разумевање за министра привреде и сматрам да овој теми заиста сви морамо прићи на најозбиљнији могући начин. Две ствари ми је драго чути. Данас овде има врло мало тонова зле воље према приватизацији уопште и врло мало негативног. Има реалности и има свести о томе да можда различито видимо успех примене овог закона. Али, да ће неки људи на крају остати без посла, у томе се слажемо. То је заједничка брига, нема везе ко је власт, а ко је опозиција. Баш зато мислим да треба пажљиво саслушати другачију реч и другачије мишљење.

 Имам само два питања, две молбе, захтева. Први се тиче критеријума ко ће бити одабран да буде на некаквом списку до 31. октобра, односно годину дана. Кључ минималне одбране владавине права је у томе да ви знате, не да ми сада одговорите, него да знате да одговорите било када, да вас било ко пита. Ако тога не буде, онда ће то бити приватан договор неформално моћних људи који су једни другима достављали спискове. Ја не желим да се то деси, јер то никоме није на корист.

 Друго јасно питање које морате да имате, не данас за мене, али генерално, јесте начин на који је унесен проблем са имовином на територији Косова и Метохије. Имамо проблем са сагласношћу са Уставом. Имамо проблем, јер у образложењу пише да овако морамо да решавамо јер је косовска агенција за приватизацију узурпирала имовину и права на која ми полажемо право.

 Зашто сматрам да треба имати јасан одговор на то питање? Зато да не буде интерпретације да је то тачка којом се омета нормализација односа Београда и Приштине, да је то намерно уношење једне одредбе у Закон да би се имало оправдање и добар изговор зашто се неки добри процеси не дешавају.

 Ја желим јасан, јаван, чист списак о томе како је донета одлука, ко је ту и зашто је нешто стратешко, као и јасан одговор о томе на који начин ово што је уписано у Закону о приватизацији на Косову и Метохији утиче на процес нормализације.

 Све мање од тога, понављам, не сада и не овде, биће заједничка штета, како год неко после вас или неко данас с вама интерпретирао одговорност за стање у којем се налазе предузећа која се не могу приватизовати.

 Зашто кажем да ми је драго да има мање тонова негативног о приватизацији? Зато што је потребно да се суочимо с реалношћу. Зато што, када је приватизација почела, како је рекао један мој познаник на интернету, она је само упалила светло над привредом која десет година није извозила, над привредом која је за десет година стигла до 214% јавног дуга, над привредом која није радила. Приватизација је само упалила светло. Ја се надам да ћемо је заједно, ми из Демократске странке свакако, осветлити тако да што већи број људи има користи од добрих решења у предузећима у реструктурирању, односно од примене овог закона.

 Док не видимо јасне одговоре, не верујем да ја могу да дам свој глас за овакав закон.

 ПРЕДСЕДАВАЈУЋИ: Захваљујем, госпођо Чомић. Реч има народни посланик Верољуб Арсић. Изволите, господине Арсићу.

 ВЕРОЉУБ АРСИЋ: Даме и господо народни посланици, пажљиво сам пратио ову дискусију о приватизацији, односно о изменама и допунама Закона о приватизацији. Ја бих замолио колеге посланике да у неким својим будућим дискусијама не вређају интелигенцију људског рода и да представљају продају „Максија“ „Делезу“ као велику инвестицију. Продали смо предузеће које се бави услугом. Значи, ту нема производње, нема нових радних места. Представљати то као страну инвестицију, лично мене вређа. Продаја имовине нису стране инвестиције. Нешто сте продали, новац потрошили и ту је крај.

 Неко је споменуо да ако наставимо овако, да ће у Србији последњи који изађе да угаси светло. Србија је била до 2012. године на том путу. Ускоро ћу да вам кажем како се спроводила приватизација, постојало је више модела, како се значајна имовина предузећа пљачкала и како је у међувремену 400.000 људи остало без посла.

 Исто тако, ја могу да прихватим да су грешке постојале. Када нешто радите па погрешите, није страшно. Али, ово што се дешавало са српском привредом, са субјектима приватизације, то није грешка, него искључива намера. Немојте да се под изговором грешке и политичком ценом коју је неко платио на изборима заклањате. Кога је брига за вашу политичку цену плаћену на изборима када су људи остајали без посла? Још увек онима који су спроводили такву политику у добром делу ни длака с главе не фали.

 Неки бивши министри који су долазили из једног града из Шумадије, са једном гитаром, данас се представљају као успешни бизнисмени на Копаонику. Данас нам соле памет неки бивши потпредседници влада, као угледни професори, шта треба да радимо, а показали су шта су урадили.

 Под изговором критике, будите макар мало искрени према себи да кажете – нису у праву они који су вршили власт, а имали су ваше поверење као народних посланика.

 Не знам како поједине колеге посланици доживљавају политику, али ја не доживљавам да је у политици све дозвољено и да посланик, било који министар, било који председник општине, било који републички, локални или покрајински функционер има право да лаже, да зна да лаже, само да би добио политичке поене.

 Чуо сам доста тога када је било предлагано да се измене и допуне неких закона ставе на дневни ред, али хајдемо редом.

 Шта је проблем са предузећима која су у реструктурирању, која су приватизована па враћена држави, са предузећима која су у одређеном тренутку била планирана за приватизацију?

 Хајмо мало о тим предузећима, прво, која је требало да буду приватизована. Ево, до дана данашњег нису. Константно су бележила губитке у свом раду. Изговор је био да се купује социјални мир. Да се куповао социјални мир и да се бринуло о радницима, не би биле толике плате руководствима тих предузећа. Те плате су им давале све владе до 2012. године. Који су економски ефекти политике коју су та руководства спроводила? Ужасни. Ја ту политику, да сам на вашем месту, посланика бившег режима, не бих могао да браним. Моје васпитање ми не би дозволило да браним. То је ваш проблем.

 Сада је, наводно, прича за раднике брига. А није било бриге када су се овде у Скупштини доносили закони да је почетна вредност капитала једног предузећа 20% од књиговодствене вредности предузећа. Значи, нешто што кошта сто милиона динара, књиговодствено кошта десет, а почетна цена је два.

 Вратићемо се и на Железару. Одлично сте ме подсетили. Вратићемо се и на Железару, и на 2003, и на 2012, и на 2011. годину и како смо ту добили губитке.

 Само ви тражите теме. За сваку вашу тему имамо одговоре како сте водили државу. Шта се дешавало тада? Куповали су јефтино предузећа, негде за готов новац. Значи, одмах су располагали комплетном имовином. Ту комплетну имовину су распродавали по вишеструко већим ценама него што су је купили од државе.

 Ни то није страшно, под једним условом – да су бринули о радницима. Не, било је у интересу само да се што више новца стави у џеп. Онда долазимо до тога да су закони писани до 2012. године за једну уску групу људи.

 Други начин приватизације јесте био на одложен рок од пет година. Како су то радили? Закључивали су споразуме о докапитализацији са Агенцијом за приватизацију. Како се то завршавало? Тако што су, уз сагласност Агенције, субјекте приватизације задуживали на тржишту, новац испумпавали у повезана лица.

 Ево, ја ћу да наведем како то изгледа у пракси. Рецимо, ево, колега, немојте да мислите да се на вас односи, господине Веселиновићу, али рецимо да имате три предузећа. Једно ваше предузеће, или ви лично, купи нешто из приватизације за мали новац и одмах креће са распродавањем имовине, чак и готовог новца које то предузеће има. Онда та средства која сте прикупили трансакцијама новчаним са профактурама уплатите свом другом предузећу, па опет са трансакцијама пребаците трећем предузећу.

 У међувремену, пошто предузеће није било 60 дана у блокади, за оно друго које је добило средства предмета приватизације огласите стечај. Не пријавите дуговања, не пријавите потраживања, позовете Агенцију, претходно завршите стечај другог предузећа, позовете Агенцију и кажете – ја нећу ово да приватизујем, враћам вам. Како? У дуговима. Новац је код трећег предузећа. Шта може да уради повереник капитала? Ништа. Да појури дугове? Па, они се налазе код предузећа које је у међувремену угашено. Дужник је мртав, нема наследника, нема ничега.

 Тако се арчио капитал који је стваран педесет година. Зашто? Зато што је било могуће јефтино купити, зато што се куповало за врло мало новца.

 Ево, та чувена прича око „Сартида“, то вам је исто један добар пример. Предузеће које је дуговало највише домаћим банкама, око 1.200.000.000 долара. Онда тај чувени професор са универзитета, под јако сумњивим околностима, као директор Агенције за санацију, стечај и ликвидацију банака отпише „Сартиду“ све дугове. Али, да би то било макар мало доведено у једну законску форму, сачека да ненадлежни суд у Београду, а не надлежни Трговински суд у Пожаревцу, закључи уговор са компанијом „US Steel“. Када је закључен уговор да се „Сартид“ прода за двадесет пет милиона евра, односно тридесет пет милиона долара, онда тај чувени професор отписује милијарду долара дугова домаћих банака.

 Онда је неко дошао у посед једне јако велике и скупе имовине, за мали новац. Радио је ту колико је радио, процењује да му се више не исплати, и онда чувена Влада Бориса Тадића каже – ми то купујемо за један долар да бисмо имали социјални мир. Није тачно. Купили смо за много више пара. На уговору је писало један долар или један евро, не сећам се више ни ја. Наследили смо триста милиона дугова „US Steel“-а у „Сартиду“. Значи, ми смо то предузеће, које је било наша имовина, платили 275.000.000 евра, плус један евро. Е, тако су то радиле демократске владе од 5. октобра наовамо.

 Или, брига за раднике, ево примера – „Тигар“, продат је онај који је производио аутомобилски програм, остало је нешто друго, тамо ради 500 радника, до 2011. године константан губитак. Можете да негодујете, имате завршне рачуне па проверите. Зашто? Зато што се о том предузећу старао један бивши министар и један бивши посланик. Знате због чега? Није га било брига за 500 радника који раде у „Тигру“. Било га је брига како ће „Тигар“ да дође у стечај да би се на јефтин начин купило одмаралиште које припада том истом „Тигру“. Велики стручњак! Народ му је дао надимак „дерикожа“, „војвода од Меридијан банке“.

 Ви мислите да су примери „Сартида“ и „Тигра“ усамљени? Нажалост, нису. Имамо ту причу и око приватизације путарских предузећа. Па, то је онај модел о коме сам вам малопре причао – како ћемо кроз финансијске трансакције да опљачкамо предузећа која су купљена за мало новца.

 Да ствар буде још гора, тај који је смислио тај план није хтео на овоме да се заустави. Та предузећа су, под изговором да треба сачувати радна места, враћена држави. Држава се и даље задуживала, држава је и даље плаћала неспособно и лоповско руководство у тим предузећима, огромне количине новца. Зашто? Да би на ред дошло и оно предузеће које је здраво и оно које још увек ради, да би и она имала исту судбину као и ова прва предузећа која су приватизована.

 Ваљда је мој колега посланик, када је говорио о гашењу светла, мислио на тај план, да онај који задњи изађе из Србије угаси светло овде. Само вам је мало, чини ми се, Влада Александра Вучића ту покварила рачун, па гашења светла неће бити. А неће више бити ни таквих приватизација.

 Одговоре на питања немате. Како то да тај „Тигар“ 2011. године бележи губитке, 2012. године има добит, 2013. године има добит, 2014. године има добит, да исплаћује плате за петсто радника, да им редовно уплаћује доприносе и да према држави измирује обавезе?

 Како то нисте могли да решите проблем „Сартида“ како треба?

 Они који су вршили власт у Србији су много зла нанели грађанима. Мислим да ни сами нисмо свесни колико је тога. Могу данима да вам набрајам предузећа која су на овај начин упропашћена. Хоћемо „Минел“ из Младеновца? Предузеће које је радило, које је имало производњу, које је имало уговоре, сада је оптерећено са 50.000.000 евра дугова и у реструктурирању је. Где је тих 50.000.000 евра? Јесу ли радници добили за плате? Нису. Завршила су код другог предузећа, друго уплатило трећем, па је у међувремену друго угашено, и тако укруг. Сада је држава то добила да решава. То сада мора да решава ова влада.

 Баш бих волео, кад рачунате колики нам је јавни дуг па говорите неистине, да узмете папир и оловку па израчунате колико нам је увећан јавни дуг на име предузећа која су била приватизована, онда враћена држави, а у међувремену опљачкана. Да се неко брине о овим грађанима, не бисмо данас имали овакав закон.

 Ја бих волео да видим, предложићу га за Нобелову награду, нека га Влада Републике Србије предложи за Нобелову награду, ако неко може ова предузећа без овог закона да извуче из свих проблема у које су доведена од 2001. године наовамо, са кризним штабовима, са министрима који су дошли у Скупштину са гитаром, а сада су угледни бизнисмени, са професорима који су били потпредседници Владе, па су нам уништили финансијски сектор, па сада неко каже – немојте да радите за стране банке. Па, не радимо ми за стране банке! Ви сте домаће позатварали! О чему говорите? Постали смо сви, као држава, таоци страних банака. Па, није ова влада нас довела до ове ситуације, него владе и Војислава Коштунице и Бориса Тадића, све владе до 2012. године. Влада Александра Вучића решава проблеме.

 И, када добацујете, немојте да се идентификујете са оним када сам рекао да у политици није морално лагати, јер знате истину. Када знате истину, лаж је још гора. Зато ћемо ми без проблема да гласамо за ове законе, да видимо шта можемо од ових предузећа да спасемо, за разлику од оних који су хтели да угасе светло и у тим предузећима и у Србији.

 ПРЕДСЕДАВАЈУЋИ: Захваљујем, господине Арсићу. Реч има проф. др Јанко Веселиновић. Претпостављам, реплика на помињање председника странке? Изволите.

 ЈАНКО ВЕСЕЛИНОВИЋ: Хвала, председавајући. Наравно да не реплицирам на онај део и на помињање мог имена, јер се заиста нисам препознао, то је господин Арсић рекао.

 Међутим, господина Арсића бих подсетио, тај из „Меридијан банке“, како га је назвао, он вам је сада саветник за приватизацију „Телекома“. Александар Вучић је „Lazard“ изабрао за приватизационог саветника, господина Ђелића. Једна ствар.

 Друга ствар, неспособна и лоповска предузећа и неспособни лоповски руководиоци, па, ти су вам сада сви руководиоци по разним министарствима, разни кадрови из Г17. Па, не можете врата отворити од њих.

 Ко је у затвору? Ко је у затвору због двадесет четири приватизације? Гутате кнедле, господине Арсићу. И дан и ноћ је Александар Вучић причао о двадесет четири приватизације и о двадесет четири лоповске приватизације. Ништа од тога. Нико није ухапшен. Данас господин Арсић прича једну бајку коју су већ сви заборавили. Причате бајке, господине Арсићу. Двадесет посто књиговодствене вредности. Па, сам господин Вучић је рекао да би био срећан кад би неко за један динар купио Железару, зато сам вам и помињао Железару.

 И ви бисте сигурно били срећни када би неко за један посто књиговодствене вредности купио ових петсто и нешто предузећа. Ко може да приватизује по књиговодственој вредности предузећа која су у колапсу захваљујући резултатима разних влада, од Мирка Цветковића до Владе Мирка Марјановића? Ако хоћете, можемо и обрнуто, господине Арсићу.

 ПРЕДСЕДАВАЈУЋИ: Захваљујем, господине Веселиновићу. Да, господине Арсићу, имате право на реплику, али пре тога реч има министар Жељко Сертић. Изволите.

 ЖЕЉКО СЕРТИЋ: Молим вас, само ради разјашњења, када је „Телеком Србије“ објавио јавни позив за прикупљање понуда за приватизационог саветника, јавила се компанија „Lazard Freres“, победила на том конкурсу, дала валидна документа, гаранције и све остало што иде у том процесу. Прочитао сам у медијима да господин Ђелић ради у тој компанији. То никакве везе нема с тим, јер комплетан део посла ради потпуно друга екипа и никада није био нити у Влади Србије, нити у Министарству, нити у „Телекому“, он лично, на било који начин. То је приватна компанија која бира свој начин функционисања и рада. За нас је важно да је валидна, да може да уради свој посао, а да ли су новински чланци у којима се каже да је господин Ђелић тамо запослен или није, о томе заиста не можемо да причамо. У званичном процесу, нигде господина Ђелића нема у том поступку.

 ПРЕДСЕДАВАЈУЋИ: Захваљујем, господине Сертићу. Право на реплику, господин Верољуб Арсић, на помињање вашег имена.

 ВЕРОЉУБ АРСИЋ: Знате шта, постоји велика разлика. То се све дешавало за време Владе Бориса Тадића и неких других; рецимо, пљачка „Агробанке“, за време Владе Бориса Тадића; Развојна банка Војводине, за време Бојана Пајтића и Бориса Тадића. Не видим ја разлику између ББ, али не Брижит Бардо, него Борис и Бојан.

 Још нешто, када спомињете ту фирму у којој ради Божидар Ђелић, сетите се и другог предузећа које је радило процену капитала у Србији где је један од сувласника био баш министар приватизације. Да ли се сећате тога? То сте заборавили. Селективно памћење имате.

 Ја сам рекао више пута, политичку цену сте платили, али најскупљу цену су платили грађани, не ви. Жао ми је што због законске регулативе, јер су закони и писани тако да нико не одговара а да прави злоупотребе, нема могућности да неки буду процесуирани. Такве сте законе писали.

 Што се тиче књиговодствене вредности, замислите кад очистите све дугове предузећа, превалите све на државу, а онда то продате по књиговодственој вредности, са 20% од те књиговодствене вредности, а све остало плати држава! Времена када су та предузећа приватизована, када су могла добро да се продају и кроз добру продају да се сачувају, прошла су. Сада, нажалост, имамо економски неспособна предузећа о којима морамо да се бринемо, и о тим радницима.

 ПРЕДСЕДАВАЈУЋИ: Захваљујем, господине Арсићу. Реч има шеф Посланичке групе СНС Зоран Бабић. Реплика на помињање странке. Изволите.

 ЗОРАН БАБИЋ: Да ли господин Арсић гута кнедле или не, то је дискутабилно питање, али оно што се дефинитивно зна јесте да су због неспособне, нестручне, некомпетентне, лоше политике Бориса Тадића многи људи у Србији остали без посла, неки без будућности, а највећи број без парчета хлеба, а не без кнедле.

 Када неко помиње двадесет четири... И, схватам да је овај уздах уздах за тим временима, која се никада више неће поновити. Знам одакле је, хвала, госпођо Чомић. Када говоримо од 24 спорне приватизације, те 24 спорне приватизације су настале у време Бориса Тадића. Сада тај исти Борис Тадић каже – а зашто нисте ухватили лопове?

 Ја вас питам – а зашто сте, Борисе Тадићу, дозволили да лопови краду у те 24 приватизације? Зашто сте игнорисали покојну Верицу Бараћ? Зашто сте игнорисали ставове Европске уније, која вам је говорила да су начињене 24 лоше, пљачкашке приватизације?

 Али, ја се надам да неко у овој сали зна да је правосуђе независна грана власти, да неко зна, ако Бојан Пајтић не зна па каже – када дођем на власт, ја ћу да хапсим; да бар професор правног, односно професор права, опростите, зна да правосуђе, тужилаштво, судови то раде.

 Ви нисте имали снагу ни да извршите истрагу те 24 спорне приватизације, а сада очекујете од господина Арсића, од мене, од господина Сертића да наручујемо и пресуде. Не, нећемо то да радимо зато што поштујемо нашу државу…

 (Председник: Време.)

 … зато што поштујемо све наше институције и зато што се и према политици и према нашој држави односимо одговорно.

 ПРЕДСЕДАВАЈУЋИ: Захваљујем. Реч има проф. др Јанко Веселиновић, помињање имена председника странке. Изволите.

 ЈАНКО ВЕСЕЛИНОВИЋ: Заиста, ја бих волео да се вратимо на расправу о Закону, али не могу да не одговорим на неке очигледне неистине.

 Прво, од двадесет четири спорне приватизације, које су спорне, чак, по неким питањима и за ЕУ, само једна је делимично урађена у време Владе Бориса Тадића, како ви кажете. Дакле, двадесет три приватизације су урађене у време Владе Војислава Коштунице, са којим сте ви и сада, са његовом странком, до данас, не знам од сутра, у коалицији на свим могућим нивоима. Ради истине.

 Дакле, не кажемо ми да ви треба да хапсите оне који су спровели те пљачкашке приватизације, али треба да обезбедите услове да то ради независно правосуђе, а то нисте учинили. Постоје два разлога, или две могућности. Једна је да је то правосуђе и тужилаштво стварно неспособно. Друга могућност, која је такође у оптицају, јесте да ви са људима који су учествовали у тим приватизацијама имате неки политички дил. Једно од та два је засигурно тачно. Дакле, или институција не раде, зато што сте неспособни, или имате неки договор са њима. Па, не мислите ваљда да опозиција може да спречи те истраге?

 Обезбедите независно тужилаштво, независни суд да истражи те пљачке о којима се говори, па да онда причамо о теми уместо да се стално враћате, већ три године, колико сте на власти, назад. Дајте да причамо о ових петсто и нешто предузећа, немојте да се враћамо десет-петнаест година уназад.

 ПРЕДСЕДАВАЈУЋИ: Захваљујем, господине Веселиновићу. Шеф Посланичке групе СНС Зоран Бабић. Изволите.

 ЗОРАН БАБИЋ: Неко овде није способан да се врати ни годину дана уназад, па не зна ко је тада био министар финансија, а ко министар привреде. Толико што се тиче враћања уназад.

 Када је 2012. године, изборном вољом, дошло до промене власти, у Специјалном суду за организовани криминал, у неким фиокама које је онако дебело прекрила паучина и прашина, затекли смо, односно затекли су, никада нисам ушао у Специјални суд, затечене су две оптужнице. Две. Толике приватизације, толико лоше урађено, толико пљачки, толико људи остало без посла, толико упропашћених фирми – две оптужнице, са два прста прашине преко њих!

 Па, ко је онда ту правио дилове? Они који оптужнице нису подизали. А и те што су подигнуте, биле су у прашини. Па, ви сте то радили. За годину дана, у Специјалном суду за организовани криминал је подигнуто и потврђено 158 оптужница. О којим диловима причате? Па, то су ваши другари, то су ваши пајташи, вама су финансирали странке, и сада их финансирају.

 С друге стране, што се тиче тог способног или неспособног правосуђа, нисам компетентан да ја то радим, нити сам неозбиљан тако да преузимам улогу на себе, такву улогу, али то су људи који сте ви довели. Па, нико није остао без посла у правосуђу за ове три године, нико није отишао из правосуђа, нико нов није доведен. Па, ако су неспособни, ви сте одговорни зато што сте такве довели, ако тврдите да су неспособни. Па, то је ваша реформа правосуђа! То је реформа за коју нико, ни у Србији ни ван Србије, није рекао једну једину добру реч. О чему ви причате онда?

 (Председавајући: Време.)

 Којом аутопројекцијом гледате, па кажете – то су ваши, ви сте се са њима договорили? Па, то је ваша аутопројекција, господине Веселиновићу.

 ПРЕДСЕДАВАЈУЋИ: Захваљујем, господине Бабићу. Да бисмо се вратили на тему, дајем паузу два минута.

 (После паузе.)

 ПРЕДСЕДАВАЈУЋИ: Настављамо са радом. Реч има народни посланик Жарко Мићин. Изволите, господине Мићин.

 ЖАРКО МИЋИН: Захваљујем. Поштовани председавајући, господине министре, представници Министарства, Агенције за приватизацију, даме и господо народни посланици, пред нама се данас налазе измене и допуне Закона о приватизацији којима се прописује заштита од принудне наплате за седамнаест стратешки битних предузећа за Републику Србију, као и заштита предузећа у поступку приватизације која су пре 2012. године била предмет злоупотребе; данас су та предузећа због тога оптерећена бројним потраживањима од стране поверилаца, који би у случају принудне наплате у потпуности могли зауставити приватизацију ових предузећа.

 Нажалост, данас је преко петсто предузећа у поступку приватизације у тешкој ситуацији. Један од разлога за то је стари Закон о приватизацији, чијом је применом, а и неприменом, нанета велика штета како привреди, тако и грађанима Србије, при чему је српска индустрија скоро у потпуности уништена. Захваљујући злоупотребама које је омогућавао стари Закон о приватизацији, велики део грађана је осиромашио, велики део остао је без посла. Од 2.300 продатих предузећа, приватизација је раскинута чак у 680 случајева.

 Управо из ових разлога, ова скупштинска већина је прошле године усвојила нови Закон о приватизацији којим су ови недостаци отклоњени. Међутим, законом који је тада усвојен прописани су рокови за одлагање поступка принудне наплате на имовини предузећа у поступку приватизације, који се морају променити јер би у супротном многа предузећа код којих приватизација није завршена била у опасности да буду угрожена принудном наплатом од стране поверилаца.

 Управо из поменутих разлога, Влада је овим изменама и допунама Закона предложила да се ове одредбе мењају тако да се рок за могућност покретања поступка принудне наплате за предузећа од стратешког значаја за Републику Србију продужава за једну годину од дана ступања на снагу Закона, а све како би се спасла ова предузећа за која постоје реални услови за продају.

 Реални услови за продају ових предузећа постоје, јер ова предузећа, после черупања којима су била изложена пре 2012. године, а сада захваљујући напорима Владе Републике Србије, данас показују економски опоравак. Међутим, с друге стране, ова предузећа су управо због поменутог черупања данас угрожена, односно оптерећена бројним поступцима принудне наплате од стране поверилаца, због чега је потребно одложити ове поступке како ова предузећа не би била угрожена.

 У питању је седамнаест предузећа која су стратешки важна за Републику Србију. Нека од њих су некада били гиганти, као што су: „Галеника“, ФАП, ФАМ, „Јумко“, „Ресавица“, „Икарбус“, РТБ Бор итд. Ова предузећа данас запошљавају преко 20.000 људи, чија би радна места могла бити доведена у питање уколико се овај закон не би усвојио.

 Овим изменама Закона заштићена су и предузећа за која је Агенција за приватизацију расписала или ће тек расписати јавне позиве, а до дана ступања на снагу измена нису продата. И она ће бити заштићена од принудне наплате све до 31. 10. 2015. године, чиме ће се омогућити да се и ова предузећа евентуално успешно продају.

 Такође, овим изменама Закона о приватизацији заштићена су и предузећа која послују на територији Косова и Метохије, која послују заиста на једном тешком тржишту, где су изложена одузимању имовине, где су изложена противправној приватизацији. Управо зато их морамо заштитити, и њихову имовину и људе који тамо раде.

 Овим изменама Закона се предлаже и усаглашавање имовине, обавеза и капитала уписаног у продајну документацију са фактичким стањем, тако да ће након ступања на снагу ових измена сви субјекти приватизације који су у поступку продаје морати ажурирати своју имовину, обавезе и капитал са 31. децембром последње пословне године. Овим усаглашавањем ће се одступања свести на најмању могућу меру, а све у циљу како би се олакшала контрола постојеће имовине и обавеза. Овакво усаглашавање даје одређену сигурност и самом потенцијалном купцу, који ће лакше сагледати право стање имовине и обавеза предузећа.

 Значајно је рећи да се овим изменама Закона прецизира и казнена политика у погледу спречавања злоупотреба у поступку приватизације, па се тако кривична одговорност проширује на одређена одговорна лица, и то не само на лица овлашћена од стране Агенције за приватизацију, него и на самог купца у поступку приватизације, и у случају када се односи на давање неистинитих или непотпуних података о имовини и обавезама, или достављање непотпуне или нетачне документације, за шта ова лица могу бити осуђена на казну затвора од три месеца до пет година, и новчаном казном од сто хиљада до милион динара.

 Сматрам да је Влада Републике Србије предлагањем ових измена Закона о приватизацији учинила један добро промишљен потез, који је изнуђен тешким стањем у многим предузећима која су у поступку приватизације, стањем које је последица злоупотреба и небриге за време владавине претходног режима, због чега сада овакве измене представљају неопходан услов за успешно окончање поступка приватизације предузећа од стратешког значаја за Републику и других предузећа која су у поступку продаје.

 У дану за гласање ћу подржати овај закон, и позивам све своје колеге да учине исто како бисмо подржали напоре Владе Републике Србије које чини за економски опоравак Србије, а и за добробит преко 20.000 људи који раде у овим предузећима. Хвала.

 ПРЕДСЕДАВАЈУЋИ: Захваљујем. Реч има народна посланица мр Мирјана Ђоковић. Изволите.

 МИРЈАНА ЂОКОВИЋ: Поштовани председавајући, уважени министре са сарадницима, колеге посланици, грађани Србије који пратите нашу данашњу дискусију о одређеним законским изменама Закона о приватизацији, и то по хитном поступку, јер је јако важно да се примена овог закона обезбеди што пре јер на тај начин избегавамо штетне последице како на социјалном, тако и на привредном плану...

 Овај закон отклониће многе недостатке претходног закона. Као пример ћу узети предлог Владе да се одређени субјекти приватизације изузму, а то су субјекти који имају стратешки значај за нашу државу. Не смемо заборавити да је управо у тим стратешким фирмама запослено око 25.000 радника, тако да одлазак ових фирми у стечај и губитак посла за велики број грађана доводи до великих потреса у Републици Србији како на социјалном, тако и на привредном плану.

 Одлагањем истека рока за заштиту од принудне наплате на једну годину од дана ступања на снагу закона отвара се могућност да се покуша са ревитализацијом ових субјеката и са очувањем радних места.

 Све што није завршено претходних петнаест година, сада морамо да завршимо, и то помоћу три главне промене Закона о приватизацији: предузећа за која су објављени тендери за приватизацију добијају заштиту до 31. октобра; Влада за мањи број предузећа може донети одлуку о заштити до годину дана; и, процена тржишне вредности на дан 31. децембра последње пословне године – ту се тражи усаглашавање стања имовине, обавеза и капитала у продајној документацији са фактичким стањем, да се одступања сведу на најмању могућу меру. Поента је, дакле, да се за максималан број предузећа нађе стратешки партнер или да их продамо.

 Добро је да је припремљен озбиљан транзициони фонд од шеснаест милијарди динара. И, у договору са ММФ-ом, не треба да кршимо правила; суштина је да сви радници чија предузећа уђу у проблеме узму отпремнине и на тај начин бар привремено реше свој социјални проблем. Нови закон одредиће ко иде у рај, а за кога више нема шансе. Прича мора да се оконча најбоље могуће за државу, али и за армију људи који ће остати без радноправног статуса. Важно је напоменути да у свим активностима нема ничег лошег уколико су те активности транспарентне. Битно је да нема трансакција које се раде мимо закона.

 Сада имамо три групе фирми. У првој се налази 17 фирми које су заштићене од поверилаца годину дана; у другој групи се налази 28 предузећа за која је валидна документација и за њих ће се расписати други круг, јавни позив за продају; у трећој је 117 фирми, где заштита од поверилаца престаје 31. маја. За преосталих 340 нема наде, а то значи да ће морати у стечај.

 Радници предузећа која према владином плану буду отишла у стечај могу да рачунају на помоћ транзиционог фонда. Средства која добију не треба да потроше на текућу потрошњу, већ за покретање сопственог бизниса, било да раде самостално или удруживањем кроз оснивање нових малих фирми. Поновићу, у тој армији људи који остају без радног ангажмана значајан је број људи који су одлучни у својој професији, само треба имати мало храбрости. Нека ово буде једна врста мог апела да средства користе за инвестиционо улагање и тако крену у бољу будућност, да сигурно зарађују за себе и за своје породице.

 Извлачимо закључак да су досадашњи позитивни приватизациони ефекти крајње скромни, а да су они негативни у пуној мери дошли до изражаја. Процес приватизације још увек је далеко од свог савршеног краја, али наша влада чини све да својим активностима сачува што је могуће више радних места.

 Мени је апсолутно јасно да приватизација није магична машина за стварање профита и да неће баш тако брзо да доведе до раста ефикасности. Стање које смо наследили је такво да су предузећа економски ослабљена, положај запослених је веома тежак. Неко је заборавио, пре нас, да приватизација није само економска ствар, већ је увек социополитичка ствар.

 Наша влада чини све и улаже максималне напоре да у свом транзиционом процесу постигне позитивне помаке, како у постизању макроекономске стабилности, тако и у смањењу стопе незапослености. Дакле, ми нећемо да рушимо започето, али морамо да исправљамо грешке и да вршимо даљу афирмацију елемената неопходних за ефикасну тржишну привреду.

 На крају, јако је важно да кажем да ова влада неће давати субвенције за непродуктивна предузећа, већ смело улази чак и у реформу јавног сектора, што ће бити кључна детерминанта успешности једне владе.

 И, да резимирам данашњу дискусију, приватизација ће бити окончана у законском року и процес ће бити вођен у складу са свим законским правилима, биће потпуно јаван и отворен. У дану за гласање, са својим колегама из Посланичке групе Српске напредне странке подржаћу овај предлог закона. Хвала.

 ПРЕДСЕДАВАЈУЋИ: Захваљујем. Реч има народни посланик Радмило Костић.

 РАДМИЛО КОСТИЋ: Хвала, председавајући. Даме и господо народни посланици, уважени гости из Министарства привреде и Агенције за приватизацију, ја ћу се трудити да будем веома кратак.

 Ова влада је преузела решавање многих тешких задатака, али ми се чини да је један од најтежих сигурно ревитализација привреде, реформа јавног сектора и, коначно, завршетак приватизације у Србији.

 Закон о приватизацији је донет прошле године, да подсетимо оне који су мало заборавили, и прошао је веома квалитетну јавну расправу, како стручне домаће, тако и међународне јавности.

 Продужавање рокова које се предлаже овим изменама и допунама Закона о приватизацији односи се на групу предузећа, што показује спремност самог министарства и Владе да се коначно овај процес заврши.

 Иако смо свесни чињенице да су готово сва предузећа у реструктурирању технолошки заостала, 50% њих више и не обавља делатност, изгубљено је тржиште, изгубљени су добављачи, постоје дуговања према држави итд., улажући максималне напоре ускоро ћемо и ову страницу нашег немара затворити, кроз проналажење стратешких партнера, купаца, кроз стечај и слично. Коначно ћемо знати на чему смо. Завршићемо процес пресипања из шупљег у празно, понављање поступака приватизације и слично.

 Свесни смо да ћемо због лоших процена у приватизацији сви заједно плаћати цех, на основу судских пресуда због незаконитости у раскиду неких приватизација, али изборићемо се и са тим.

 Ја ћу навести само један пример лоше приватизације, тако да кажем, а то је приватизација „Првог маја“ из Пирота, која је први пут спроведена 2004. године, па је раскинута 2007. године; па је 2012. године опет приватизован, а у међувремену се вратио у реструктурирању. Потрошене су паре, добијени подстицај од СИЕПА, данас су радници на улици, менаџмент није одговоран, па, нека се Министарство носи са тим проблемима.

 С обзиром на то да видим да је и господин Шубара нестрпљив јер га чека велики посао, да се врати у Агенцију, а и људи из Министарства, ја ћу тиме завршити. Желим вам пуно успеха у будућем раду. У дану за гласање подржаћемо ове измене. Хвала.

 ПРЕДСЕДАВАЈУЋИ: Захваљујем, господине Костићу. Реч има Миланка Јевтовић Вукојичић, а нека се припреми народни посланик Зоран Бојанић. Изволите.

 МИЛАНКА ЈЕВТОВИЋ ВУКОЈИЧИЋ: Поштовани председавајући, уважени представници Министарства привреде, на почетку желим да кажем да су данас на дневном реду Скупштине Предлог закона о изменама и допунама Закона о приватизацији и Предлог закона о изменама и допунама Закона о стандардизацији. И један и други закон и те како су важни, пре свега са економског аспекта.

 Стратешки циљ Српске напредне странке јесте економски опоравак Републике Србије, економски опоравак на здравим и реалним привредним основама. Само економски опоравак Републике Србије може довести до новог запошљавања и даљег напретка Републике, као и свих њених грађана.

 Оно што желим да истакнем, то је да се Предлогом закона о изменама и допунама Закона о приватизацији постиже неколико циљева. Најпре, штите се предузећа која имају стратешки значај за Републику Србију, као и предузећа чија се имовина налази на територији АП Косова и Метохије, или се претежна делатност или седиште налази на подручју ове аутономне покрајине. Штите се од принудне наплате потраживања, односно од принудног извршења од стране поверилаца, и то најдуже до годину дана.

 У питању су предузећа која имају стратешки значај за Републику Србију, али и предузећа која имају велики значај што се тиче питања запослености. Такође, имају велики значај што се тиче регионалне запослености и регионалног развоја појединих подручја, али се ради и о предузећима која имају тренутно текућу ликвидност и производе и обезбеђују средства за своје ликвидно одржавање.

 Оно што такође желим да нагласим јесте да се овим изменама и допунама Закона штите предузећа од принудне наплате и принудног извршења, и то најкасније до 31. октобра ове године. То су предузећа у којима је расписан јавни позив за продају капитала и предузећа у којима је расписан јавни позив за избор стратешког партнера.

 Желим да нагласим да долазим из југозападног дела Србије, из града који се налази у долини реке Лим. Читава лимска долина се у периоду претходног режима, чија је окосница била Демократска странка, називала „долином гладних“. Доласком нове власти 2012. године, односно доласком премијера Александра Вучића, у југозападном делу Србије, где спадају и Прибој, и Пријепоље, и Нова Варош, и комплетан Златиборски округ, појавила се нада и сигурност грађана ових општина да ће доћи до економског опоравка и економског развоја, јер су симбол овог краја југозападног дела Србије – камиони.

 Први државник који је у Прибој дошао не да се слика у празним фабричким халама, већ да се суочи са проблемима који су се дешавали у Фабрици аутомобила Прибој јесте управо наш премијер Александар Вучић. Он је дошао у октобру месецу 2013. године, а одмах у новембру месецу 2013. године формирана је радна група како би се помогло у изналажењу стратешког партнерства.

 Тридесетог маја 2014. године потписан је меморандум о разумевању између Владе Републике Србије и финске фабрике за производњу тешких камиона „Сису ауто“. Двадесет трећег јануара 2015. године Влада Републике Србије донела је одлуку о приватизацији ФАП-а путем стратешког модела, где ће се формирати ново предузеће и Република Србија ући у стратешко партнерство са финском компанијом „Сису ауто“. То свакако значи економски опоравак Републике Србије, али и поновно препознавање Републике Србије на мапи земаља познатих по индустријској производњи тешких камиона.

 Свакако, Српска напредна странка ће у дану за гласање подржати и један и други закон. Хвала.

 ПРЕДСЕДАВАЈУЋИ: Реч има народни посланик Зоран Бојанић.

 ЗОРАН БОЈАНИЋ: Захваљујем. Господо из Министарства привреде, господине Шубара, колегинице и колеге, овај предлог измена и допуна Закона је само нормалан след онога што ова влада ради и закона који смо овде изгласали у прошлој години и покушај да приведемо крају (ту се, изгледа, сви слажемо) једну безуспешну приватизацију, која нас годинама оптерећује и мучи.

 Оно што ме чуди у данашњим дискусијама јесте управо покушај да се наметне нека колективна амнезија, да све прекрију снегови, заборав и шаш. Управо то не смемо дозволити. Ја бих замолио господу која учествује у раду, и у Агенцији и у Министарству привреде, да строго поведе рачуна.

 Смета ми што у овим предлозима закона нема консеквенци за оне који су ове привредне субјекте, а има их преко петсто, довели у ову ситуацију у каквој јесу. Не мислим ту само на бившу владу, бивше министре. Пре свега мислим на руководства тих предузећа, на заступнике капитала, на директоре који су дозволили да они дођу у ситуацију да радници... Узећу један пример из града Краљева, одакле ја долазим. Колегиница Цица је поменула малопре овај град гладних. Па, Краљево личи сада на град гладних. Град који је имао феноменалну индустрију, и то тешку индустрију, Фабрику вагона „Магнохром“; да не причам о јаким трговинским кућама.

 Поменућу Фабрику вагона као пример. Имамо Фабрику вагона, имамо безуспешну приватизацију у украјинској фирми „Азов импекс“, која се на крају завршила тако да је и Агенција за приватизацију сада у блокади због тих 4.000.000 евра које Влада Републике Србије и ми, сви грађани Републике Србије, треба да вратимо тим страним инвеститорима јер су добили судску пресуду (око 495.000.000, колико ја знам).

 Сви ми то сада враћамо због некога ко је дозволио да радници Фабрике вагона тридесет месеци не примају плату, да 650, што бивших што садашњих, радника поднесе тужбе против те исте Фабрике вагона, да та иста Фабрика вагона дугује 13.000.000 евра јавним предузећима и државним установама, да та иста Фабрика вагона, нажалост, дугује „Железницама Србије“ 295 вагона, којих нигде нема, а тих 295 вагона је неких 435.000.000 динара, средства која смо добили из Фонда за развој Републике Србије. Зар неко не треба да одговара за то? Зар да одговарају само радници Фабрике вагона?

 Управо овај Предлог закона ће, надам се, најзад истерати лисицу на прави пут. Завршићемо приватизацију, сигуран сам, и Фабрике вагона. Можда не у овом облику и не на овај начин, али они сегменти фабрике који сада функционишу, као што је „Ливница“, опстаће. Све оно што ради и функционише, опстаће.

 Поменућу на крају свог излагања још једног бившег гиганта. То је „Магнохром“. Задовољство ми је што могу да кажем да је „Магнохром“ поменут као предузеће које је код Агенције за приватизацију дало једну од најбољих процена имовине, то је неких десет милиона евра. За „Магнохром“ постоје стратешки партнери, Пољаци и Грци. Сигуран сам, ако не у првом кругу, можда због висине вредности имовине, сигуран сам да ће у другом кругу, а пре 31. октобра, индустрија „Магнохром“ стећи стратешког партнера. Захваљујем.

 ПРЕДСЕДАВАЈУЋИ: Захваљујем. Реч има народни посланик Милија Милетић. Изволите.

 МИЛИЈА МИЛЕТИЋ: Уважени председавајући, уважени представници Министарства привреде, колеге посланици, грађани Србије, ја сам Милија Милетић, долазим из најлепше општине, Сврљига, који се налази поред Ниша, и говорићу о Предлогу закона о изменама и допунама Закона о приватизацији.

 Током примене Закона о приватизацији показали су се одређени недостаци које је требало хитно решити, јер је веома важно за предузећа која су у поступку, као и за њихове раднике, да се поступак успешно оконча. У последњих шест година није приватизовано ниједно предузеће, док је ранијих година приватизовано на хиљаде предузећа. То је сигнал да треба нешто мењати, а превентивно треба заштитити предузећа у поступку продаје, јер заштита од принудне наплате истиче 31. маја и многе фирме би могле бити на удару поверилаца.

 Тако се овим предлогом рок за приватизацију помера на 31. децембар 2015. године, али за предузећа која је Влада прогласила предузећима од стратешког значаја, као и предузећа са Косова и Метохије овај рок не важи. То је оправдано, јер се ради о великим предузећима, која имају важну улогу у привреди Републике Србије.

 Зато морамо учинити све што је у нашој моћи и, као прво, изменити одредбе постојећег Закона о приватизацији и створити основне предуслове за успешну приватизацију свих предузећа, али, ипак, са нагласком на предузећима од стратешког значаја, као и предузећима са Косова и Метохије, предузећима која тамо претежно послују или им је имовина на Косову. Она су посебно изложена различитим притисцима, као и незаконитој приватизацији од стране косовске агенције за приватизацију.

 Прва измена у том циљу је то што субјект приватизације мора да изврши попис и процену фер тржишне вредности целокупне имовине и обавеза са стањем на дан 31. децембар последње пословне године, а не 2013. године, како је било до сада, што је добар предлог, јер ће тај податак бити најстабилнији у стању, у продајној документацији неће бити надуваних, нереалних вредности које одвраћају потенцијалне купце и стратешке партнере.

 Следећа значајна измена састоји се у одлагању принудног извршења и принудне наплате против субјеката приватизације најкасније до 31. октобра 2015. године, а за предузећа од стратешког значаја и предузећа са Косова одлагање је до истека једне године од дана ступања на снагу овог закона, што значи до средине 2016. године.

 Одлагањем рока за принудну наплату и принудно извршење продужава се заштита ових предузећа, и то је најзначајнија измена у овом предлогу закона. Овим се ствара могућност да се покуша у наредних пет месеци са одржавањем ових предузећа и очувањем свих радних места у предузећима. Спречава се одлазак свих предузећа у стечај, чиме се спасавају радна места и социјални мир.

 Овде је конкретно реч о 54 предузећа за која је објављена продаја. Сигурно је да је веома опасно угрозити егзистенцију 27.000 радника и њихових породица, као и остати без 54 предузећа, од којих је 17 од стратешког значаја, са 21.517 запослених, и 37 других предузећа са укупно 5.857 запослених.

 Овај закон се доноси да би се успешно решила судбина субјеката приватизације, за које постоје услови за продају, јер ако би током поступка дошло до принудних извршења, продаја и опстанак би се угрозили и онемогућили.

 Сигурно да је важно спасти ФАП, „Галенику“, „Просвету“, предузећа металске индустрије, али је битно спасти и предузећа у југоисточној Србији. Рецимо, „Галеника“ је веома битна, као што је малопре рекао и министар Сертић, за нас из општине Сврљиг зато што је формирала у Сврљигу једно предузеће 2000. године, зове се „Хербогал“. Ја очекујем да ће после опоравка „Галенике“ постојати могућност да решимо проблем „Хербогала“.

 Још нешто што је битно за наше фирме које се налазе на југоистоку Србије, у Нишу (машинска индустрија, електронска индустрија) – овим предлогом закона и његовим доношењем имаћемо могућност да пуно ствари побољшамо, да одрадимо много боље приватизације него до сада. На тај начин, имаћемо могућност да појачамо привредну активност у Нишавском округу и југоисточној Србији. Увек стављам нагласак, општина Сврљиг одакле долазим, али за мене и моје Сврљижане битан је и Ниш, јер покретањем Ниша имамо велику шансу да покренемо и целу Србију.

 За нас пољопривредне произвођаче – ја сам представник Уједињене сељачке странке – веома је битан 25. мај, не због тога што је то у прошлом веку био Дан младости, већ због тога што је данас Герман и у мојој општини се данас не ради пољопривреда.

 Малопре сам напоменуо 25. мај, Дан младости, стварно имам поверења у нашу владу, у нашег премијера, у нашег министра привреде, јер сам сигуран да ћемо доношењем овог закона потпомоћи да упослимо младе људе. Зато ћу ја као посланик Уједињене сељачке странке у посланичком клубу Српске напредне странке гласати за Предлог овог закона. Сигуран сам да ћемо овим законом потпомоћи да се реше проблеми запошљавања у целој Србији, а стављам акценат на Ниш и југоисточну Србију и моју општину Сврљиг.

 ПРЕДСЕДАВАЈУЋИ: Реч има народни посланик др Весна Симић.

 ВЕСНА СИМИЋ: Поштовани председавајући, уважени представници Министарства привреде, колеге народни посланици, уважени грађани Републике Србије, систем стандардизације у Републици Србији уређен је Законом о стандардизацији из 2009. године. Међутим, имајући у виду да су се европска правила из ове области променила 2013. године, указало се као неопходно ускладити одредбе важећег закона са овим изменама, што је неопходан услов за европске интеграције Републике Србије.

 Дакле, кроз предложене измене и допуне Закона о стандардизацији постижу се следећи циљеви: усклађеност домаћих прописа са уредбом Европског парламента; стварају се услови да Институт обавља и додатне послове ради успостављања одрживог и стабилног извора финансирања, што је један од услова за пуноправно чланство у европским организацијама за стандардизацију, односно Институт би се, поред послова стандардизације, бавио и пословима сертификације; прецизније би се утврдило који се стандарди и сродни документи користе као основа за доношење српских стандарда и сродних докумената и у којим случајевима; уштеда буџетских средстава, с обзиром на то да се изменама и допунама Закона укида обавеза Института да решења о доношењу и укидању српских стандарда објављује у „Службеном гласнику Републике Србије“.

 Поред уштеде буџетских средстава, корисницима се олакшава сналажење у систему стандардизације, што је од посебног значаја за мала и средња предузећа са малим бројем запослених, која имају ограничене административне и стручне капацитете.

 Дакле, предложеним изменама се постиже боља прегледност информације о важећим стандардима, јер се објављивањем одлуке о доношењу стандарда у гласилу и на интернет страници Института омогућава корисницима да без додатних трошкова пронађу све информације о донетим стандардима.

 Овим изменама и допунама се, такође, постиже потпуно усклађивање са праксом Европске комисије и европских националних тела за стандардизацију.

 На крају, као што је колегиница Александра Томић, као овлашћени предлагач Српске напредне странке, данас лепо рекла, овим изменама и допунама наши домаћи производи ће добити међународни сертификат, што би им омогућило да буду конкуренти на међународном тржишту. Ја ћу у дану за гласање подржати предложене измене и допуне, а сигурна сам да ће то учинити и све колеге из Српске напредне странке.

 ПРЕДСЕДАВАЈУЋИ: Реч има народни посланик Жарко Богатиновић.

 ЖАРКО БОГАТИНОВИЋ: Даме и господо народни посланици, уважени председавајући, поштовани гости из Министарства привреде, доношењем Закона о приватизацији, који је ступио на снагу 13. августа 2014. године, у великој мери су исправљени недостаци претходног закона и решени бројни проблеми који су се појавили у пракси. Закон је представљао велики искорак напред у регулисању поступака приватизације, а његова примена је указала на постојање извесних проблема у примени одређеног броја одредаба.

 Влада Републике Србије, с обзиром на досадашњи поступак приватизације, није могла да прихвати одржавање постојећег стања, статус кво, па је најлогичније решење доношење закона о изменама и допунама Закона о приватизацији.

 Суштина овог закона о изменама и допунама Закона о приватизацији јесте да предузећа од стратешког значаја за Републику Србију и привредни субјекти на Косову и Метохији буду изузети у односу на постојећи рок за приватизацију, да се олакша поступак приватизације, као и да се утврди реално стање имовине, обавеза и капитала у предузећима и утврди њихова стварна тржишна вредност.

 Законом је прописана обавеза приватизације субјеката са друштвеним капиталом, односно да се друштвени капитал субјеката приватизације мора приватизовати најкасније до 31. децембра 2015. године. Поштовањем овог рока настали би проблеми у реализацији приватизације за велики број предузећа, при чему се не сме изгубити из вида да је одређен број предузећа која имају стратешки значај за Републику Србију и запошљавају око 25.000 радника неприватизован. Због тога се изменама и допунама Закона предлаже изузетак у односу на прописани рок за приватизацију друштвеног капитала, али само у погледу субјеката који су актом Владе одређени као субјекти приватизације од стратешког значаја.

 Изузетак од прописаног рока примењује се и у односу на субјекте приватизације чије се седиште налази или претежна делатност обавља на територији АП Косова и Метохије, или имовина налази и на територији АП Косова и Метохије. Мора се имати у виду, када је реч о овим субјектима приватизације, чињеница да је реч о субјектима који су изложени узурпацији имовине и противправној приватизацији коју спроводи косовска агенција за приватизацију. Наведени субјекти су у неповољнијем положају у односу на друге привредне субјекте у Републици Србији, јер су суочени са недостатком тржишта, административним баријерама и чињеницом да им нису доступни банкарски кредити. Због тога је потребна додатна заштита као вид позитивне дискриминације.

 С обзиром на то да је тренутно у портфолију Агенције за приватизацију укупно 526 предузећа која су предмет приватизације, дефинитивно је јасно да се предложеним изменама Закона не жели потпуно одложити рок за приватизацију, да се и даље жели створити чистији правни поредак и правни амбијент у Републици Србији.

 Наравно да ово представља и поштовање склопљеног аранжмана са ММФ-ом, где је дефинисана обавеза да се прекине дотирање и помоћ било које врсте државним предузећима.

 У вези с наведеним одредбама, допунама Закона предлажу се два случаја у којима би привремено била одложена примена принудне наплате потраживања до 31. октобра 2015. године. Одлагањем истека рока за заштиту од принудне наплате, што представља основне измене предложеног закона, отвара се могућност да се покуша са ревитализацијом ових субјеката и очувањем радних места, а спречава одлазак у стечај ових друштава и губитак посла за велики број грађана, што би, како је у разлозима за доношење овог закона наведено, довело до великих потреса у Републици Србији, како на социјалном тако и на привредном плану.

 Предложене измене и допуне имају за циљ да се стање имовине, обавеза и капитала у продајној документацији усагласи са фактичким стањем, те да се одступања сведу на најмању могућу меру. У том смислу, због протека времена, указује се потреба да се ажурира процена вредности, те се прописује дужност субјекта приватизације да изврши попис и процену фер тржишне вредности целокупне имовине, обавеза и капитала са стањем на дан 31. децембар последње пословне године, односно да достави нови попис и процену са стањем на дан 31. децембар последње пословне године ако је од пописа и процене протекло 12 месеци, као и да припреми приватизациону документацију са стањем на дан пописа и процене.

 У складу с наведеним изменама, прописивање отписа дуга као мере за припрему и растерећење обавеза субјеката приватизације којом се државни повериоци субјеката приватизације обавезују да отпишу дуг са стањем на дан 31. децембар последње пословне године, има за циљ да усклади датум на који се врши отпис са датумом пописа и процене.

 Веома битна одредба на крају, која се мења, јесте одредба којом се прописује одговорност. Проширивање одговорности за кривично дело и на одговорно лице у субјекту приватизације које достави неистините или непотпуне податке о имовини и обавезама субјекта приватизације, или нетачну или непотпуну документацију у програму за продају имовине, има за циљ утврђивање праве, стварне вредности субјекта приватизације.

 Оваквим изменама омогућава се стварање правног оквира да се стање имовине, обавеза и капитала у продајној документацији усагласи са фактичким стањем, те да се одступања сведу на најмању могућу меру. Не сме се сметнути с ума чињеница да ће се, иако се закон односи пре свега на субјекте приватизације, усвајањем предложених допуна Закона створити услови за окончање приватизације, што ће се позитивно одразити на све актере у поступку приватизације: запослене, повериоце, мале акционаре, а пре свега на субјект приватизације. Решавање статуса субјеката приватизације ће позитивно допринети и општем стању привреде Републике Србије.

 На крају, на основу свега изнетог, наравно да ће посланици Посланичке групе СНС подржати овај предлог закона. Хвала.

 ПРЕДСЕДАВАЈУЋИ: Захваљујем. Реч има народна посланица Јелисавета Прибојац.

 ЈЕЛИСАВЕТА ПРИБОЈАЦ: Захваљујем, председавајући. Поштовани представници Министарства, поштовани представници Агенције за приватизацију, уважене колеге народни посланици, поштовани грађани Србије, данас говоримо о Предлогу закона о изменама и допунама Закона о приватизацији, али и о оним приватизацијама које су се у Србији десиле почев од 2000. године. Сви данас говоримо о томе као о једном од наших највећих националних проблема, који је утицао на пропадање економије земље и у многим градовима довео до потпуног гашења привреде и огромног сиромаштва грађана.

 Један од таквих градова јесте и град из кога ја долазим, a то је Краљево, један од ретких градова у Србији, ако не и једини који је поднео највећи терет тзв. транзиције. Краљево је било центар развоја индустрије, али је за веома кратко време доживело свој потпуни суноврат. У периоду од 2003. до 2008. године продато је, што аукцијском продајом, што кроз тендере, више од 25 најуспешнијих краљевачких предузећа. Преко 20.000 људи је остало без посла и без адекватне отпремнине. О сумњивим приватизацијама из тог времена да и не говоримо.

 За разлику од свих претходних влада, ова влада жели да кроз измене и допуне Закона о приватизацији спасе оно што се спасти може, што се јасно види из предлога три најважније измене.

 Прва измена се односи на то да се за предузећа за која су већ објављени тендери за приватизацију и избор стратешког инвеститора поступци принудног извршења и принудне наплате одлажу до закључења уговора о стратешком партнерству или до проглашења поступка неуспешним, а најкасније до 31. октобра 2015. године. На тај начин она добијају заштиту од принудне наплате поверилаца и шансу да се спроведе успешна приватизација.

 Нажалост, има и оних предузећа која су презадужена, која због дуговања и многих других административних проблема тешко да ће наћи купца, јер највећи број потенцијалних купаца заинтересован је само за куповину оних делова предузећа који нису хипотекарно оптерећени.

 Презадужена је и краљевачка Фабрика вагона, која је била симбол југословенске вагоноградње. Хронологија њеног пропадања не разликује се много од других фабрика у Србији, а почела је 2006. године, како је колега истакао, када је Фабрику вагона купила украјинска компанија из Доњецка. Приватизација је поништена, па је онда дошла друга, трећа... Након деценије таворења и лоших приватизација, број запослених је са 5.000 пао на 730, којима се данас дугује преко 30 плата. Шестсто четрдесет пет спорова против Фабрике вагона су покренули што бивши, што садашњи радници. Успостављена је хипотека над имовином од стране Пореске управе и „Војвођанске банке“, а обавезе према државним повериоцима износе око 13.000.000 евра. Блокада рачуна траје већ три године, за износ већи од 8.144.000.000. На основу процењене вредности капитала из 2013. године, губитак капитала предузећа је око шест и по милиона евра.

 Радници Фабрике вагона су свесни тога и желе да се ова агонија што пре оконча. Од 730 запослених, чак 426 радника се пријавило за социјални програм.

 Слична ситуација је и са краљевачким „Ауто-транспортом“ где се изненађујуће велики број запослених пријавио за социјални програм.

 Влада Републике Србије је показала да одговорно брине о судбини свих, па је у том циљу припремила и обавезан транзициони фонд, а кроз решавање статуса предузећа штитиће и интересе радника.

 Друга важна измена јесте да Влада за један мањи број предузећа која су од стратешког значаја може да донесе одлуку о одлагању истека рока за заштиту од принудне наплате за једну годину дана од дана ступања на снагу ових измена и допуна Закона, чиме се ствара могућност очувања радних места за више од 22.000 запослених.

 Трећа битна измена јесте да је субјект приватизације дужан да изврши попис и процену фер тржишне вредности имовине, обавеза и капитала на дан 31. 12. последње пословне године. Оно што је важно истаћи јесте да процену врше лиценцирани процењивачи. Циљ је да се стање имовине, обавеза и капитала у продајној документацији усагласи са стварним стањем и да одступања буду минимална.

 На крају, с обзиром на то да долазим из Краљева и да Краљево има нерешен статус природних лечилишта Матарушке и Богутовачке бање, која је дуго година била препознатљива по здравственом туризму и лечењу стерилитета, радује ме то што су директор Агенције за приватизацију и министар истакли да ће бање бити под посебним режимом и да ће Министарство до краја године направити стратегију њихове приватизације, као и да за Матарушку бању има заинтересованих. Надам се да ће се кроз приватизацију у Матарушкој бањи поново развити здравствени туризам. Са овом владом и премијером Александром Вучићем, сигурна сам да ће се то и десити.

 На крају, у дану за гласање Српска напредна странка гласаће за све измене и допуне Закона. Хвала.

 ПРЕДСЕДАВАЈУЋИ: Захваљујем. Реч има народни посланик Ненад Митровић. Изволите, господине Митровићу.

 НЕНАД МИТРОВИЋ: Поштовани председавајући, господине министре са сарадницима, даме и господо народни посланици, пред нама су данас на дневном реду предлози измена и допуна Закона о приватизацији и Закона о стандардизацији. Ја ћу се мало задржати на изменама и допунама Закона о приватизацији, који има за циљ решавање дугог процеса приватизације који код нас траје скоро две деценије.

 Влада Републике Србије је прихватила одговорност за решавање судбине око петсто предузећа. Од ових петсто предузећа, мало које може да издржи тржишну утакмицу. Пред овом владом постављено је питање како решити проблем ових петсто предузећа и како прекинути ову економску утопију. Немамо одрживу економију због тога што предузећа не плаћају своје обавезе према добављачима, према држави и према радницима.

 Влада се преко ових измена и допуна Закона о приватизацији одлучила да консолидује и опорави фирме, које ће касније моћи да преживе од свог рада. У претходном периоду пракса је била да се нешто обезвреди и уништи како би се лакше продало. Идеја ове владе је да се лоше стање у привредним субјектима поправи, да се поједине фирме оживе и као такве да буду интересантне за потенцијалне инвеститоре.

 Измене и допуне Закона о приватизацији, између осталог, дефинишу условни отпис дуга, попис и процену фер тржишне вредности, припрему приватизационе документације и, наравно, чланом 2. се дефинишу одређени субјекти приватизације од стратешког значаја.

 Стратешки значај за Републику Србије имају субјекти приватизације који испуњавају следеће критеријуме: позитиван утицај на ниво запослености у региону; позитиван утицај на пословање других привредних субјеката; тржишно учешће и тржишни потенцијал; одрживост текуће производно-пословне активности; производ и услуге од значаја.

 Период од годину дана представља период у коме ће бити много мање поверилаца. Имаћемо ликвидну привреду, одлазак радника, односно смањење броја радника преко одласка у редовну пензију и решавање вишка запослених отпремнинама.

 Као позитиван пример свега овога, хоћу да споменем „Јумко“ из Врања. Имали смо прилику да је тамо био штрајк и да су радници били на блокади ауто-пута. Морам да кажем да су нови менаџмент и нови надзорни одбор у овој компанији, у сарадњи са Владом Републике Србије и ресорним министарствима, успели да раднике који су били у штрајку врате у фабричке хале и организују процес производње. Наравно да су и радници који раде у „Јумку“ за сваку похвалу јер су схватили да их предлог менаџмента и Владе Србије води у процес оздрављења и опоравка ове компаније.

 Данас у „Јумку“ ради укупно 1.860 радника; смањени су трошкови за енергенте и исплаћен је део дуга за електричну енергију. На другој страни, дошло је до повећања просечних плата са 13.000 на 18.500 колико је данас, са тенденцијом даљег раста. Плате се исплаћују из сопствених извора, реализацијом уговорених обавеза. Редовно се измирују обавезе према добављачима. Тренутни проценат извршења повећан је са 40 на 70%, са тенденцијом даљег раста. Започета је и реализација социјалног програма.

 „Јумко“ Врање је стратешки важно позиционирана фирма на крајњем југу Србије. Има фабрику минералне воде „Бивода“ у Бујановцу, која запошљава 103 радника, а која би, уз одређено улагање у линију за пуњење стаклене амбалаже и рационализацијом трошкова, могла да повећа број запослених. За Бујановац, као општину која спада у ред неразвијених општина у Републици Србији, од великог је значаја тих стотинак радних места колико имамо у „Биводи“. Такође, хоћу да споменем и „Јумкову“ фабрику у Босилеграду, која је после годину и по дана отпочела са радом.

 Господине министре, ви сте на почетку свог излагања спомињали и „Симпо“. Ове измене и допуне Закона не дотичу „Симпо“, али хтео бих да кажем, с обзиром на то да „Симпове“ фабрике имамо у скоро целом Пчињском округу, да је после 186 дана блокаде „Симпо“ почео да ради. Блокада је била око милијарду и по динара. Добро је да је са повериоцима направљен споразум и да су деблокирани рачуни ове компаније.

 Такође, морам да кажем да је са управом прихода, са локалном самоуправом, са Фондом ПИО извршена конверзија обавеза „Симпа“ у државни капитал. Урађен је план и програм консолидације. Пре свега, напуштен је концепт производње за магацине, финансирање скупих банкарских кредита; окренули су се новој организацији продаје, асортиману производа и цени производа. Измирили су део својих обавеза по различитим основама, а од јануара 2015. године организован је континуирани процес производње. Реализован је и програм решавања вишка запослених преко социјалног програма.

 Овде ћу похвалити менаџмент „Симпа“, који је, у сарадњи са Владом Србије, успео да овако тешко стање доведе у неку нормалу и ствара реалну основу за потпуну економско-финансијску консолидацију која подразумева да „Симпо“ постаје тржишно одрживи систем, са позитивним пословањем.

 Даме и господо народни посланици, ја вас позивам да у дану за гласање својим гласом подржите измене и допуне закона о приватизацији и стандардизацији. Хвала вам.

 ПРЕДСЕДАВАЈУЋИ: Захваљујем, господине Митровићу. Реч има народни посланик Драган Николић. Изволите.

 ДРАГАН НИКОЛИЋ: Господине председавајући, уважени министре са сарадницима, даме и господо народни посланици, поштовани грађани Републике Србије, имали сте прилику данас да чујете много аргумената за и против ових измена и допуна Закона о приватизацији, који смо усвојили прошле године, али нас животна нужда натерала да се данас нађемо у овом парламенту и направимо одређене измене и допуне овог закона.

 Измене су малобројне, нема их на квантитету, има на квалитету. Идеја предлагача ових измена и допуна одредаба Закона јесте да повериоци не могу за један краћи период да наплате своја потраживања и на тај начин онемогуће процес реструктурирања и процес продаје капитала предузећа која толике године стоје, предузећа која су раније служила за гласове, за давање потписа, за попуњавање аутобуса, за одвођење радника на разне митинге различитих политичких опција.

 Нарочито је тога било у периоду од 2000. до 2012. године. Сећам се да су 2012. године радници „Јумка“, два по два, као ученици, одлазили у просторије Демократске странке и потписивали кандидатуру за локалне изборе. Сећам се да су пунили халу, сећам се да су ишли на митинге. Све су друго радили, а нису обављали оно што им је посао. Али, најважније је било у том тренутку, није важно што машине раде, није важно што се дугови гомилају, важно је да победе „наши“.

 Парадигма рада ове владе и овог министарства јесте управо „Јумко“. Рећи ћу да је прошле године у време избора био жестоки штрајк у „Јумку“, обустава рада у потпуности, сукоби, повреде, интервенисала је полиција, покушавали смо да људе смиримо. Међутим, настало је једно безнађе, једна, рекао бих чак, аутодеструкција међу тим људима. Они су изгубили сваку наду, нису хтели да раде. Наносили су на тај начин сами себи штету. Није постојао концепт како и није постојао нико ко је уживао ауторитет да их убеди да ће бити боље.

 У предизборној кампањи, у посети „Јумку“ био је тадашњи први потпредседник Владе, а данас председник Владе, господин Вучић. Ја сам био у тој делегацији, присуствовао је и господин Бабић, разговарали смо најотвореније са тим радницима. Премијер Александар Вучић је тада рекао истину, да ће бити тешко, да нас очекују и зној, и сузе и тешке мере, да морају да буду спремни и на социјални програм и да одлуче шта хоће са својом фирмом, да ли је воле или је не воле.

 Тадашњег директора су једва спасли; чак је отишао на годишњи одмор и никада се више није вратио у фирму. Пошто је усвојен концепт Министарства привреде и пошто је дата идеја да „Јумко“ мора да се стави на ноге, од тог момента почиње, рекао бих, спас и види се светло на крају тунела.

 Ја сам вам због тога веома захвалан, имајући у виду да сам једини посланик из Врања и представљам све грађане Врања иако сам био на листи, чиме се поносим, Српске напредне странке. Желим да вам се заиста захвалим за све оне мере које сте предузели. Рекли сте да „Јумко“ има перспективу; дефинитивно има, знам да су закључили послове од дванаест милиона евра, то је једна сигурна будућност. Раде за војску, раде за полицију, раде за пошту, раде за „Телеком“, а од доласка новог менаџмента којим сам ја, наравно, задовољан. А и ви сте неко ко је посетио „Јумко“ и ко је био веома забринут за судбину тих мера које сте предвидели и предузели, и показали сте да та фирма има перспективу.

 Сада постоји код мене још једна молба, везано за то да се пронађе неко ко ће заиста приватизовати ту фирму, ко ће заиста купити један бренд који се зове „Јумко“, који је заштитни знак Врања уназад педесет година, да та фирма настави да ради, а да се не продају хале, да се не продају управне зграде, да се не продају машине.

 И, добро је да повериоци не могу да уђу и добро је (са њихове стране није, њима је тешко и лоше) што не могу да наплате своја потраживања од „Јумка“, али на тај начин дајете свеж ваздух, дајете могућност да та фирма добије правог приватника који ће наставити производњу.

 Имате у закону један израз који каже – стратешки значај. Стратешки значај је везан за „Јумко“, а рећи ћу вам због чега. То је један пример који је животни. Ради се о погону „Јумка“ у Пољаници, која је некада била општина, сада је једна сеоска средина од 22 села. Тамо постоји тај погон, почео је поново да ради, обновио је производњу. Први пут после 22 године, у једном од 22 села у Пољаници је рођено дете. Мајка је запослена у „Јумку“, удала се, засновала породицу, родила ту бебу. То само показује шта то значи – стратешки интерес. Стратешки интерес је да људи тамо остану, да она старачка домаћинства која су била, затварале су се куће... Сада постоји опет некаква нада и некаква перспектива.

 Такође, знам да је „Симпо“ добио од државе пет милиона евра да би могао да послује, знам да су стали на ноге, знам да је садашњи менаџмент веома агилан и активан у закључивању уговора. Мислим да су закључили неке уговоре, претпостављам уз помоћ Министарства привреде, са црногорским хотелима, које ће опремати.

 „Симпо“ је такође заштитни знак Врања. „Симпо“ је нешто чиме се сви поносимо. Биће нам драго да тај стратешки партнер који се тражи и који ће бити, уверен сам, и пронађен... Знам да су били разговори са фирмом „Дело“ из Русије. Не знам докле се стигло. Знам да постоји више страних партнера који су веома заинтересовани за куповину „Симпа“.

 Ако сакупите број радника ове две фирме, то је отприлике 5.000 људи, у Врању има око 82.000 житеља, па ви сад видите, ако би те две фирме престале да раде, шта би од Врања остало.

 Неколико фирми, наравно, ићи ће у стечај. Мислим на „Заваривач“ и неколико фирми из Врањске Бање. Жао ми је, некоме ко није способан, ко нема снаге – а по вашој процени, очигледно, по мерилима, нису могли да уђу на листу оних којима може да се помогне – некоме нема спаса. Жао ми је, изгубиће посао. Али, видим да сте спремили фонд за социјални програм. Многи од тих радника ће узети социјални програм, отворити себи перспективу, отворити себи радно место. Многи од њих су поштени радници, људи који су годинама радили у дрвној индустрији, који су радили за машином и знају да направе себи приход.

 Очекујем да ћете наставити овако да радите. Сигуран сам да и под палицом председника Владе... И по ономе што сте показали данас, агилност и енергију, уверили сте ме као народног посланика да у дану за гласање треба дати подршку овом закону и могућност да се ове фирме, које могу, спасу и наставе да раде, на добробит свих грађана Србије, наравно и Врања, зато што сам ја отуда и некако сам локалпатриота. Хвала.

 ПРЕДСЕДАВАЈУЋИ: Захваљујем, господине Николићу. Реч има народни посланик Бобан Бирманчевић. Изволите, др Бирманчевићу.

 БОБАН БИРМАНЧЕВИЋ: Хвала. Поштовани председавајући, поштовани министре, поштоване колеге, поштовани грађани, Закон о приватизацији је један од најважнијих закона имајући у виду године које су претходиле доласку на власт Српске напредне странке и ове владе.

 Закон о приватизацији који смо усвојили прошле године био је један од последњих покушаја да се нешто што је годинама систематски уништавано накарадним и погрешним приватизацијама поправи. Оно што је могло, то је и урађено кроз овај предлог закона о промени Закона о приватизацији. Желимо да заштитимо седамнаест предузећа која су, наравно, власништво државе, власништво наших грађана. Самим тим, желимо да заштитимо оно што је наше.

 Оно што је систематски уништавано није лако заштитити. Ми, у ствари, бирамо најбоље могуће решење у једном избору лоших решења. Углавном су то предузећа која су више пута продавана, која су у међувремену изгубила вредност и, једноставно, у овом тренутку представљају више проблем него позитивно пословање, односно позитиван начин.

 Али, држава је ту, Влада је ту, Министарство привреде, које заиста морам да похвалим и из свог личног угла, јер имам одличну сарадњу са њима, као и све колеге посланици. Имамо, коначно, министарство у које сви можемо да уђемо и које је свима широм отворило врата.

 Долазим из града Шапца, где је приватизација заиста узела великог маха, оставила јако негативан траг и просто уништила радна места, почев од предузећа која су била у склопу „Зорка холдинг“ компаније, преко „Саве“, „Наме“ „Јеле“, „Седмог јула“, „Инга“. Списак је заиста невероватно дуг. Али, поносно кажем, долазим из града Шапца где су грађани, и поред тога што у овом тренутку има 18.000 људи на списку Националне службе за запошљавање, успели, управо захваљујући свом квалитету и томе што тамо живе вредни, способни и поштени људи, да преживе ова тешка времена, и поред тога што су за врло кратко време грађани Шапца остали без својих предузећа, без својих радних места, без посла, без будућности.

 Ово је управо прилика да позовем свог колегу, жао ми је што није ту а требало би, озбиљна је тема у питању, Душана Петровића да почне да се извињава свима, пре свега грађанима Шапца, а потом и свима осталима, за оно што је учињено кроз овај процес приватизације. То не важи само за њега, наравно, важи и за Бориса Тадића и за све оне који су то дозволили и који су учествовали у ланцу приватизација.

 Немогуће је на данашњи дан рећи – да, то је било, али то нема везе с нама; ми сада заснивамо другу странку и то што је било, једноставно, не важи. Нису ни Душан Петровић, ни Борис Тадић ни остали који су сада основали странке били кафе-куварице и возачи у министарствима, него су били носиоци политике и носиоци те погрешне приватизације. У складу с тим, свако јутро треба да се извине својим грађанима због онога што је учињено и начина на који је учињено, а не да оснивају друге странке и да кажу – крените за нама у нову будућност.

 Шта је и како је било, не само у Шапцу него у целој Србији, врло добро знају грађани. У складу с тим су и гласали, и у складу с тим је и број посланика у овој Народној скупштини.

 Пошто долазим из „Телекома“, неко је поменуо приватизационог саветника, желим само да поновим оно што је министар већ рекао, а то је да је приватизациони саветник одабран на јавном конкурсу као најбољи понуђач. Једноставно, нигде у тендерској документацији нити је ко тражио, нити је ко одговорио ко је запослен у том предузећу које је добило тендер. Одговорно тврдим да је то урађено у складу са законом и у најбољем интересу како по „Телеком Србија“, тако и по грађане и државу Србију.

 За крај, само желим да још једном позовем оне који мисле добро овој Србији да подрже ове предлоге закона, јер ово су предлози који покушавају да спасу оно што се спасти може. У складу с тим, сви они који добро мисле својим грађанима, својој држави, гласаће за ове предлоге закона. Хвала.

 ПРЕДСЕДАВАЈУЋИ: Захваљујем, господине Бирманчевићу. Господине Брадићу, по ком основу?

 (Благоје Брадић: Поменут је председник странке…)

 Да, али, господине Брадићу, нити сте шеф посланичке групе, нити заменик, нити овлашћени представник посланичке групе. По Пословнику, морали бисте то да знате, господине Брадићу. Захваљујем.

 Реч има народни посланик др Владимир Павићевић.

 ВЛАДИМИР ПАВИЋЕВИЋ: Даме и господо народни посланици, поштовани потпредседниче Бечићу, министре Сертићу и поштовани гости, министар Сертић је, ево, малопре имао прилику да чује неколико успаванки народних посланика Српске напредне странке, попут успаванки које су изговорили господин Бирманчевић, господин Николић и остала господа. Али ја ћу, господине Сертићу сада да вам саопштим пет напомена које се тичу вашег излагања јутрос овде у Скупштини, а и садржине Предлога закона о изменама и допунама Закона о приватизацији, поштована господо.

 Господине Сертићу, у овој Народној скупштини треба да се деси једно мало буђење након читања ових есејских задатака.

 Ви сте јутрос рекли, господине Сертићу, да сте добили врућ кромпир када сте постали министар. Мени је то деловало као да хоћете да се пожалите народним посланицима – видите како је мени тешко, ја сам добио…

 Поштована господо, па, посао министра, нарочито када дође у Народну скупштину, није да се жали нама овде, него да нам саопшти који је резултат иза тога министра, његовог министарства и Владе у целости. Етика одговорности је један од кључних принципа у политици. Тај принцип сугерише, ако има резултата, сви да кажемо – браво. Ако нема резултата, да се померимо са тог места, а не, господине Сертићу, прича о врућим кромпирима и слично. Резултат се цени.

 Друга ствар, ви сте јутрос рекли, ја сам проверио и у стенограму, да нисте знали у шта улазите када сте постали министар. Пазите, то сте нам рекли ви, који сте пре него што сте постали министар привреде били председник Привредне коморе Србије. Ја се онда, поштована господо, питам, па шта се ради у тој Привредној комори када председник Привредне коморе, када престане да буде председник Привредне коморе, постаје министар и онда он нама каже – па ја нисам знао у шта улазим?

 Па, замислимо поштована господо, да, на пример, господин Сертић данас каже – ево, суочио сам се са критиком опозиције, нема резултата, дајем оставку. Упражњено место и за место се пријави садашњи председник Привредне коморе господин Марко Чадеж. И, Чадеж дође овде, на пример, и каже – па ја не знам у шта улазим. Па, како бисте ви реаговали, господине Сертићу?

 Трећа ствар коју сте ви јутрос рекли – нема човека који би нешто уложио у Србију, макар и динар, а да се господин Вучић није састао са тим човеком. Па, поштовани господине Сертићу, управо је такав приступ постављање политике изнад економије. Председник Владе, поштована господо, не треба да буде патер фамилијас. Па, није наша држава газдинство, да нам треба један газда да он у наше име све обавља, са свима разговара, за сваки динар, поштована господо. Тиме смо далеко од функционалне тржишне привреде, господине Сертићу.

 Четврта напомена …

 (Председавајући: Само мало се вратите на тему, господине Павићевићу, само мало говорите о закону, немојте само о напоменама и …)

 Па то су речи господина Сертића. Ако он није причао о закону…

 (Председавајући: Немојте само да тумачите говор господина Сертића, него говорите о теми, молим вас. Захваљујем.)

 Ево, ја о теми. Ово се тиче предлога измена и допуна Закона о приватизацији који је данас на дневном реду.

 Ја видим да је господин Сертић правио белешке; он није имао никакву примедбу, господине Бечићу, ја очекујем сада одговор и коментар господина Сертића на ове моје напомене.

 Четврта напомена... И сада сте ми одузели двадесет секунди поново.

 Четврта напомена, поштована господо – ја се сада питам, поштована господо, шта један грађанин, на пример, или један приватник, привредник или инвеститор мисли о томе, када се суочи са том идејом да би могао да уложи онај динар, а онда погледа нпр. историјат Закона о приватизацији само за последњих годину дана, господине Сертићу, па примети да смо 12. маја прошле године мењали стари Закон о приватизацији управо, поштована господо, због ових ствари о којима данас доминантно расправљамо; па, онда у августу 2014. године потпуно нови закон, господин Сертић каже – то је то; и сада, мај 2015. године, тачно годину дана након што смо први пут у ових годину дана разговарали о изменама Закона о приватизацији, поново мењамо овај нови Закон о приватизацији. Господине Сертићу, па, ево, ви се замислите, као привредник, да ли бисте ви ту слику доживели као идеалну за улагање? Ја мислим, господине Сертићу, да не бисте. Будите реални када будете коментарисали ово.

 Пета ствар, поштована господо, ја вас молим, најважнија ствар коју ми овде треба да радимо ако желимо тржишну привреду, функционалну тржишну привреду... Молим, господине Бечићу, за оних двадесет секунди да ми продужите јер сте ми одузели.

 (Председавајући: Не можемо то да радимо на такав начин, господине Павићевићу, молим вас. Закључите, молим вас. )

 Ми не смемо да приватне иницијативе, приватна улагања, стално то слушамо од господе Бабића, Бирманчевића, остале господе из Српске напредне странке, идентификујемо са неким сумњивим радњама. Ми овде морамо једном да кажемо – приватно власништво је светиња, приватна иницијатива је… (Искључен микрофон.)

 ПРЕДСЕДАВАЈУЋИ: Захваљујем, господине Павићевићу. Истекло је двадесет секунди, господине Павићевићу.

 Молим вас, реч има министар Жељко Сертић. Изволите.

 ЖЕЉКО СЕРТИЋ: Немогуће је не одговорити на питања која сте ви мени поставили. Са задовољством ћу вам објаснити шта је у ових ваших пет примедаба шта.

 Једино моје питање је – да ли сте ви били јутрос присутни када сам ја говорио? Или сте вадили из стенограма? Били сте? Ја бих рекао да сте вадили већином из стенограма, јер сте све извукли из контекста.

 Овако, прва ствар, рекли сте да сам се жалио. Не, ја се нисам жалио, ја сам само рекао да сам на консултацијама са посланичким групама чуо једно питање и дао одговор на то управо како бих дао подршку томе, да се не жалим, него да смо донели врло јасну политичку одлуку, веома храбру, поштену, која гледа у будућност. То је прва ствар.

 Друга ствар, да, ја сам поштено грађанима Србије рекао да за процес приватизације, за проблематику рада саме Агенције за приватизацију и за дубину проблема са којим смо се ми суочили оног момента када смо одлучили да спроведемо приватизацију, која није урађена у претходних петнаест година у највећем делу, а да не причам о последњих шест година, нисам имао информације.

 Ја нисам био у претходном мандату директор Агенције за приватизацију, него председник Привредне коморе Србије и у највећем делу свог посла сам се бавио здравим фирмама, подршком МСП сектору и међународним пословима управо како бих обезбедио што већи број инвестиција и како бисмо наше компаније које раде и функционишу повезали са здравим светом.

 Што се тиче (такође је истргнуто из контекста) ваше примедбе да сваког ко један евро донесе прима премијер Вучић, прво, мислим да је то велика ствар када један премијер хоће да се састане са привредницима, хоће да разговара са привредом, са инвеститорима. А ја сам говорио у контексту асоцијација, дакле, од НАЛЕД-а, од америчке привредне коморе, од немачке делегације привреде у Србији, од италијанске коморе, да не причам о нашој Привредној комори, о Савету страних инвеститора – све те асоцијације су активно укључене, не само у доношење закона; НАЛЕД је добио цео посао вођења, између осталог, оперативних послова везано за сиву економију у Србији. То до сада нисте имали прилику да чујете.

 Ја не знам ниједну асоцијацију која до сада, пословну асоцијацију, причам искључиво о привреди, била укључена на озбиљан начин у државне послове. Ово је европски и светски стандард. Коме спремамо законе ако не привредницима? Па, привредници треба да буду део тих процеса и да то креирају.

 У том контексту сам причао и на сваки могући начин похвалио улогу премијера, јер то до сада нисмо имали на такав начин, или ја не памтим, узимам за себе да могу да погрешим.

 Ваше питање је како ће странци да гледају на промену закона. Врло благонаклоно. Врло благонаклоно зато што странци, пре свега, када долазе овде, питају различите консултантске куће, озбиљне консултантске куће на који начин се пословни амбијент у Србији побољшава, да ли је у стагнацији или, не дај Боже, да ли се враћа уназад. Не постоји данас ниједна консултантска кућа и ниједна компанија из света или Европе која је дошла, а да не подржава мере Владе Србије на путу опоравка и рада.

 Ја бих волео да ми доведете било где, код мене у кабинет, или овде у Скупштину или на неки састанак јавни, да чујем неког ко је направио посао у Србији, неког ко је везан економски за нас, а да не подржава мере које смо донели.

 На крају, ваше пето питање. Апсолутно се слажем са вама да сви људи који... То сам ја коментарисао када је било питање ваших посланика или ваших колега, питање приватизације „Авала филма“ и свега. Онај ко плаћа порезе држави, онај ко измири своје обавезе, треба да буде и богат, и ако је успешан, ако извршава своје обавезе према радницима и према држави, не постоји граница коју нећемо подржати у том смислу; људи који се нису огрешили о закон, који све своје обавезе према друштву поштују, ни на који начин, никада неће бити критиковани.

 Као министру привреде, мени је највећи успех уколико будемо имали много више богатих људи који ће своје богатство моћи овде да проширују, да купују ствари, објекте, да улажу у своје компаније, да шире компаније и да се са поштовањем односимо према њима. То је нешто што тржишна економија доноси.

 Исто тако, видите случајеве када неки људи који су огромне паре стекли због погрешне одлуке у одређеном моменту изгубе сав свој капитал, али то је тржиште, на које ми не можемо да утичемо.

 Дакле, СНС, Министарство привреде и ова влада подржавају људе који су способни да зараде паре. Подржавамо поготово младе, који треба да уђу што више, и чинимо, из дана у дан, снажније кораке да подржимо младе људе и све оне који желе да пређу из неког другог сектора привреде, да ли из јавних предузећа или из других државних предузећа, да крену и да се осамостале како би направили своје приватне фирме. Имаће сву подршку и пажњу Владе и у наредном периоду. Хвала вам.

 ПРЕДСЕДАВАЈУЋИ: Захваљујем, господине Сертићу.

 (Владимир Павићевић: Реплика.)

 Господине Павићевићу, немате могућност…

 (Владимир Павићевић: Како немам?)

 Зато што сте безуспешно позивали поједине народне посланике. Нико вам није дао могућност за реплику, а господин Сертић је само одговорио на ваша питања. Захваљујем.

 (Владимир Павићевић: Али мислим да је у реду да наставим.)

 Не, не можете да наставите.

 (Владимир Павићевић: У среду ћемо.)

 Реч има народни посланик Војислав Вујић. Изволите.

 ВОЈИСЛАВ ВУЈИЋ: Уважени председавајући, господине министре са сарадницима, даме и господо народни посланици, Посланичка група ЈС ће подржати обе измене и допуне закона. То је данас рекао и заменик шефа наше посланичке групе господин Петар Петровић, који је можда оставио, бар на мене, утисак дана када су у питању колеге које су пре мене причале. То ваше надахнуће у данашњем излагању, са толико емоција, како је он рекао, дефинитивно улива поверење да сте спремни да један посао изнесете до краја.

 Нисам ни ја схватио да сте се ви жалили када сте споменули тај „врући кромпир“, него да сте просто сликовито хтели да кажете какав је проблем у питању. Онако реално, ако сагледавамо ситуацију, поред свих осталих проблема које имамо у држави, мислим да министарка Кори Удовички и ви овог тренутка дефинитивно имате највеће задатке испред себе. Колико видим, ММФ је заинтересован понајвише за те две теме у наредном периоду, шта ће ту да се дешава.

 Изнели сте доста чињеница данас, доста тога су рекле и моје колеге и тешко је наћи нешто што данас овде није споменуто, али чињеница, свакако, која стоји после свих ових година неуспешних приватизација, дуплих приватизација и свих проблема о којима смо данас причали јесте судбина радника који су у тим предузећима остали без посла. То је велики број људи.

 Исто тако, велики број људи се налази у ових петсто фирми које чека нека слична судбина. Ја верујем да ће да буде боља него ових који су кроз приватизације прошли претходну деценију зато што бих, бар ја лично, могао на прсте једне руке да набројим које су успешне приватизације урађене у том периоду.

 Оно што људи траже од нас посланика, бар ја имам таква искуства када се са њима сретнем на терену – траже нечију одговорност, не жељни освете, него због неке личне правде и судбине која је њих задесила, ни криве ни дужне, само зато што су радили свој посао.

 Данас су овде представници Агенције за приватизацију. Ја нећу према њима критички да наступим зато што су, просто, ово нови људи, који су одскоро на функцијама, колико сам упознат, од пре два-три месеца.

 Исто тако, и ви сте ту седам месеци, тако да не можемо у вама да тражимо кривца. Доказ да радите су управо ове измене које су данас испред нас, и оно што сте данас причали.

 Али, поставља се питање шта се дешава са чуварима капитала? Шта се дешава са менаџментом тих фирми и та 502 предузећа о којима причамо, 17 данас, и свих осталих који су у том пакету? Ви сте данас рекли да сте у Смедереву у „Ливници“ променом менаџмента, тј. цела Влада... да је променом менаџмента направљена једна пословна клима где се сада виде, по први пут, позитивни резултати.

 Да ли препознајете још неко предузеће, ово је моје питање, да ли препознајете још неко предузеће у Србији које у наредних неколико месеци до истека овог закона, до тог, хајде да кажем, задњег рока приватизације, може да доживи исту судбину као „Железара“?

 Слажем се да ту има и малих фирми, да има фирми које дефинитивно не може ни најбољи менаџмент овог света да покрене, али ја долазим из Врњачке Бање, ту је највеће угоститељско предузеће у старој Југославији, ХТП „Фонтана“. Ми имамо шансу, они и сада раде и сада се боре.

 Ви сте данас рекли у једном тренутку да се као проблем јавља и процена вредности капитала тих предузећа која треба да иду у продају. Чак сте пре три-четири дана, када смо имали састанак појединачно са посланичким групама, рекли да су вам се дешавале ситуације да једна агенција да процену предузећа на три-четири милиона, а друга агенција, која је исто сертификована за такав посао, да процену вредности истог предузећа десет милиона динара, десет милиона евра. Дефинитивно, на тржишту то ствара одређену пометњу и онда се људи који су заинтересовани за таква улагања налазе у једној незгодној ситуацији.

 Исто тако, волео бих да ми још једном потврдите, то сте данас рекли, ја сам то овде записао, да цитирам, да нећете дозволити тајкунима да купе имовину са намером да је распарчају и препродају, а да основне делатности које та предузећа имају занемаре.

 Још један предлог вама, конкретно за „Фонтану“. Интересује ме, без жеље да то сада износим као политичке поене за средину из које долазим, него као ситуацију коју је можда тешко исправити пред крај. „Фонтана“ је подељена на четири целине, на четири групе објеката. Ми смо били доминантни у том конгресном туризму баш зато што имамо велике капацитете. Ако једно такво предузеће поделимо на целине, ми немамо више могућност да понудимо капацитете великим семинарима, великим синдикатима, тако да вас молим да то узмете у разматрање.

 За сада, колико знам, нема заинтересованих. Али уколико се неко јави, а то му представља проблем, треба му изаћи у сусрет. Почетна цена тих целина, то је оно што сте ви рекли, то сам дефинитивно ја видео као проблем, јесте управо висока цена. Једна целина, од четири, кошта као некад читаво предузеће у једном комплексу.

 Понављам, ММФ очекује резултате, прати шта се дешава. Верујем да ћете ви дати све од себе да се ти резултати виде.

 Оно што је данас рекао господин Петар Петровић, мој колега из Посланичке групе Јединствене Србије, јесте и то да не треба све локалне средине, општине и градови да сачекају да ви понудите решења, да ви доведете инвеститоре или да се инвеститори јаве, него да просто сви уложимо мало труда да их доведемо и да тако олакшамо вама и свима нама заједно.

 Још једном, верујем да ћете да истрајете у овоме. Имаћете подршку Посланичке групе Јединствене Србије и, кажем још једанпут, Посланичка група ће гласати за обе измене и допуне закона. Хвала вам.

 ПРЕДСЕДНИК: Хвала. Реч има народни посланик Бранка Каравидић.

 БРАНКА КАРАВИДИЋ: Захваљујем, госпођо председнице. Поштовани господине министре, поштовани гости, колеге посланици, када су пре десет месеци Закон о приватизацији и Закон о изменама и допунама Закона о стечају стављени на дневни ред по хитном поступку били су представљени као изразито реформски закони, после чијег усвајања ће се привреда Србије препородити. Сада се испоставило да толика хитност није била неопходна. Стиче се утисак да је Закон о приватизацији усвојен прерано како би Влада побрала похвале од ММФ-а и Светске банке.

 Очигледно је да спровођење процеса приватизације по новом, такозваном реформском закону, да за спровођење тог закона нико није имао воље. Многи су закон опструисали из личних интереса, неки из незнања. Крива је и спора бирократија Агенције за приватизацију, Министарства привреде, Агенције за реституцију, Геодетског завода и других.

 Шта је за то време радила Влада? Да ли је уопште била заинтересована за ток процеса приватизације, за проблеме који су настали у примени Закона?

 Говорило се у септембру у Мајданпеку, одмах по усвајању Закона, управо о приватизацији. Премијер је на предизборном скупу пре локалних избора у Мајданпеку обећао да ће „Златара“ Мајданпек, пошто је у оквиру стратешког плана, морати у потпуности да се подигне, како је рекао. „Свим силама ћемо се трудити да подигнемо 'Златару', да поново ради, као што је некад било. Овај град биће од бакра, злата и сребра саздан“, рекао је премијер. Морам признати, врло надахнуто обећање, готово епско. Питам вас, да ли ће ово обећање премијера бити испуњено? Или ће можда, као и до сада, остати све у празној предизборној причи?

 Видим на сајту Агенције за приватизацију да су у презентацији атрактивних предузећа „Златара“ и Индустрија за прераду Доњи Милановац. Можете ли ми рећи, и наравно грађанима Мајданпека, да ли има заинтересованих купаца и има ли проблема у процесу приватизације „Златаре“?

 Шта је са осталих преко петсто предузећа која би требало приватизовати до краја године? Готово је сигурно да до тога неће доћи, каже господин Шубара, директор Агенције за приватизацију. Ко сноси одговорност? Ко је обећавао брзу, поштену и одлучну приватизацију, са циљем да привреда коначно стане на ноге?

 Додуше, било је и обећања да ће се свако предузеће сагледати посебно, да ће се за неке наћи стратешки партнери. Унедоглед је било најава о доласку стратешких партнера, без имена, тек да се подгреје нада незапослених и грађана Србије.

 У Меморандуму потписаном са ММФ-ом, Влада се обавезала да ће наћи решење за МСК и „Петрохемију“ до 1. априла 2015. године. Докле се са тим стигло? Знам одговор, њега смо безброј пута чули – преговори су у току, интензивно радимо на томе и томе слично.

 За колико предузећа је од усвајања Закона исказана заинтересованост инвеститора, односно купаца? Молим вас, реците ми, какве су ваше прогнозе, на основу заинтересованости, колико ће се предузећа приватизовати?

 Да ли ви имате више оптимизма у погледу приватизације од вашег, претпостављам блиског, сарадника, директора Агенције господина Шубаре? Из интервјуа који сам имала прилике да прочитам, датог „Политици“, може се само видети хаос, неспремност и опструкција која влада у процесу приватизације. Проблеми које он наводи су следећи: неусклађени и прекратки рокови у односу на почетак примене Закона; сумња се да су нека предузећа прецењена да се не би приватизовала и тако отишла у стечај; нерад у Агенцији за приватизацију, која је по доношењу тзв. реформског закона требало да прикупи приватизациону документацију за сва предузећа и да сачини пет докумената који чине јавни позив. Ништа од тога није урађено до јануара 2015. године. Затим следе проблеми са судским споровима и имовинским питањима. Затим следи немогућност испуњавања обавеза и договора са ММФ-ом и Светском банком која кредитира отпремнине (мисли се на непоштовање рокова). Затим, ту је присутна и опструкција у погледу окончања приватизације од стране запослених у Агенцији за приватизацију, а и од стране руководстава многих предузећа.

 Да ли су ово реалне препреке у процесу приватизације или је ово оправдање за Владу што је преценила своје могућности у односу на приватизацију?

 Реците ми, како на ову врсту оправдања гледају ММФ и Светска банка? Код грађана, господине министре, можда пролазе празна обећања, али код институција као што су Светска банка и ММФ, верујем да не.

 Зашто уз законе нисмо добили списак 17 предузећа којима се поступак принудног извршења и наплате одлаже за годину дана? Да ли је број запослених у њима био од пресудног значаја да се нађу у тој групи? Реците ми колика су укупна дуговања тих предузећа, наравно, ако имате те податке.

 Ви кажете да ће се отворити могућност да се ревитализацијом ових предузећа сачувају радна места и спречи губитак посла за велики број радника. Да је на време донет закон о стимулацији улагања, који је најављен пре скоро годину дана, можда би на време били створени услови за отварање нових радних места, те неизвесност и страх људи који остају без посла не би били оволико велики. Мислим да је пре Закона о приватизацији требало усвојити управо овај закон.

 Дакле, једино што је извесно у досадашњем процесу приватизације јесте то да ће у стечај до краја ове године отићи 188 предузећа и без посла до тада остати 5.000 радника.

 Реците ми, каква судбина чека остале запослене у овако траљаво вођеном процесу приватизације?

 Извесно је и то да ће запослени у предузећима од стратешког значаја бити заштићени у наредних годину дана. А шта после? Начин на који је до сада вођена приватизација не улива поверење ни њима. Да ли ће Влада дати све од себе да ваљано приватизује већи део предузећа, заштити запослене, видећемо до краја године. Судећи по томе како овај процес тренутно тече, сумњам.

 На крају, господине министре, да ли ћемо се поново видети у току ове године у Скупштини са новим предлогом измена, где ћете, рецимо, тражити продужење рока за приватизацију? Захваљујем.

 ПРЕДСЕДНИК: Захваљујем. Реч има министар.

 ЖЕЉКО СЕРТИЋ: Надам се да сте данас били присутни у сали за време мог обраћања или образлагања зашто смо замолили Скупштину да прихвати ове измене и допуне Закона о приватизацији и Закона о стандардизацији, јер ви сте сада управо побројали 90% онога на шта сам одговор већ дао. Могу да поновим, а можете и ви да узмете стенограм па да прочитате, то је ствар вашег личног односа, али не могу а да не одговорим на ваше основно питање – шта није урађено у овом периоду. Јер, врло детаљно сам образложио шта смо затекли у августу месецу прошле године, а поготово 3. септембра, када сам ја постао министар.

 Детаљно сам образложио колико је правних послова учињено, колико је послова учињено у компанијама да их поставимо на ноге да могу да дођу у процес приватизације. Набројао сам, од „Галенике“, „Јумка“, „Симпа“, „Петрохемије“, „Железаре“ итд. То су конкретни подаци, можете да видите у АПР-у, у билансима предузећа, шта је урађено у последњих годину и нешто мало више.

 С друге стране, рекао сам вам да смо одржали на стотине састанака са синдикатима, са појединачним предузећима, са инвеститорима покушавајући да нађемо адекватан модел како бисмо решили проблеме у којима смо се налазили. Објавили смо дванаест документација, односно дванаест приватизација; две су већ завршене, још двадесет и нешто ће бити објављено ове недеље.

 Међу тих четрдесетак објављених приватизација биће и компанија коју сте споменули, Индустрија племенитих метала у Мајданпеку, са 340 и нешто запослених. Дакле, оно што је премијер обећао, то ће бити испуњено, јер ћете у наредна два-три дана имати прилику да видите, имамо и заинтересоване купце за компанију. Ја се искрено надам да ћемо тај процес завршити успешно уколико купци буду заинтересовани да се, према условима које Агенција за приватизацију и Влада Србије поставе, дакле према свим позитивним законским прописима, тај процес доведе до краја. Мислим да је то једна од веома важних ствари које сте желели да чујете и дао сам вам одговор.

 Оно што јесте остало као питање, ви сте споменули Међународни монетарни фонд као неку врховну власт која нама дели пацке ако нешто не урадимо. Пре свега, треба да знате да је аранжман са ММФ-ом на добровољној бази. Међународни монетарни фонд није светски полицајац који дели пацке. Ви можете да уђете у аранжман са њима, или не морате.

 Ми смо се одлучили да уђемо, јер нам треба њихова подршка у свим процесима реформи, као и подршка Светске банке, да бисмо учинили амбијент пословања у земљи атрактивним за инвеститоре, не само за стране него и за домаће, да бисмо ослободили сектор малих привредних друштава да најбоље могуће ради и функционише, да бисмо оспособили наше институције да буду, у мери применљивој за подржавање развоја привреде и одрживих економских програма, намењене њима.

 Дакле, тај исти ММФ, који сте ви на такав начин назвали, а ја кажем да је партнер државе Србије, дао је позитивну оцену првог квартала испуњених обавеза које смо имали. У марту месецу смо добили прво аранжман, а сада, после првог квартала, имали смо прву проверу (то знате, било је већ у медијима итд.), дакле, потпуно позитивно мишљење.

 Да ли постоје ствари које се... Управо вам то говорим због тога што сте апострофирали да нешто није урађено. То су ствари договора. Када седимо и разговарамо зашто можда неки рок није урађен у датом моменту, имате адекватно образложење, седите и разговарате са живим људима, који су економисти, нису политичари.

 Када причате о условима и динамици спровођења одређених обавеза, ви дођете до заједничког закључка да чак и ако нешто није урађено у времену или термину који је био предвиђен, а биће урађено или ће на неки други начин ефекти спроведених мера које треба да затворе тај договорени аранжман бити спроведени, онда немамо проблем са њима. И, видели сте да смо добили потпуно позитивну оцену.

 Ових предвиђених седамнаест предузећа не може да уђе у закон, јер закон каже другачије, да мора да буде широк и да не може да буде опредељен да се цитира појединачно. Влада Србије ће донети одлуку.

 Иначе, ових седамнаест предузећа, за која ћемо одлуку донети на првој седници Владе, након изгласавања овде у Скупштини и постајања закона пуноважним, дугују око две и по милијарде евра. То је директан податак везан за ово што сте одговорили. Дакле, преко 21.000 запослених и оријентациони дуг, а рачунајте да само једна компанија има преко милијарду дуга, а то је РТБ Бор. Хвала.

 ПРЕДСЕДНИК: Реч има народни посланик Оливера Пауљескић. Изволите.

 ОЛИВЕРА ПАУЉЕСКИЋ: Захваљујем, председнице. Поштовани министре са сарадницима, уважени директоре Агенције за приватизацију, колеге посланици, поштовани грађани Србије, моје излагање ће се данас односити на закон о изменама и допунама Закона о приватизацији.

 Прошле године, када смо доносили Закон о приватизацији, имали смо 144 предузећа у реструктурирању. Та предузећа су на законски начин заштићена од принудне наплате поверилаца. Од 144 предузећа, 40 је отишло у стечај. Осталим предузећима, по Закону о приватизацији, 31. маја истиче заштита од поверилаца.

 Зато је Влада донела одлуку о субјектима приватизације од стратешког значаја. До годину дана ће бити продужена заштита од поверилаца за седамнаест најважнијих предузећа у реструктурирању. Међу њима су и „Азотара“, „Петрохемија“, Јавно предузеће за подземну експлоатацију угља „Ресавица, ФАП и још многа друга предузећа, односно предузећа која запошљавају око 25.000 радника, те би одлазак у стечај ових предузећа и губитак посла за велики број грађана довео до великих потреса у земљи на социјалном и привредном плану.

 Одлагањем истека рока за заштиту од принудне наплате до једне године од дана ступања на снагу измена и допуна Закона о приватизацији отвара се могућност да се покуша са ревитализацијом ових субјеката и очувањем радних места.

 Оно што је јако битно, држава ће за она предузећа за која не буде објављен јавни позив за приватизацију, или буде објављен, а не нађу свог купца, као и до сада, обезбедити социјални програм и могућност да нека од тих предузећа кроз стечајни поступак нађу нове купце и неко ново тржиште.

 Стечај не значи крај, ликвидацију и смрт за предузећа, као што радници то доживљавају. Ако постоји тржишна перспектива, те фирме се могу продати из стечаја. Има низ примера, и то позитивних: из стечаја су продати „Митрос“ из Сремске Митровице, „Пионир“ из Суботице, „Ливница“ из Тополе и друга предузећа. Тамо и даље раде људи, привређују и примају редовно плате. Стечај је лек, а не крај живота за једно предузеће, то је оно што јавности треба објаснити.

 Циљ ове владе, на челу са премијером Александром Вучићем, јесте да се овим законом створе услови за успешно решавање судбине субјеката приватизације код којих постоје услови за продају, јер уколико би током поступка дошло до принудних извршења на имовини наведених субјеката, постоји објективна немогућност да се њихова приватизација спроведе.

 На крају, у дану за гласање ћу, као и остали посланици Српске напредне странке, подржати овај предлог закона. Захваљујем.

 ПРЕДСЕДАВАЈУЋИ (Верољуб Арсић): Реч има народни посланик Зоран Живковић.

 ЗОРАН ЖИВКОВИЋ: Прича о приватизацији је увек повољно тло за демагогију, за препуцавања, за ниске ударце. Мислим да је и данашња расправа имала нека таква обележја и да је добро да се врати на оно што су чињенице и што је реалност.

 Колико је то погодно тло за све те лоше ствари, приватизација лако може да се мери и квантификује на врло једноставан начин.

 Имали смо три фазе у приватизацији српске привреде. Српска привреда је иначе пропала деведесетих година, највећим делом, као последица лоше политике која је, прво, није превела из оне планске економије у претходном периоду у тржишну економију, а онда је ту дошло и до ратова, санкција, бомбардовања, технолошког застаревања. То су све велики разлози да привреда буде лоша.

 Наравно, додатна лоша прича о приватизацији, односно лоше деловање се десило након 2000. године, и то у периоду који бих ја назвао другом фазом приватизације. Знамо сви да су била и два закона у деведесетим, али по Закону о приватизацији из 2001. године, који је почео да се примењује 2002. године, имамо три фазе.

 Прва фаза је 2002. и 2003. година: преко 850 приватизација, 120.000 људи је радило у тим предузећима; милијарду и двеста, триста милиона је био приход у еврима; без иједне приватизације која по било којој листи сумњивих може да се стави на било коју од тих листа. Рекао бих да је то било Периклово доба приватизације у Србији.

 Од 2004. до 2009. године је приватизација која је била доста прљава, где је било свега и свачега, где су они спискови сумњивих, криминалних приватизација пуњени, највећим делом. То је један лош период, који је компромитовао сам појам приватизације и све оно што она треба да нам донесе.

 Трећа фаза, ту се слажем са министром, који је то лепо рекао, то је последњих шест година, од 2009. до 2015. године. То је један спој хибернације и шибицарења, ја бих тако рекао. Министар није рекао да је у последњих шест година у томе учествовала и актуелна власт, од 2012. године па до данас, тачно три године. То је једно логично наслеђе, лоше наслеђе онога што је било раније. То шибицарење се видело кроз продају НИС-а, кроз продају „Заставе“, за шта још увек немамо уговоре; нећу да говорим више о „Јату“, јер Срби добро знају да је то један велики промашај.

 Шта је оно што су наше примедбе на овај закон? Ми ћемо гласати против. Прво, члан 2, имамо на њега амандман, издвајамо оних потенцијалних стратешких седамнаест, или колико већ буде, предузећа. Мислимо да тиме ништа неће да се добије за тих пола године. Ако имају шансу да остваре нешто добро, да нађу доброг „младожењу“, то ће бити готово до краја ове године. Шест месеци следеће године, тешко да ће донети нешто ново.

 Друго, нејасни су критеријуми по којима су она стратешка. Зашто је, рецимо, на тој потенцијалној листи Фабрика мазива Крушевац? Који је то стратешки аспект? Зашто је „Политика“ ту, уз све поштовање људи који тамо раде? Али, шта је ту стратешки за Србију?

 „Икарбус“, то је решио Вучић, то је „Мерцедес“. РТБ Бор – решено већ три-четири пута у последње три године. „Јумко“ – решено још децембра 2012. године, такође Вучић решио. „Галеника“ – решена. „Трајал“ корпорација – не знам шта је с тим. ПКБ корпорација – не могу да верујем да то не може да нађе купца, мислим да се чува за некога ко се облачи у бело и ставља нешто око главе. У сваком случају, то је један проблем.

 Други проблем је члан 15, који уништава правну сигурност. Оно што је започето да се приватизује по постојећем закону, наставља по новом закону, што је противно начелу правне сигурности.

 Такође, члан 18, осам дана је рок, уставни рок за почетак важења закона, а ви предлажете да то важи одмах.

 Дакле, приватизација мора да буде окончана. Она предуго траје и зато се створило толико прљавих и криминалних ствари. Ја се залажем за то да се она заврши као што је предвиђено постојећим законом, крајем ове године. А приче о демагогији, које ћемо чути вероватно у наставку рада ове седнице, лажи, за то увек има времена.

 ПРЕДСЕДАВАЈУЋИ: Захваљујем. Реч има народни посланик Маријан Ристичевић.

 МАРИЈАН РИСТИЧЕВИЋ: Захваљујем. Даме и господо народни посланици, поштовани министри, поштовани гости, ја сам 2000. године био народни посланик, чак сам и гласао за Закон о приватизацији, јер је тадашњи, сад већ покојни, премијер успео да нас убеди да са једног модела приватизације, ваучерског, пређемо на други. Камо лепе среће да нисмо.

 Од 3.000 фирми, за њих је добијено новца... Колико се сећам, више је добијено новца за „Мобтел“, него за целокупну привреду коју смо затекли. Систем је функционисао на начин да се отприлике могло сматрати, после 2001. године, могли сте то да опишете овако – ја сам премијер, ја сам министар, ја сам политички бог, преко приватизације ћу помоћи себи и ближњем свом.

 Дакле, финансијски директори... Кад већ причамо о шибицарењу, а ја верујем да се мој колега пољопривредник изузетно разуме у шибицарење, да кажемо да је финансијски директор странке бившег режима купио три шећеране за три евра. И оно мало прихода што је држава добила, далеко више је морала да им врати кроз разне пројекте и послове.

 Да се присетимо да је био творац „шећерне афере“, иако је био финансијски директор странке бившег режима, у којој је био и мој колега пољопривредник. Направио је аферу која се звала „шећерна“, и држава је због тога сносила далеко веће консеквенце него што је добила. Добила је три евра, девет евра за три шећеране, али је морала да плати милионе и милионе евра одштете због „шећерне афере“ која је произведена захваљујући куповини три шећеране за три евра. Камо лепе среће да је само била куповина три пута три евра, девет евра, да је то била коначна штета, међутим, штета је била далеко већа.

 Морам да подсетим и на приватизацију ДИН-а и ДИВ-а, када су уместо фабрика продата тржишта. Дакле, продати су сви пушачи, сви они који конзумирају цигарете, тако што су уз фабрике дата обећања да одређени број година нико неће моћи да подигне прерађивачке капацитете дувана, односно фабрике цигарета, да би купац могао да што пре извуче комплетну корист. Све стране цигарете су постале домаће; акциза се смањила. Од прорачунате вредности од милијарду и двеста милиона, фабрике цигарета отишле су за око пет стотина милиона евра. За тих петсто милиона евра, они су кроз монопол који су добили, да нико други не може да подиже фабрике цигарета одређен број година, успели за врло кратко време да поврате инвестицију. Нису продаване само фабрике, продавани су и људи. Овог пута су продавани они који су конзумирали цигарете.

 У тој дивљој, тутњајућој, предаторској приватизацији једноставно су избрисана многа радна места. За та радна места је добијен неки новац, с једне стране. То је држава потрошила у послове које су исти ти тајкуни правили. Према томе, новац који је добијен је опет на одређен начин, кроз пројекте, враћен тим истим људима, који су за врло мали новац узели огромно богатство и све што је било наше постало је њихово.

 Та њихова места су плаћена несрећом и болом на стотине хиљада отпуштених радника, који од тада празних џепова и празних стомака тумарају Србијом, и сада имамо људе од 50 до 60 година без пензије и без плате. Радна места су напросто збрисана.

 Што је још горе, отишла су пољопривредна предузећа, посебно прерађивачка и складиштари. Уместо да буду (као што су се неки од нас залагали) предмет приватизације и да припадну примарним пољопривредним произвођачима и да на такав начин они кроз пољопривредну производњу допуне своје приходе, постали су плен мајстора транзиције. Тако су, сем што су јефтино добили огромне површине њива, воћњака и ливада, добили складишне и прерађивачке капацитете; добили су инструмент. Остали пољопривредни произвођачи су постали таоци тих великих тајкуна који су се домогли огромних прерађивачких капацитета, који су пољопривредне производе могли да преузму, откупе а не плате. Могли су да се баве, уместо откупом, преузимањем; уместо исплате, могли су да не плате и да на такав начин своја богатства увећавају.

 Ја ћу министру напоменути и приватизацију ветеринарских станица, које су (око 32) упропаштене. На тај начин је сточарству задат озбиљан ударац по питању здравља животиња и програма мера. Сада наводим пример, оно што је Одбор за пољопривреду тражио – да се Ветеринарска станица у Бујановцу прогласи јавном службом, односно, по закону, да се изузме из процеса приватизације. Јер, уколико се приватизује, може да буде велики инструмент на том осетљивом подручју, може да буде значајан инструмент великог шверца, који се и иначе веома тешко на том подручју сузбија. Мислим да ту ветеринарску станицу... То је био став Одбора и ми смо то проследили Влади. Не знам докле је то дошло, али мислим, овде има чланова Одбора који су присутни, да ту Ветеринарску станицу Бујановац, с обзиром на то да ради на веома осетљивом подручју, треба изузети из процеса приватизације.

 Сам податак да је „Мобтел“, који је био приватна фирма, узета на начин на који је одузета од свог власника, донео више новца, више прихода него све друге приватизације, говори о начину и карактеру тих приватизација.

 Овде се министар позивао на Линколна. Линколн је, између осталог, рекао: „Влада народа, из народа, за народ“. Проблем је био што странка бившег режима, која још увек влада на једној четвртини територије, није била та влада из народа, за народ, него је била влада против народа, влада општенародне пропасти. Такође, морам да напоменем да је један други, цитираћу Томаса Мана, рекао – за државу све, а за владу колико заслужи.

 Тако, господине министре, морате да заврнете руке... Не, као странка бившег режима, да заврћете људима и привредницима руке, морате да заврнете рукаве и да ни од чега направимо нешто. Наш народ је највише бесан зато што добитнике транзиције, на начин који сам описао, нисмо казнили. Више од хлеба, гладни, жедни, боси и голи, желе да казнимо добитнике транзиције који су на такав начин опљачкали народ. Хвала.

 ПРЕДСЕДАВАЈУЋИ: Хвала. Реч има министар Сертић.

 ЖЕЉКО СЕРТИЋ: Поштовани посланиче, за вашу информацију, врло јасно и кратко, за Ветеринарску станицу у Бујановцу је прекинута приватизација. Враћена је општини, односно биће пренета на општину како би као јавна служба остала, као и 23 друге ветеринарске станице за које смо заједно са Министарством пољопривреде и локалним самоуправама договорили да буду пренете у власништво локала, управо како би се та јавна служба очувала на адекватан начин, на корист наших грађана.

 ПРЕДСЕДАВАЈУЋИ: Реч има народни посланик Маријан Ристичевић. Изволите.

 МАРИЈАН РИСТИЧЕВИЋ: Захваљујем. Мислим да смо се споразумели. Желим да у име Одбора за пољопривреду, не само у своје име, захвалим Влади и Министарству за привреду и приватизацију зато што су, за разлику од странке бившег режима, схватили озбиљност ситуације и колико су те ветеринарске станице значајне за наше сточарство, а посебно та у Бујановцу зато што би била велики инструмент шверца. Зато још једном желим да захвалим на реакцији Влади и Министарству привреде и приватизације. Хвала.

 ПРЕДСЕДАВАЈУЋИ: Реч има народни посланик др Благоје Брадић, а нека се припреми народни посланик Марко Атлагић. Изволите.

 БЛАГОЈЕ БРАДИЋ: Захваљујем, господине председавајући. Господине министре, ако одбијемо паузу, већ осам или тачно седам и по сати радимо непрекидно. Ја сам стварно пажљиво слушао, прво, ваше уводно излагање, а затим излагање свих колега. Уводно излагање се разликује од уводног излагања од 12. маја прошле године, био је други министар.

 Могу да вам кажем да сте ви један од ретких у овој сали који су дошли испред Владе и били критични и према себи и према својим претходницима. Дали сте нека обећања, рекли да стојите својим ауторитетом и својом животном референцом да ће тако бити.

 Ја вама апсолутно верујем, само се у једном не слажем, господине министре. Оног момента када сте постали министар у Влади Републике Србије, ви сте прихватили све оно добро и лоше што су оставили министри пре вас, и то не онај први који је био пре вас, него и онај пре њега, и онај пре њега, и пре њега. Оног момента када сте прихватили кандидатуру и када сте прихватили да дођете овде и положите заклетву као министар, ви сте вероватно прочитали све оно што се радило у том министарству и видели да има простора да неко своје решење ту материјализујете, а уједно сте прихватили све оно што је наслеђено, добро и лоше.

 Па, оно што ћу ја сада мало вама да спочитавам, то је оно што се дешавало у овој сали 12. маја, и нешто пре тога док је била начелна расправа и расправа у појединостима, што није одржано. Да ли је то Агенција за приватизацију, да ли је то Влада, да ли је то немар предузећа, да ли је неспособност руководства и менаџмента, то нас не интересује.

 Ми смо донели закон, уз тврде гаранције и тврда обећања, уз приче уважених колега који су исто овако седели пре годину дана, да ће то бити супер, да има 520 предузећа која су проблематична, с којима је бивши режим не знам шта радио, а сада ће овај режим то да реши, и то има да буде супер. Говоримо о 92.000 радника, како ви кажете. Нико нормалан не жели да ти људи иду на улицу. Нико нормалан. Сви желимо да ова привреда крене и да крене економија, да не буду тужна лица на улици, него да људи буду насмејани.

 Али, оно што опет хоћу да подвучем... Ви сте били јако коректни и рекли да сте затекли то што сте затекли, да вас не цитирам, да не понављам, и да сте се трудили да урадите. Али, ова влада, господине министре, где сте ви у саставу кабинета, ради три године, у једном или другом саставу. Скупштинска већина и Влада ради три године. За три године је било времена да се уради то што сада причате да ћемо да урадимо.

 Сада ја питам, овај закон важи до 31. децембра, док га не променимо. Ми га померамо за пет месеци, да ли је то дефинитивно померање? И, шта ће се десити у тих пет месеци што ће бити толико битно да морамо да донесемо и да померимо за пет месеци? Да није можда, пошто сам научен да идемо од рока до рока, ту проблем да прескочимо локалне изборе који су следеће године? Делује смешно, не бих желео да буде истинито. То би значило онда, на нашу велику жалост, јер кажем да ниједан нормалан човек не може да пожели неком да изгуби посао, да ово продужење рока нема ефекта. Ја бих волео да има ефекта и ја бих волео да сви буду решени.

 Јер, ви сте рекли, а то су колеге понављале, ево, цитираћу, да је битно и да се код одређивања, а сада говорим о ових 17 фирми... Рекли сте да је то мање, јер је у оквиру неког концерна више фирми, па је мање од 17, да се ту гледало да имају тржишни потенцијал, да имају стратешки значај, да су важни за регион, да имају могућност подстицања развоја фирми које прате производни процес, да имају перспективно тржиште. Набројали сте да ту иде „Јумко“, који има уговорен посао, како сте рекли, за 12.000.000 евра и 1.700 запослених, па је ту „Симпо“ из Врања, па сте набрајали фирме.

 Ја ћу сада да поставим једно питање. „Вагонка“ и „Локомотива“ – ви сте образложили да сте се договорили са радницима и објаснили сте им да је то нешто што је најизвесније. Они су тражили гаранцију банке и имали су посао, који су добили на тендеру, преко пет милиона евра, ако имам добру информацију. За вашу и моју информацију и ових људи који и даље слушају, и хвала им на томе што су у сали док не завршимо седницу, „Вагонка“ може да има тржиште и може да егзистира на територији Републике Србије, где се тренутно налази у функцији преко 15.000 вагона. Ја мислим да је то тачан податак.

 (Председавајући: Време.)

 Није ми јасно, ако је у граду Нишу 36% незапослених, како то да ниједна фирма није ушла у ових 17 и тиме дата шанса да бар неки људи задрже своја радна места? Ја се надам, господине министре, да ћете уложити напор да ових 17 предузећа добију још једно, да их буде 18, и да то једно буде у Нишу. Не заборавите да је то центар Србије испод Саве и Дунава, испод Београда, да ту живи 250.000 људи, и има незапосленост 36%. То је страшно велика цифра.

 Као министар који се тиме бави, требало би да обратите пажњу и да помогнете граду. За пример грађанима, Београд има незапосленост од 17,5% до 18%. Значи, то је дупло више. Молим вас да у вашим настојањима да очувате радна места обратите пажњу на град Ниш. И он се налази у Републици Србији и треба да има дужну пажњу Министарства и Владе Републике Србије. Хвала.

 ПРЕДСЕДАВАЈУЋИ: Реч има министар Жељко Сертић. Изволите.

 ЖЕЉКО СЕРТИЋ: Поштовани посланиче, хвала вам на предлозима и на опасци, али поновићу оно што сам рекао, а то је да се искрено боримо за свако предузеће које год има могућност, било тржишног опстанка, било да спакује приватизацију до рокова који су предвиђени законима да их објавимо.

 Што се тиче самог закона, ви сте, претпостављам да је лапсус у питању, рекли да нам је рок за приватизацију 31. децембар и да ми то продужавамо. Не, то је за промену друштвеног капитала. Видим да разумете и да то није спорно.

 За ових 17 предузећа тражили смо ових годину дана од момента доношења закона управо како бисмо процес завршили, да од принудне наплате заштитимо предузећа, и онај други део предузећа до 31. октобра.

 Што се тиче компанија из Ниша, заиста, Ниш је један од градова који су јако погођени, велики индустријски центар у прошлости. Нажалост, све ове године уназад, не само у ових шест година о којима причамо, значи, не само да у последњих шест година није ништа урађено, него петнаест, тридесет година уназад Ниш је преживео заиста изузетно тешке моменте, јер је индустрија која је некада постојала у Нишу највећим делом и била носилац развоја постала данас секундарна у односу на светске трендове и у односу на оно шта су неке компаније урадиле.

 Ми смо некада производили телевизоре, транзисторе, радио-апарате и електронске компоненте. Електронска индустрија Ниш је била надалеко позната, али Електронска индустрија Ниш ни у оном периоду није могла да издржи конкуренцију надолазећих гиганата, као што су „Самсунг“, јапанске и немачке компаније. Вероватно видите, пратећи економске показатеље, колико великих компанија из света, као што су некада биле „Телефункен“, „Грундиг“, немачке компаније које су функционисале и биле велике, није издржало ту трку, а да не набрајамо мање познате компаније.

 Потребна су огромна улагања, потребно је много средстава. Велика улагања, не само у опрему и машине, него велика улагања у развој, истраживање, образовне центре; огромна средства су потребна за прављење нових машина које би правиле микрочипове. Ми једноставно као земља, још бивша СФРЈ, нисмо били спремни за светску трку на том нивоу. Дакле, оног момента када смо изгубили, цео Ниш је изгубио, нажалост, јер светски економски токови су отишли у неком другом правцу.

 Што се тиче „МИН локомотиве“, о којој смо причали и посла који је нама предочен, о којем смо разговарали са директором и представницима синдиката у Министарству, то је један од оних случајева када разговарате са људима и када ставите математику на сто (а у економији је математика једино мерило свега тога), од тог посла, за који је требало да држава да нова средства, нове гаранције, „МИН локомотива“ није имала средства, чиста зарађена средства, једну плату да исплати својим радницима. Дакле, тај посао није ни издалека био добар као што је било предвиђено. То је био само још један удах да се покуша да се нешто уради. Ништа посебно се не би урадило.

 Када смо све то образложили, понављам, а то можете да нађете у медијима, у новинама и да разговарате са људима који су били на састанку, представници синдиката су изашли и рекли да је, на основу оног што су чули и показатеља које смо им дали, за њих прихватљива мера да предузеће оде у стечај, да се кроз имовинску целину одвоји, а да део радника настави да ради. Ви данас имате један део радника који је наставио да ради ремонте и који ће наставити у будућности да ради.

 Ми ћемо за свако предузеће, поготово из Ниша где заиста имамо велики број предузећа која не раде, да помогнемо у овом процесу да се реконструишу, да нађу неке нове партнере, али то некада не може да буде кроз класичан процес приватизације и продаје предузећа, јер нико неће да дође и да купи наше дугове. Нико не може застарелом машинеријом и опремом да спроведе нове бизнис и пословне планове, који су основа за учешће на суровом економском тржишту, нажалост, какво је и код нас, а поготово на светском нивоу.

 ПРЕДСЕДАВАЈУЋИ (Игор Бечић): Захваљујем, господине министре. Реч има народни посланик Марко Атлагић. Изволите, докторе Атлагићу.

 МАРКО АТЛАГИЋ: Поштовани потпредседниче Народне скупштине Републике Србије, поштовани министре са сарадницима, даме и господо народни посланици, запрепашћен сам, у првом реду, чињеницом да од оних, господине министре, који су данас покушали необјективно да вас критикују, ниједног нема овде у сали. Како видите, ама баш ниједног из Демократске странке. Хвала вама, господине министре, што вас све чешће виђамо у овом високом дому Народне скупштине. То говори о вама као министру, вашем преданом раду и о Министарству и Влади у целини.

 Поготово сам запрепашћен што нема председника посланичких група, ниједног осим нашег, господина Бабића, који је као председник највеће посланичке групе, са највише обавеза, увек са нама и дели судбину са нама у овој Народној скупштини. То говори о озбиљности опозиције, колико држи до проблема радника у овим предузећима.

 Како видимо, даме и господо, пред нама је процес приватизације, који је започет као светски процес пре више од двадесетак година. Процес је, како рекох, светски, односно глобални и захватио је све бивше социјалистичке земље источне Европе и земље у развоју, чак и неразвијене земље.

 Даме и господо народни посланици, иначе, све владе бивших социјалистичких земаља журиле су да што брже изврше процес приватизације, а то значи претварање друштвеног и државног власништва у приватно власништво, што називамо приватизацијом. Тај процес приватизације су све реалсоцијалистичке земље завршиле на време, једино Република Србија до данас није завршила. Зашто, даме и господо народни посланици? Па, управо зато што су претходне владе бившег режима оклевале да то ураде не би ли што дуже користиле те фирме за сопствено богаћење.

 Они то, господине министре, врло добро знају, зато их вечерас насупрот мене и нема, из Демократске странке. Пуних петнаест година је прошло а процес приватизације није завршен, јер су бивше владе, бившег режима из тих друштвених, па и државних фирми црпле финансијска средства за сопствено богаћење.

 Даме и господо народни посланици, и овај закон, као и многи други које смо донели у овој скупштини за последњих годину дана, има своје упориште у експозеу председника Владе Републике Србије господина Александра Вучића, који је поднео нама народним посланицима у овом високом дому Народне скупштине Републике Србије 27. априла господње 2014. године.

 Наравно, даме и господо, да не заборавимо и због грађана Србије, тај експозе председника Владе Републике Србије господина Александра Вучића је најсвеобухватнији, најпрецизнији, најсистематичнији, најаналитичнији и највећи од 72 претходна експозеа, од времена првог председника Владе Републике Србије, проте Матеје Ненадовића, 1805. године, до данашњег дана. Нема тог историчара на свету који ово неће потврдити.

 На страници 10, односно 11 експозеа председника Владе Републике Србије господина Александра Вучића пише да ће Влада, цитирам, „водити бригу и о нашим државним предузећима која крваре. Нека од тих предузећа имају одржив пословни модел, али се њима лоше руководи. Нека од њих су коришћена да се поједини моћници обогате кроз одливање средстава. Током двадесет година, нико се није усудио да пипне та предузећа. Сви су гурали ствари под тепих, лагали људе, а неретко и себе, чекајући да држава, о трошку свих грађана, исплаћује нешто што реално нису зарадили. Свака влада је пребацивала лопту на следећу“, завршен цитат.

 Даме и господо, зато је врло добро што је предлог измена Закона о приватизацији дошао на дневни ред ове скупштине. Подвлачим, све што није завршено за претходних петнаест година у процесу приватизације, ова влада премијера Александра Вучића мора да заврши. Наравно, она ће то завршити, на срећу грађана Републике Србије, а на несрећу наших политичких противника којих, поново кажем, нема вечерас у овој сали, бар што се Демократске странке тиче, а и осталих, осим господина доктора Брадића.

 Усвајањем предлога измена Закона о приватизацији, седамнаест предузећа од виталног, стратешког значаја за државу, као и привредни субјекти на Косову и Метохији, изузеће се од приватизације најдуже за годину дана. Тиме ће закон омогућити да се стечај и принудна наплата одложе у седамнаест предузећа да би се омогућило да се успешно приватизују; затим, да се поново уради процена имовине предузећа у року од 30 дана после расписивања јавног позива за приватизацију.

 Даме и господо народни посланици, немам намеру да више говорим о процесу приватизације у овом смислу јер су господа народни посланици из Српске напредне странке врло добро, боље од мене, то рекли. Дозволите, поштовани потпредседниче Народне скупштине господине Бечићу и господине министре, да кажем још само три-четири реченице ради грађана Републике Србије.

 Бивши режим је приватизацијом банкарског сектора и предајом банака странцима суштински препустио важне економске полуге државе странцима, и то је највећи проблем. Господине Сертићу, господине министре, то ви врло добро знате. Тај концепт приватизације примењен је од 2001. године и довео је до тога да су продата сва предузећа која су своју профитабилност црпла из тржишта Србије, или су имала одраније пласман на страна тржишта. То је трагедија бившег режима. Тако су, поред осталог, набројаћу само четири, ради времена: дуванска индустрија, цементаре, индустрија пива и банке. Е, ту ћу да се задржим само минуту.

 Бивши режим предао је све чиме смо и сами могли управљати и остварити вишак акумулације. Бивши режим уништио је банкарски систем земље. Божидар Ђелић је увео стечај у четири највеће банке: „Беобанку“, „Инвестбанку“, „Југобанку“ и „Београдску банку“. Те банке, поштовани грађани Србије, биле су развојне. Кредитирале су сопственим средствима, по повољним условима. Управо ове банке требало је да буду мотор развоја домаће привреде, није требало да буду затворене. А он их је затворио. Ђелић је тада лагао да је дуг те четири банке био осам и по милијарди, а био је свега 1.700.000.000 евра. Укупна потраживања те четири банке била су 6,7 милијарди евра, дакле четири пута више него њихов дуг. То је уништило економске полуге ове земље.

 Тако је бивша власт вршила приватизацију. Ја верујем, поштовани грађани Србије, господине министре, да ће господина Ђелића сустићи рука правде и да ће одговарати за ова недела. Надам се да ће се на оптуженичкој клупи, поред бивших министара који су већ завршили донекле у притвору, Јасне Матић, министарке, Оливера Дулића, министра, Саше Драгина, министра, министра Бубала, наћи бар још три министра. Један од њих је и Божидар Ђелић. Један од њих је посланик у овој Народној скупштини, али га, нажалост, нема насупрот мене, у опозиционој странци, а сматрам да ће се и он наћи на оптуженичкој клупи због пљачкашке приватизације.

 На тај начин, бивши режим уништио је нашу прошлост, поштовани грађани, нашу садашњост, уништио је будућност наше деце. Да су остали на власти још само годину дана на републичком нивоу, уништили би и наше корене. Е, то им ви, поштовани грађани, нисте дозволили. Отерали сте их у политичку прошлост, бацили на сметлиште политичке историје, из којег се неће, на срећу грађана Србије, никада више вратити.

 Зато вас позивам, даме и господо народни посланици, посебно господине Брадићу вас из опозиције, јер сте једина перјаница овде, да кажем, вечерас, да гласате за овај закон јер ћете на тај начин бар мало умањити проблеме које сте за десет година нанели грађанима Србије.

 На тај начин даћете свој допринос модернизацији Србије, за коју се тако здушно залаже премијер господин Александар Вучић, а и читава Влада Републике Србије потпомогнута од председника државе Томислава Николића, већине народних посланика у овој Народној скупштини, понеких из опозиционих клупа и највећег броја грађана Републике Србије. Хвала.

 ПРЕДСЕДАВАЈУЋИ: Захваљујем, др Атлагићу. Реч има др Благоје Брадић, реплика на помињање вашег имена и презимена. Изволите.

 БЛАГОЈЕ БРАДИЋ: Захваљујем, колега Атлагићу, што сте ме поменули. Не видим да сам ја учинио нешто много велико зато што сам у сали, то је моја посланичка обавеза.

 Што се тиче гласања о закону, ми смо овај закон, тј. ова скупштина је гласала за овај закон 12. маја 2014. године. Ми данас... Прочитаћу вам члан 6. да бисмо знали о чему данас треба да причамо у начелу, а прекосутра да гласамо: „Приватизација је обавеза за субјекте приватизације са друштвеним капиталом. Друштвени капитал субјеката приватизације се мора приватизовати најкасније до 31. децембра 2015. године.“

 И, оно што ми... То јест, ви ћете изгласати: „Одредба става 2. овог члана не односи се на субјекте приватизације који су актом Владе одређени за субјекте приватизације од стратешког значаја, као и на субјекте приватизације чије се седиште налази или претежна делатност обавља на територији АП Косова и Метохије, или чија имовина се налази и на територији АП Косова и Метохије.“

 Ми смо о томе гласали прошле године, као Народна скупштина, кажем, 12. маја, овде померамо рок.

 И, овде је једна мала редакција, ви сте, господине министре, рекли да ће се одлука Владе десити после заседања, а овде каже: „који су актом Владе одређени за субјекте приватизације“. Треба да пише: „који ће бити одређени“, тако да бисте могли то да коригујете амандманом.

 Дакле, господине Атлагићу, ја не видим разлог да гласам за ову измену, а разлог је био изнет у мојој начелној расправи, када сам се обратио господину министру. Хвала.

 ПРЕДСЕДАВАЈУЋИ: Захваљујем, господине Брадићу. Реч има народна посланица Љиљана Малушић. Изволите.

 ЉИЉАНА МАЛУШИЋ: Хвала, поштовани председавајући. Господине министре са сарадницима, поштована господо посланици, данас ћу говорити о Предлогу закона о изменама и допунама Закона о приватизацији. Изврстан закон, захваљујући Влади и министру; ево, дошли смо до фантастичних закључака.

 Ја сам била шокирана када сам чула да је Светска банка израчунала да Србија за фирме које би требало да се приватизују, које су полумртве, издваја 750.000.000 евра. Шта рећи? Шта је радила бивша власт двадесет година, људи моји, 526 предузећа је у приватизацији?! Колико су успешних фирми приватизовали? Ја бих волела то да чујем од људи који тренутно опет нису ту, али, добро, то је њихово посланичко право.

 Оно што је битно, оно што је Влада одрадила на маестралан начин, напокон, завршавамо Закон о приватизацији, јесте, пре свега, да се друштвени капитал субјеката приватизације мора приватизовати најкасније до 31. децембра 2015. године.

 Међутим, Влада сматра да постоје фирме, предузећа, која су од стратешког значаја, и то је изванредно; то је седамнаест фирми које неће бити сада у процесу приватизације, њима је продужен рок још за годину дана. Ево зашто: то су фирме од капиталног значаја и заиста имају стратешки значај за Републику Србију. Друго, све ове фирме, тих 17 фирми које ћу ја таксативно набројати, већ су у процесу да нађу докапитализацију, односно да нађу изворе прихода, инвеститоре. То су добре фирме.

 Управо смо споменули „Јумко“, који тренутно запошљава 1.700 радника и има бољитак. Ти људи плаћају порез, ти људи имају доходак. Браво!

 Значи, одрађујемо све како треба да се одради. Захваљујући Влади и Министарству, направили смо четрдесет фирми за приватизацију, по кодексима ЕУ, по стандардима. Стандардизација. Људи моји, ми причамо о 526 фирми, па, шта је ова влада урадила за двадесет година? Ми смо направили за мање од годину дана четрдесет фирми, само је питање дана када ће то да се одради на начин како треба.

 Што се тиче фирми које су тренутно под заштитом Владе, односно изузете су од овог закона, само годину дана, наравно да су изузете. Ево зашто: ту ради 25.000 људи; значи, са породицама, то је отприлике 100.000 људи. Направили смо социјални програм за њих. Зато смо дали још једну годину. О чему се ради? За ту годину ће већина можда отићи у пензију, следеће године такође, а за остатак смо обезбедили шеснаест милијарди динара. Шеснаест милијарди динара за транзицију, фантастично! То нико никада није урадио и треба похвалити Владу и Министарство. Ово је изврсно! Све похвале.

 Што се тиче фирми, да наши гледаоци знају, то су пре свега фирме: ФАМ а.д. Крушевац, ФАП Прибој, ХИП Петрохемија, ПКБ, „Галеника“, „Трајал“, „Политика“, „Икарбус“, РТБ Бор, Холдинг „Каблови“ Јагодина, „Прва петолетка“. Значи, фирме од стратешког значаја.

 Такође, Влада је рекла да и фирме које се налазе на Косову и Метохији, које су под великом узурпацијом Агенције за приватизацију, а то знамо из многих пређашњих приватизација оваквих фирми, имају додатно годину дана да би се одрадила права приватизација, односно да би се спремила документација без узурпације Агенције за приватизацију. То је одлично.

 Оно што се мени јако допада, то су казне које је Министарство прописало. Казне су, што се мене тиче, благе, ја бих то мало драстичније и горе, да напокон људи који се баве манипулацијом и проневерама буду кажњени. Мислим да ће доћи време и за то. Причали смо и о судијама које можда раде, можда не раде свој посао, о томе не бих да дужим, али је поента да су сада казне од три месеца до пет година, и сви људи који су направили кривично дело ће одговарати и казнено. Казне су од 100.000 динара до 10.000 евра. По мени, мало, ја бих то другачије, али добро.

 Значи, фантастичан бољитак! Све што радите, радите добро. Нико неће да остане на улици, рекла сам како ће се то завршити.

 Оно што још треба рећи јесте шта смо то ми урадили а да много ваља. Пре свега, престали смо са финансирањем фирми губиташа. Ако је нешто мртво, мртво је. Боље да направимо нешто ново па да запослимо силне људе. Већ смо запослили, за врло кратак период, 22.000. То је статистика, то нисам ја измислила, иако овде чујем од колега који су нажалост отишли кући, неће да чују нас који можда нешто знамо...

 Већ смо запослили масу људи. Отворили смо пре два-три дана у Руми „Калцедонију“, другу фабрику, прва је била у Суботици; па смо отворили „Сваровски“, па смо отворили у Крупњу, па смо отворили у Пазови, па смо отворили свуда, по читавој Србији.

 Браво за Министарство и за Владу Србије, само тако наставите! Имате подршку свих нас из Српске напредне странке, наравно и моју. Могла бих да причам још два сата, али време ми одмиче, па ћу се захвалити вама на пажњи.

 У дану за гласање, Српска напредна странка ће, наравно, гласати за овако изванредан закон. Хвала вам.

 ПРЕДСЕДАВАЈУЋИ: Захваљујем. Реч има народна посланица Милена Турк. Изволите.

 МИЛЕНА ТУРК: Хвала вам. Поштовани председавајући, господине министре, даме и господо народни посланици, пред нама су измене и допуне Закона о приватизацији којима се предлаже изузимање стратешки важних фирми из раније предвиђених рокова. Овде се убрајају фирме које су од стратешког значаја, али и оне чије је седиште, односно делатност коју обављају на територији Косова и Метохије.

 Циљ који се жели постићи је јасан. То је проналажење најбољих могућих решења за предузећа, за оне субјекте приватизације за које постоје реалне могућности за продају. У супротном, без оваквих измена, приватизација би била онемогућена јер би се скинула заштита од принудне наплате.

 У ових седамнаест фирми се убраја и „Прва петолетка“ из Трстеника, која је задовољила критеријум Владе и под ороченом је заштитом. О овоме говорим као посланик, као становник општине Трстеник, али и као радник фабрике „Прва петолетка“. Мислим да у Трстенику не постоји породица коју судбина „Петолетке“ не дотиче.

 Ово је некада био гигант, данас је то фабрика са 3.000 радника, али и даље од стратешког значаја и за Расински округ и за читаву Србију будући да је у области машинске индустрије водеће предузеће на Балкану. Нажалост, у претходним годинама, услед ратова, санкција, али и лошег пословања, доведена је у ситуацију у којој је. Субвенције које су додељиване су трошене без икакве контроле, није било никакве стратегије нити плана за инвестирање и за развој, није било политичке воље да се промени управљачка структура, да се заврши приватизација, али је зато било доста страначког запошљавања. Све то је остављено да се реши у овом тренутку, а могло је много, много раније да се реши.

 Међутим, без обзира на све ове потешкоће, „Петолетка“ је успела да у претходном периоду, са 500 радника мање, који су отишли кроз социјални програм, реализује 500.000 евра више, и то без субвенција. Ово само говори о томе да је и те како могуће добро радити, уз мали подстрек државе. Ово говори о томе да смо прилику искористили, да ово није узалуд пружена шанса, да смо вољни да радимо и постигнемо одрживо пословање.

 Неке од фабрика „Петолетке“ су постигле овај циљ; оне редовно исплаћују плате и самодоприносе. Ја бих навела само један пример, то је привредно друштво „Наменска индустрија“, које је ослонац одбрамбене индустрије. „Наменска индустрија“ у оквиру „Прве петолетке“ има кооперанте, то су: „Цилиндри“, „Кочна техника“ и ТМО. Ово је предузеће које заиста има перспективу и у претходном периоду је имало одличну сарадњу са Министарством одбране, али и са читавом Владом. Ја заиста имам поверење да ће се ова сарадња наставити.

 Имам поверење у Владу, у Министарство привреде да ће се за ове субјекте приватизације пронаћи најбоље могуће решење, и у дану за гласање ја ћу подржати ове измене и допуне Закона. Захваљујем.

 ПРЕДСЕДАВАЈУЋИ: Захваљујем. Реч има народни посланик Милинко Живковић. Изволите, господине Живковићу.

 МИЛИНКО ЖИВКОВИЋ: Поштовани председавајући, поштовани министре са сарадницима, поштоване колеге, грађани Србије, пред нама је врло битан Предлог закона о изменама и допунама Закона о приватизацији. Битан је за државу, битан је за субјекте приватизације, битан је за запослене у субјектима приватизације, за учеснике у поступку приватизације, значи, за купце и стратешке партнере.

 Предлог закона садржи осамнаест чланова, који исправљају недостатке претходног закона. Члан 6. Закона прописује да је приватизација обавезна за субјекте са друштвеним капиталом до 31. 12. 2015. године. Изменама и допунама предлаже се изузетак за субјекте који су актом Владе Републике Србије одређени као субјекти од стратешког значаја, као и за субјекте чије се седиште, имовина и претежна делатност налазе на територији АП Косова и Метохије.

 Члан 94. допуњује се одредбом да ако је Агенција актом објавила јавни позив за приватизацију или продају, поступци принудног извршења и принудне наплате се не могу наставити до проглашавања продаје капитала или имовине, а најкасније до 31. 10. 2015. године. То важи и за стратешке партнере, и то до истог датума.

 Спровођење принудног извршења би се одложило до 31. 10. 2015. године за 37 субјеката приватизације и близу шест хиљада запослених, и за годину дана од доношења измена Закона за 17 предузећа и 22.000 запослених у предузећима од стратешког значаја, а спасла би се од узурпације имовина на Косову и Метохији.

 Осим тога, циљ измена је и да се стање капитала, имовине и обавеза у продајној документацији усагласи са фактичким стањем, и то по фер тржишној вредности, нормално, уз кривичну одговорност оних који би то давали.

 Једно од седамнаест предузећа од стратешког значаја која су се нашла на овом списку и која су по критеријумима Владе заслужила да на том списку буду јесте и РТБ Бор, Рударско-топионичарски басен Бор. Стратешко је предузеће зато што се 120 година бави производњом обојених и племенитих метала и што је свим владама до сада давало помоћ, односно учествовало у великој мери у БДП-у.

 У својој 112-годишњој историји рударења, РТБ Бор је преврнуо 2.463.000.000 тона ископина; од тога, две трећине је јаловина, једна трећина руда. Дао је 5.400.000 тона бакра, 168.850 килограма злата и милион килограма сребра.

 Посрнуће РТБ-а почиње од 2000. године, са декомпоновањем. Тада је РТБ имао 19 предузећа у свом саставу и 22.500 радника. Од 2004. до 2008. године из састава РТБ-а је изашло 15 предузећа и 17.000 радника. Рударско-топионичарски басен је у та предузећа уложио 371.000.000 долара, а од тога је добио само 12.000.000 долара, 17.000 незапослених и затворене фабрике.

 Године 2007. је био први покушај приватизације – неуспешан. Године 2008, такође безуспешни покушај приватизације, „Купрум“ је требало да приватизује предузеће за само 250.000.000 долара, а оно данас поседује имовину вредну готово милијарду. До 2009. године, средства од Фонда за развој за РТБ су добијана само за социјални мир и за плате. У том периоду је дато 100.000.000 евра. Тадашња власт је РТБ држала на стендбају на продаји, обезвређивала имовину и капитал и, једноставно, хтела да прода у бесцење РТБ. На срећу, и државе Србије, и запослених у РТБ-у и целе Тимочке крајине, РТБ није продат.

 Данашња гувернерка Јоргованка Табаковић је приликом једне посете Бору рекла – камо лепе среће да је више предузећа приватизовано као РТБ, тј. да није приватизовано, где би нам данас био крај.

 Насупрот томе када су паре даване за социјални мир и за плате, ова власт даје паре за инвестиције. Једноставно, даје новац искључиво за инвестиције, уз ограничење да се тај новац може користити само за то и да се тако мора и правдати. Дате су паре за обнову механизације, дате су паре за отварање новог рудника и дате су паре за осавремењивање флотација. Дате су паре и за металургију, 251.000.000 евра, за отварање нове топионице и нове фабрике сумпорне киселине. Од производње коју сада имамо, 230.000 тона концентрата, капацитет ће бити повећан на 400.000 тона концентрата.

 Чиме данас РТБ располаже и због чега је још од стратешког значаја? Рударско-топионичарски басен Бор располаже са 1.350.000.000 тона оверених резерви руде, довољно за 40 година, под истим условима експлоатације, у просеку, као што је то до сада било. Врше се и даља геолошка истраживања на потезима од Параћина до Дунава.

 Због чега је још РТБ стратешки битан? До сада, односно прошле године, РТБ је остварио приход од 300.000.000 долара. Има 5.000 радника, који примају редовно плате, у просеку 70.000 динара нето. Има добит из текућег пословања; редовно сервисира своје купце и добављаче и редовно измирује своје обавезе. Месечно издваја 400.000.000 за струју, 300.000.000 за нафту и око 550.000.000 за плате. Са новом топионицом и нашим концентратом, за две и по године, са отварањем још једног рудника, добит РТБ-а ће бити од педесет до осамдесет милиона годишње.

 Ово причам зато да бисмо направили паралелу између једне и друге власти: једне власти која је узурпирала, која је давала само за плате и припремала за продају, и садашње власти, са Министарством, на челу са премијером Александром Вучићем, коме радници РТБ-а дугују велику захвалност зато што је препознао да са инвестирањем може и у рударству да се оствари добит и да предузеће које је требало да буде продато за само 280.000.000 данас вреди читаву милијарду.

 То може да буде концепт и за осталих седамнаест, односно шеснаест предузећа у реструктурирању, како у наредној години може да се изађе из реструктурирања.

 Пошто време истиче, рећи ћу само да ћу у дану за гласање гласати, са задовољством, за измене и допуне овог закона. Хвала.

 ПРЕДСЕДАВАЈУЋИ: Захваљујем, господине Живковићу. Реч има народна посланица Велинка Тошић. Изволите.

 ВЕЛИНКА ТОШИЋ: Захваљујем. Поштовани председавајући, поштовани господине министре са сарадницима, поштоване колеге, поштовани грађани Србије, Лозница је само један од многих градова у Србији који трпе последице лоших приватизација.

 Данас град има око 87.000 становника. Осамдесетих година у Лозници је радило око 24.000 лица. Данас је тај број упола мањи, од чега у привреди ради само око 6.000–7.000 лица.

 Предузећа која су од првих приватизација па до данас престала да постоје, или она која постоје, пример су лоших приватизација, са ограниченим проблемима у пословању, који су се по правилу завршавали ликвидацијом или стечајем. То су некада била надалеко позната предузећа, попут некадашњег хемијског комплекса „Вискоза“. „Вискоза“ је запошљавала око 12.000 људи, а данас у њеним фабрикама раде само стечајни управници и шачица запослених.

 Следећа пропала фирма јесте Грађевинско предузеће „Зидар“, продато из стечаја и престало са делатношћу, имало је преко хиљаду запослених, Трговинско предузеће „Дрина“ са преко хиљаду запослених, затим, „Ауто-превоз“ Лозница, Конфекција „Мода“, „1. мај“ Лешница, Фабрика ауто-тракторских кочница, „Лофолен“, као и фирме са огромним проблемима, Водопривредно предузеће „Лозница“, Рудници „Зајача“. Последње предузеће које је отишло у стечај јесте Хотелско-туристичко предузеће „Бања Ковиљача“.

 Део те тужне приче су и неке мале фирме. Лознички крај је био познат по успешним земљорадничким задругама. Било их је петнаестак. Ниједна данас не ради, а запошљавале су преко 500 лица.

 За дванаест година транзиције и приватизације, у Лозници је без посла остало око 18.000 лица. Лозница очекује од државе помоћ. Да ли је баш оволики број људи морао да остане без посла, а да никоме ни длака с главе није фалила? Има примера да су људи из менаџмента ових фирми у периоду од 2000. године постали носиоци јавних функција на локалном и републичком нивоу.

 Из свега произилази да у Лозници нема примера успешне приватизације. Готово по правилу, све се завршило стечајем или ликвидацијом. Годинама смо сведоци притужби грађана на спроведене приватизације. Молим да се истражни органи укључе, јер сигурно је неко одговоран за то што је на хиљаде радника у Лозници остало без посла.

 Све приватизације су рађене без органа локалне самоуправе. Системски би требало решити да органи локалне самоуправе учествују у том поступку или да бар буду обавештени о његовом току. Информације које сам изнела, морала сам да прикупљам, импровизујем, уместо да постоји законска обавеза на нивоу локалне самоуправе да се ова област прати.

 Шта рећи после свега овога? Да је свакако нужно да дође до промене Закона, јер ниједан закон није идеалан, подложан је променама, па стога и овај закон мора да се модификује и прилагоди новонасталој ситуацији.

 Због свега изнетог, молим све колеге народне посланике да у дану за гласање подрже предлог овог закона. Захваљујем.

 ПРЕДСЕДАВАЈУЋИ: Захваљујем. Реч има народни посланик Зоран Бабић, шеф Посланичке групе СНС. Изволите.

 ЗОРАН БАБИЋ: Очекивао сам, господине министре, да ћемо више дебатовати данас, да ће више идеја прштати у овој сали, да ће можда доћи и до неке критике. Међутим, од свега тога, најмање што сам могао да се надам и најмање што сам могао да очекујем јесте да у пола осам, при крају ове дебате, добијемо празну салу. Донекле разумем ту празну салу. Поштујем господина Брадића као искреног човека и човека који одговорно ради свој посао током целе каријере и сада као народни посланик, али верујем да је ова полупразна сала одговор људи који су допринели томе да наша привреда дође у овакву ситуацију у којој јесте и да једноставно нису имали ни образа, ни части да остану ту до краја са нама.

 Ја ћу своје излагање почети, не могу да кажем једном критиком... Не критиком, зато што сте из излагања народних посланика, мојих уважених колегиница и колега из Српске напредне странке, видели да ћемо ми у пуном капацитету гласати за овај предлог закона. Моја једина замерка је на назив закона – Предлог закона о изменама и допунама Закона о приватизацији.

 Господине Сертићу, даме и господо народни посланици, ово није приватизација. Ми не можемо да говоримо у 2015. години, после двадесет и кусур година разних неуспешних модела приватизације, о приватизацији. Ми не можемо да говоримо о приватизацији – чега? Уништеног, девастираног, неколико пута приватизованог, враћеног, оптерећеног.

 Ваш посао, господине министре, и то је оно што ће господин Шубара, мој земљак, добро да протумачи, добро да схвати, говоримо истим језиком, ваш посао је посао проводаџисања. Тај посао проводаџисања може да буде јако добар, јако леп када момка који је завршио факултет, који је млад, леп, способан упознајете са девојком из добре куће. То је било некада. Сада је ваш посао проводаџисања да човека мојих година или старијег од мене покушавате да ожените, а он има више килограма и мање косе, има пет бракова иза себе, има још толико или више деце, остао без посла, плаћа алиментацију. Како да ожените тог човека? Како да продате, или нађете стратешког партнера (или девојку из добре куће) за оне фирме које су годинама, деценијама девастиране, отимане, черечене, где се упропастило све што је могло да се упропасти?

 Ми смо о приватизацији у Србији могли да говоримо до неке 2010, 2011. године, када је имало шта да се прода и коме да се прода, када се светска економска криза није тако снажно обрушила на нашу земљу, а у то време заиста никакав одговор нисмо имали.

 Можемо да говоримо о поступку приватизације од 2001. до 2004. године, јер је тај закон ступио на снагу у јуну 2001. године. Био је орочен на четири године, господине Сертићу. Орочен, до 2005. године да се заврши. Тај циљ није остварен. Закон је више пута допуњаван, мењан, а ни после петнаест година цео поступак приватизације није окончан.

 У оном периоду када смо имали шта да продамо, од 2001. до 2004. године, продата су 1.382 предузећа или два по једном радном дану. Ова је брзина била недовољна за број предузећа која су чекала приватизацију. Приход од приватизације, господине Сертићу, за тих скоро 1.400 предузећа је био једва 1.500.000.000 евра. Скандалозно мало, у време када сте имали и шта да продате и коме да продате.

 Од 2004. до 2011. године, до неког зенита до кад је могло нешто да се прода, имало вредност и имало, на крају крајева, коме да се прода, продато је још 2.380 предузећа, у којима је радило 332.000 људи.

 Какве су карактеристике те приватизације? Драматичан пад запослености. Број запослених је смањен за преко 410.000. Са 2,1 милион у 2001. години, број запослених је смањен на 1,7 милиона у 2011. години. Током тих година, када су они који су нас критиковали, а нису сада ту, губили су у фирмама које су биле на продају, које су продавали 45.000 радних места годишње. Поделите то са бројем месеци па ћете доћи до скандалозних и шокантних бројева, колико се радних места губило сваког минута, сваког секунда у Србији.

 Због лоше приватизације, Србија је од 2000. године непрекидно смањивала учешће индустрије у стварању бруто домаћег производа. Године 2011, Румунија, суседна земља, учешће индустрије у стварању БДП-а – 41%, Чешка – 36%, Словачка – 35%, Словенија – 32%, Мађарска – 31%. Могу да говорим и о Јужној Кореји, Русији, Немачкој, Јапану, тек онда бисмо схватили где смо ми. У Србији – 18%. То је последица свих експериментисања, лоших приватизација и лоших модела, и то у оном тренутку када смо имали шта да продамо и коме да продамо, и када је улога проводаџије била много једноставнија и боља.

 Реструктурирање, подгрупа, скандал са свим стварима које су рађене и како су рађене. Реструктурирање је предвиђено још законом из 2001. године. Пробаћу да прођем кроз цео тај поступак. Сигуран сам да ви знате, а волео бих и да остали људи у Србији знају, да је Законом о приватизацији, односно изменама Закона о приватизацији из 2005. године у поступку спровођења реструктурирања уведена заштита од принудне наплате и принудног извршења. Било је предвиђено да та мера траје две године. А онда је 2007. године онај чувени члан 20ж омогућио да то траје бесконачно.

 Неко је дошао у ову салу данас и рекао – ма, ви то популистички радите. Шта је ово било, него популизам? Када наиђете на фирму, нема посла, ево штрајкова, ево проблема, ево избора. Када треба те изборе купити новцем свих грађана Републике Србије – хајде у реструктурирање.

 Какви су ефекти реструктурирања? Укупан број предузећа у којима је било покренуто реструктурирање је 234. Предузећа која су продата из поступка реструктурирања, капитал и имовина – 104. Да је то 104, па да смо рекли решили смо та 104, могао бих да прихватим и да кажем у реду је, али од та 104, раскинут уговор о продаји – 89. Шта то значи? Само 15 је успело. О којој успешности се прича?

 Од тих 89, што је још важније, 75 је поново враћено у реструктурирање. На који начин? Тако што су те фирме очерупане, односно продато је и отето оно што је вредело, остатак је задужен, па презадужен, а онда су враћене у реструктурирање и враћене да те обавезе плаћа – ко? Грађани Републике Србије. А онда, задужуј се, намети на привреду, на оно што је здраво. Није постојала храброст да се са оваквим поступком заврши.

 Кажете, подзаконским актом држава и Влада Републике Србије ће донети одлуку којих је то седамнаест компанија. То кажу они који су обезбедили да сам поступак реструктурирања буде уређен подзаконским актом. Значи, цео поступак реструктурирања! Две стотине тридесет и четири компаније, 104 приватизоване, 89 враћено, 74 поново, тотално лудило, шизофренија – подзаконским актом. А сада је проблем зашто седамнаест компанија подзаконским актом, веома транспарентно и јавно.

 Видео сам један амандман о којем сам причао и са вама, господине Сертићу. Немам никакав проблем са тим да он буде објављен на сајту Владе Републике Србије. Нити Влада треба, или било ко, да се стиди свега овога и одлуке за седамнаест компанија, које ће имати шансу до годину дана. Не годину дана, до годину дана.

 Сада подижемо температуру све више и више и долазимо до начина и до оних практичних ствари. Веома сам захвалан колегиницама и колегама из Српске напредне странке јер су данас током дана, бринући се о својим местима, бринући се о својим комшијама, пријатељима, суграђанима из локалних самоуправа у којима живе, који су их на крају крајева и бирали да заступају њихове интересе у Народној скупштини, говорили о свим тим лошим приватизацијама, о новим шансама које се дају, али ја ћу овде говорити о начину како је бивши режим, и због чега данас није ту, због чега су ове клупе празне.

 Ево, „Алекса Шантић“ из Алексе Шантића – предузеће процењује да штета износи неколико стотина милиона динара. Конкретно, само по основу уговора о оквирном кредиту, обезбеђеном хипотеком из 2008. године, у износу од 3,5 милиона евра, сада је оно најзначајније, прода се фирма „Алекса Шантић“, гле коме – Милету Јерковићу. Тај исти Миле Јерковић добије кредит на основу имовине „Алексе Шантића“ од 3,5 милиона евра. Тај кредит и тај новац никада није завршио на рачуну „Алексе Шантића“, него је завршио, наравно, у компанији „Валко“ д.о.о. Бачка Топола, сасвим случајно повезаној родбински, имовински, било како са Милетом Јерковићем и, што је још боље, са Развојном банком Војводине. Ништа није могло да се деси без Развојне банке Војводине. Ништа није могло да се деси без Демократске странке и без Бојана Пајтића.

 Наравно, тих 3.500.000 евра, које никада није видео на свом рачуну, „Алекса Шантић“ је морао из поступка приватизације да надомести и врати. Неко други је узео три и по милиона евра, неко други мора да плати.

 Да је то само један пример, било би лако. Идемо даље, „Бачка“ из Сивца – према информацијама достављеним од стране друштва, поново господин Јерковић, наравно у организацији Пајтића, Развојне банке итд., задужио је ово друштво на следећи начин: задужење кредитима, са каматама, приближно 13.600.000 евра; у трансакцијама са робом и услугама 6.000.000 евра; извршене а ненаплаћене услуге физичким лицима 21.000.000 динара, истина. Опет ништа од свега тога није завршило на рачунима, опет је то отишло у приватне џепове и ко зна где.

 „Млади борац“ из Сенте – позајмице, кредити, добављачи, иста слика. „Агробачка“ – ту им није било довољно што су задуживали на основу имовине и на основу кредита, тамо су отуђивани и комбајни, најновији комбајни „њу холанд“, слободна процена – 80.000 евра. Продаја имовине, продаја економије, продаја 291 хектара итд. „Мала Босна“, „Граничар“ Гаково итд., итд.

 О каквој онда приватизацији да говоримо? Говоримо о томе да смо добро живи кроз шта су нас провукли, кроз шта су провукли ове фирме, кроз шта су провукли ове људе који раде у тим фирмама широм Војводине и широм остатка Србије.

 Не можемо да говоримо, господине Сертићу, о приватизацији, можемо да говоримо о вашем врућем, врелом кромпиру, али не на начин као што је то урадио један колега. Како је почео, мислио сам да говори више о кухињи, а мање о, фигуративно, врућем и врелом кромпиру који вам је дат.

 Ово сада је борба за сваку фирму, за свако радно место, за сваког човека, за сваку шансу. Исувише дуго, годинама, деценијама је певана успаванка. Неко други је наручио успаванку. Неко други је и платио успаванку. Успаванку су платили сви грађани Републике Србије. Успавани су људи у тим компанијама, у тим фирмама, навикнути да годинама, деценијама не раде ништа. Неко ће доћи из Београда, неко ће из Владе послати новац за плате, које нису велике, али су сигурне. Неко други је рекао – не морате да плаћате ни струју, ни воду, ни гас, не морате ништа да плаћате, неко други ће то да плати.

 Због таквог односа према привреди, изгубили смо оно здраво, и губили смо оно здраво. Губили смо оне здраве компаније и здраве привреднике у Србији којих је... Волео бих да их је све више и више, оних који редовно, и дан-данас, измирују и плате запосленима, и порезе и доприносе, и плаћају своје рачуне. Наравно, дивим се, не желим да на овај начин правим било коме рекламу. Због тога ћу говорити без назива.

 У мом месту, у месту из којег долазим, нисам доживео лепше поподне него пре три недеље када сам упознао једног младог човека, који је у нашу Врњачку Бању дошао са супругом и своја два сина, и са триста евра у џепу. На трпезаријском столу, уз оклагију, уз идеју, уз жељу, почели су да праве, од здраве хране, колачиће. Сада та фирма, господине Сертићу, после шест година, запошљава четрдесет троје људи. Нема ни један једини кредит. Од својих извора, од онога што зараде, граде халу од 700 квадрата на ободу Врњачке Бање. Планира да проширује, планира да ради даље, не жали се. Разговарали смо, питао сам га – да ли ти треба нешто? Један једини проблем је имао око грађевинске дозволе баш за ту халу, око пољопривредног у грађевинско земљиште. Решили су, граде, праве.

 На тим људима се заснива развој не само Врњачке Бање, на тим људима се заснива развој нашег друштва. Немојте да од тих људи отимамо да бисмо давали ономе што је нездраво зато што се плашимо.

 Гласаћемо за два дана и гласаћемо за ових седамнаест компанија зато што су то компаније које саме по себи раде, саме по себи сада живе, плаћају струју, плаћају обавезе. Даћу вам само један пример: „Јумко“, 1.770 људи ради у „Јумку“ у овом тренутку, сервисира обавезе и плаћа педесет-шездесет милиона дуг за струју. Шта је било пре неколико година? Шта је било са људима из „Јумка“? Блокаде ауто-путева, не плаћају рачуне, мртва компанија.

 Можда тих седамнаест компанија није нашло свог стратешког партнера или онога ко ће их купити и приватизовати, можда. Сигуран сам да ће се у наредних годину дана и то десити. Али, оно што је вредност ове Владе Републике Србије, што је вредност Александра Вучића, његовог тима у Влади, вас, господине Сертићу, ваших сарадника, и господина Шубаре и осталих јесте што сте направили за ових годину дана да ове фирме живе саме од себе, од онога што раде, да плаћају плате, исплаћују порезе, доприносе, струју, воду, било шта, све оно што треба свака компанија да ради. То је вредност, ако ништа друго.

 Једини тег око ногу и око руку који имају те компаније, једино због чега им је потребна заштита јесте због онога што је било у прошлости, због оне успаванке која је свирана, наручена, а платили су је сви грађани Републике Србије.

 Зар то није прилика да кажемо капа доле за ову владу? За годину дана, седамнаест компанија које живе саме по себи, зарађују и од тога што зарађују могу да раде и преживљавају.

 Зар мислите да бисмо добили сагласност ММФ-а и Светске банке да није тако? Не бисмо, наравно да не бисмо добили. Али, то неко у овој сали ко не зна шта је резултат, коме је једини резултат то што ће неком Милету Јерковићу или неким таквим Јерковићима, а много их је било у претходних петнаестак година, давати имовину која није њихова ...

 Трећа ствар, која је прошла некако тихо, о којој је мало људи говорило, јесте нова процена вредности. Видео сам кроз амандмане који су предложени да се тражило да та нова процена вредности не буде урађена за 30, него за 45 дана. То је ваша процена, мада не видим разлог за прихватање таквог амандмана. Зашто бисмо губили време, зашто бисмо губили ових 15 дана, нарочито што све те компаније имају своју основу која је већ пре тога урађена? Зашто бисмо губили још петнаестак дана преко свега тога?

 Међутим, чак и ту се примећују оне фирме и компаније које су желеле да тај поступак ураде на прави начин, па се тако као примери реалних и правих процена издвајају, бар по подацима које сам овде имао, АД „Алекса Шантић“, ИМП д.о.о. Мајданпек, „Магнохром“ Краљево. Али, имамо и неке ствари које су мало екстремно подигнуте. Зашто?

 Могу да разумем да неко (жао ми је што нису ту колеге из Јагодине), рецимо, да Индустрија каблова из Јагодине направи процену имовине на 118.000.000 евра. Волео бих да неко... Знате, по оном старом српском обичају, боље да крене од неке мало веће цене па да дође до оног реалног. Не бих волео да је то урађено због једног другог мотива – да се том високом ценом отерају потенцијални партнери и потенцијални купци. Шта ћемо онда? Директори ће и даље да примају добре плате, радници ће и даље да таворе, неко из Београда ће и даље да доноси новац? Не може. Једноставно, такав поступак је немогућ.

 Због тога је ово један апел и подршка да се ово уради за 30 дана, али да се уради на прави начин, а не тако што ће се неки поступци замрзнути, зауставити.

 Ово је добра прилика и ово је добар реформски курс Владе Републике Србије, курс којим ћемо један болан поступак једном засвагда да завршимо, да дамо прилику и тим компанијама да се пробуде. Ових седамнаест се пробудило тиме што је успаванка престала, али и тиме што их је неко из Београда, из Владе, из Министарства штипнуо, па су се пробудили, па су показали како треба и шта треба да се ради.

 Ово је још једна добра прилика да се покаже реформски курс ове владе, да поштујемо приватни капитал, да поштујемо приватну иницијативу, да држава није највећи послодавац, него сервис грађана и привреде, да правимо добар инвестициони амбијент, који ће бити једнак и за домаће и за стране инвеститоре и да једном престанемо да отимамо од оног здравог, а у Србији има доста тога здравог, и дајемо болесном, већ да постанемо друштво здраве привреде и здраве економије. Ово је добар начин, јер знам да нећете губити време. Ово је добар начин, јер знам да сте вољни, и интелектуално и политички, да овај поступак спроведете до краја. Због тога ће СНС у дану за гласање у пуном капацитету подржати овај предлог закона.

 ПРЕДСЕДАВАЈУЋИ: Захваљујем, господине Бабићу.

 Пошто на листама посланичких група више нема пријављених за реч, пре закључивања заједничког начелног претреса питам да ли желе реч председници, односно представници посланичких група или још неко ко није искористио своје право из члана 96. Пословника? (Да.)

 Реч има народни посланик мр Дејан Раденковић. Изволите, господине Раденковићу.

 ДЕЈАН РАДЕНКОВИЋ: Хвала, потпредседниче. На крају ове расправе, просто човек не зна одакле да почне, али ја морам да кажем, да грађани знају, ја сам посланик од 2008. године и нисам имао искренији разговор од разговора који смо имали у петак са министром Сертићем, члановима његовог министарства и директором Агенције за приватизацију. Мислим да смо се потпуно разумели, да смо све карте ставили на сто и верујем у искрене намере поводом онога што желимо да урадимо. Мислим да је то потпуно јасно свима.

 Један од колега је овде рекао да је ова тема данас погодно тле за …, да не користим сад неке његове термине. Можда су Скупштина и разне теме погодно тле за многе ствари, за демагогију и остало, али ово данас је било најпогодније тле за лицемерје. Ово што смо могли данас да чујемо од опозиције је чисто лицемерје и чиста замена теза.

 Значи, када бисмо правили анализу шта се све дешавало... Осврнућу се, данас ми нисте дали, потпредседниче, ја сам само хтео да реагујем јер је изнета једна гнусна лаж. Морам да напоменем, Социјалистичка партија Србије није гласала тада ни за један од тих закона о приватизацији, после чега је уследило то да је преко 500.000 људи остало без посла, на улици, избачено из својих фабрика.

 Зарад јавности, само хоћу да напоменем да је 2003. године 814 предузећа приватизовано, за близу милијарду евра. У 2004. години – 43 предузећа, она су продата за 31 милијарду.

 Али, и раније сам напомињао, када су неке колеге седеле у скупштинским клупама, а у ранијим периодима су били министри, како се све то једно за другим уклапало. Па, 6. 1. 2003. године укинете Службу друштвеног књиговодства, која је уједно била и контрола, па онда тим приватизованим предузећима омогућите да више не можете да их контролишете шта раде (прешла су у пословне банке) и да ли плаћају порез, јер је онај контролор у Служби друштвеног књиговодства (или у ЗОП-у, како год хоћете) контролисао и да ли сте ви то све обрачунали, па те само врати, ако један динар ниси платио држави, онда не можеш да исплатиш ни плате.

 Могу само да кажем да је то што је тада рађено био удружени злочиначки подухват у уништавању националне привреде, финансија и друштва. Ако за нешто треба да се формира специјални суд у овој држави, треба за то.

 Онда ћемо ми да причамо о врућим кромпирима? Па, људи, ко нас је довео до овога? Све је последица тога. Ми се вртимо укруг. Колега Бабић је одлично направио анализу свега и фигуративно објаснио у каквој се ситуацији налазимо.

 Морам да кажем, ту је директор Агенције за приватизацију, 2001. године је Агенција за приватизацију била сервис консултантским кућама, а не оне Агенцији. Значи, оне су преузеле послове Агенције. Када смо водили расправу о Закону о Агенцији за приватизацију, 46 консултантских кућа је приходовало, тада сам рекао, 4,27 милијарди динара, а 2003. им је била најберићетнија година. Тада су експерти добили 18,6 милиона евра, а радници – на улицу. Дешавало се да Агенција некоме да шансу двадесет пута да исправи неке грешке када му теренска контрола изађе у контролу, а некоме се одмах раскидала приватизација.

 Причали смо и оног дана искрено о томе како се и после извлачења пара и после те пљачкашке приватизације долазило до тога да му... И данас сам ја у првом делу излагања напоменуо да смо можда утерали неком новац дупло, јер је питање какав ће бити исход свега тога.

 Ако бисмо правили паралелу између онога што се дешавало пре 2001. године и када је дошла тзв. демократска власт, у преко три хиљаде фирми је уклоњено, у просеку, од 10 до 20 људи који су тада чували те привредне системе. Тада су нас оптуживали и пљували како смо све уништили. Па, не знам шта су они после продавали ако смо ми све уништили? То сам више пута рекао овде. Више пута, годинама уназад, од када сам посланик.

 (Председавајући: Време.)

 Завршавам. Значи, преко 40.000–60.000 способних људи из привредног живота је отерано са посла, а нови менаџери су остварили губитке од неколико милијарди евра. Када будемо расправљали о амандманима, навешћу пример овог извештаја Савета за борбу против корупције, где се јасно прецизира какви су пропусти намерно чињени да би се упропастила предузећа у Србији и обављала пљачкашка приватизација. Хвала вам, потпредседниче.

 ПРЕДСЕДАВАЈУЋИ: Захваљујем, господине Раденковићу. Реч има др Александра Томић, овлашћени представник Српске напредне странке. Изволите.

 АЛЕКСАНДРА ТОМИЋ: Уважени председавајући, поштовани министре и колеге посланици, имали смо прилике да чујемо данас детаљно, и од нашег колеге Бабића, анализу целе ситуације, прошлости и да схватимо да данас не причамо о приватизацији, него о решавању економске катастрофе у Србији и решавању проблема из прошлости који нас муче. Јер, без решавања прошлости, нема будућности. То је оно што је била суштина и у говору господина Сертића.

 Оно што данас треба рећи као резиме јесте да, суштински, усвајањем овог предлога који сте дали, господине Сертићу, ми пре свега радимо на очувању државних, економских и националних интереса. Јер, чланом 13, а мало ко је хтео да прича о томе, говоримо баш о фирмама које се налазе са својим седиштима на територији АП Косова и Метохије. Знамо да је у том члану 13. реч о субјектима који су изложени узурпацији имовине од стране косовске агенције за приватизацију, која је узурпирала практично имовину Србије на територији Косова и Метохије. Самим тим, ми чувамо и државне интересе оваквим законским предлогом.

 Осим тога, чувамо и такозване домаће привредне активности. Зашто такозване? Зато што стално говоримо о томе да желимо да причамо о привредним активностима и развоју привредних активности домаћих предузећа, а не дајемо им никакав подстицај. Ово је врста једног подстицаја, да очувамо и спасимо оно што се спасти може. На крају крајева, чувамо и радна места, али чувамо реално ситуацију и имовину капитала који још увек постоји кроз реалну процену, коју треба извршити на основу измена и допуна којима се тражи од стране Министарства да се у року од 30 дана изврши та реална процена.

 Овим предлогом дајемо механизме Министарству привреде и Агенцији за приватизацију да могу све ово да спроведу и да једноставно комплетну анализу коју су извршили за свако јавно предузеће... да могу на одређени начин да заврше поступак до краја; у ствари, да прекинемо илузију о томе да оваква предузећа могу да функционишу на одрживи начин. Само оно што је здраво, остаће да живи. Оно што не може да живи на одржив начин, мораће да се реструктурира, али не начин како се раније радило, него једноставно по принципима тржишне економије. Тај ће принцип многе болети, али све је то много мање у односу на то колико је болело до сада, када је нестало 400.000 радних места до 2012. године.

 Оно што треба рећи, то је да ми не можемо назад. Значи, можемо да идемо само напред. Године од 2000. до 2014. су „године које су појели скакавци“, када говоримо о привреди Србије и када говоримо о друштвеним предузећима и предузећима у реструктурирању. То је оно, суштински, са чиме сте ви овде дошли и дали нам велике доказе да је тако.

 Онога тренутка, пре месец и по дана, када је директор Агенције први пут дошао да поднесе извештај и када нам је на Одбору дао праву и реалну слику о томе како стојимо са друштвеним предузећима и предузећима у реструктурирању, сви смо били у чуду, али је то у суштини била истина, са којом смо ми кад-тад морали да се суочимо.

 Хвала вам на томе што сте нам заиста на реалан начин дали преглед и информацију о томе са чим све мора ова влада да се суочи, шта је то што мора да уради да би кренула напред, да бисмо те европске интеграције о којима толико причамо могли да постигнемо, у смислу превазилажења, корак по корак, и овај пут којим је кренуо практично поступак завршетка приватизације, јер сваки корак је све тежи и тежи.

 На крају свих тих корака, једноставно, привреда Србије ће моћи да живи и моћи ће да даје добре резултате. До сада је стагнирала, до сада је имала великих проблема, до сада је губила, али са овим завршетком, једноставно, после тога, видеће вероватно то сунце о коме су све земље у транзицији на том европском путу прошле. Ми смо имали прилике да од наших комшија које су сада у ЕУ, Румуније, Бугарске и држава у региону, чујемо који је то пут, да је то тежак пут, али да једноставно он мора да се прође.

 Хвала вам што сте данас у овој расправи показали велику флексибилност и што сте показали да сте отворени за сваку врсту идеја, а надам се да ћемо кроз амандмане које ћемо имати, колико прекосутра, у расправи заиста доћи до још бољих решења. У дану за гласање, сигурно ће Српска напредна странка и посланички клуб подржати оваква решења. Хвала.

 ПРЕДСЕДАВАЈУЋИ: Захваљујем, госпођо Томић.

 Закључујем заједнички начелни претрес. Настављамо сутра у 10.00 часова расправом о трећој тачки дневног реда. Захваљујем.

 (Седница је прекинута у 20.20 часова.)